
PROSTORNI PLAN UREĐENJA OPĆINE JARMINA
I. OBRAZLOŽENJE


I. OBRAZLOŽENJE

Uvod

Na temelju članaka 13. i 14. stavak 1. Zakona o prostornom uređenju  (“Narodne novine” br. 30/94, 68/98, 61/00, 32/02 i 100/04), člana.18. i 29. Statuta, Općine Jarmina («Službeni vjesnik Vukovarsko-srijemske županije» br. 11/01.) Općinsko vijeće Općine Jarmina na sjednici održanoj dana 03. ožujka  2005. godine donijelo je Odluku o izradi Prostornog plana uređenja Općine Jarmina.

Općina Jarmina kao jedinica lokalne samouprave ima Ustavom Republike Hrvatske zagarantirano pravo na lokalnu samoupravu, koje obuhvaća pravo odlučivanja o potrebama i interesima građana lokalnog značenja, a osobito o:

-
uređivanju prostora i urbanističkom planiranju,

-
uređivanju naselja i stanovanja,

-
komunalnim djelatnostima,

· brizi za djecu, socijalnoj skrbi, kulturi, tjelesnoj kulturi i sportu,

· zaštiti i unapređenju prirodnog okoliša,

· protupožarnoj i civilnoj zaštiti.

Obveza donošenja Prostornog plana uređenja Općine Jarmina utvrđena je člankom 23. Zakona o prostornom uređenju (“Narodne novine” broj 30/94, 68/98, 61/00, 32/02 i 100/04) i Prostornim planom Vukovarsko-srijemske županije («Službeni vjesnik Vukovarsko-srijemske županije br. 07/2002). Zakonom je utvrđeno da:

«Prostorni plan uređenja Općine utvrđuje uvjete za uređenje općinskog područja, određuje svrhovito korištenje, namjenu, oblikovanje, obnovu i sanaciju građevinskog i drugog zemljišta, zaštitu spomenika kulture i osobito vrijednih dijelova prirode u općini.

Prostornim planom uređenja Općine može se utvrditi obveza izrade detaljnijih planova uređenja prostora za uža područja na teritoriju Općine.»

Novim političko-teritorijalnim ustrojem i restrukturiranjem gospodarstva stvorene su potrebe za ravnomjernijim gospodarskim razvitkom. Prostorni planovi prethodne generacije, izrađivani sedamdesetih i osamdesetih godina favorizirali su veće gradove u kojima su koncentrirani proizvodne, te javne i društvene funkcije. Manje sredine, a pogotovo one sa manjim brojem stanovnika, u tim su planovima zanemarivane, odnosno tretirane kao izvor imigracijskog stanovništva za velike gradove, a bez isticanja vlastitih prostornih i ambijentalnih posebnosti. Prostornim planom uređenja Općine posebno će se obraditi kulturna i prirodna baština područja kao izvor njegovog identiteta i posebnost

U analitičkom dijelu plana obradit će se karakteristike prostora, pejzaža, tip i struktura naselja, prirodnih i stvorenih vrijednosti. Analizom demografskih pokazatelja i razvojnih kretanja u recentnom razdoblju odredit će se razvojni potencijali naselja i dijelovi prostora. 

Planska rješenja kojima će se odrediti modeli i procedure budućeg uređivanja prostora nastojat će uskladiti razvojne potrebe i potrebe zaštite kultiviranih vrijednosti prostora i naselja.

Prostornim planom Općine Jarmina treba osigurati uvijete za samostalni razvoj područja Općine, iskoristiti prirodne kvalitete i resurse prostora, uz maksimalno očuvanje prirodnih i povijesnih vrijednosti. U svrhu toga potrebno je usmjeriti prostorno-razvojne prioritete u prvom redu na poboljšanje učinkovitosti već izrađenog i korištenog prostora te na stvaranju uvjeta za nove programe radi pokretanja gospodarskih aktivnosti i poboljšanja kvalitete života na ovom prostoru.

Ovim Prostornim planom utvrđuju se uvjeti za uređenje općinskog područja, određuje njegovo svrhovito korištenje, namjena, oblikovanje, sanacija građevinskog i drugog zemljišta, zaštita okoliša, te zaštita spomenika kulture i osobito vrijednih dijelova prirode, a sve u skladu s osnovnim smjernicama dokumenata prostornog uređenja, Strategije i Programa prostornog uređenja Države.

Plan sadrži osnove razvitka u prostoru, ciljeve prostornog uređenja, namjenu prostora, mjerila, smjernice, mjere i uvijete za korištenje, zaštitu i uređivanje prostora, te druge elemente od važnosti za područje Općine.

Izrada ovoga Prostornog plana koordinirana je s Prostornim planom Vukovarsko-srijemske županije, te su u svezi s tim i Odredbe za provođenje ovoga Plana obrađene u suradnji sa stručnjacima Županijskog zavoda za prostorno uređenje Vukovarsko-srijemske županije i Uredom državne uprave u Vukovarsko-srijemskoj županiji Služba za prostorno uređenje, zaštitu okoliša, graditeljstvo i imovinsko-pravne poslove.

Izrada prostornog plana uređenja temelji se na sljedećim zakonima:

- Zakon o prostornom uređenju (NN 30/94, 68/98, 61/00, 32/02 i 100/04)

- Zakon o lokalnoj i područnoj (regionalnoj) samoupravi (NN 33/01)

- Zakon o područjima županija, gradova i Općina u Republici Hrvatskoj (NN br. 10/97, 

124/97, 50/98, 68/98, 42/99, 117/99, 128/99, 44/00, 129/00, 92/01, 72/02, 83/02, 25/03,  107/03 i 175/03)

Sadržaj prostornog plana uređenja Općine Jarmina propisan je «Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova» (NN 106/98, 39/04) i Odlukom o Općinama koje mogu donijeti Prostorni plan uređenja Općine sa smanjenim sadržajem (NN 163/04).

Postupak provedbe prethodne i javne rasprave, te usvajanja plana propisan je «Uredbom o javnoj raspravi u postupku donošenja prostornih planova» (NN 101/98).

1.

POLAZIŠTA
1.1. Položaj, značaj i posebnosti područja Općine u

 
odnosu na prostor i sustav Županije i Države

Vukovarsko-srijemska županija smještena je u istočnom dijelu Republike Hrvatske. Nalazi se u grupi županija Istočne Hrvatske zajedno s Osječko-baranjskom županijom, Virovitičko-podravskom županijom, Požeško-slavonskom županijom i Brodsko-posavskom županijom. 

Sa sjeverno-zapadne strane graniči s Osječko-baranjskom županijom, s zapadne strane graniči s Brodsko-posavskom županijom, sa južne strane graniči s Republikom Bosnom i Hercegovinom, a s istočne strane s Republikom Srbijom i Crnom Gorom.

Vukovarsko-srijemska županija konstituirana je 16. travnja 1993. godine. Sjedište Županije je u Vukovaru, a u sustavu Županije se nalazi 30 jedinica lokalne samouprave i to: 4 grada i 26 Općina, s ukupno 84 naselja. Ukupna površina Županije iznosi 2.444,48 km2 s ukupnim brojem stanovnika 204.768 prema popisu iz 2001. godine.

Prostor Županije obuhvaća dio slavonsko-srijemskog međuriječja na rubu Panonske nizine. To je ravnica iz koje se središnjim prostorom dižu uzvišenja diluvijalnog prapora. Reljefno se ističu dva odvojena uzvišenja: vinkovačko-đakovački ravnjak i vukovarski ravnjak koji istovremeno predstavljaju razvodnicu Dunava, tj. Vuke i Save. Đakovački ravnjak je nastavak  slavonskog gorja i dopire sve do Vinkovaca. Vukovarski ravnjak se širi prema istoku do crte Šarengrad – Bapska – Šid, odakle počinje Fruška Gora. Sjeverno i južno od ravnjaka prostiru se doline s razgrananom riječnom mrežom. Nadmorska visina prostora Županije se kreće od 78 – 204 m, pa je visinska razlika 126 m. Vododijelnica kod Vinkovaca je najniža točka od 92 nm.

Na sjevernoj i sjeverno-istočnoj strani Županije prirodnu granicu čini rijeka Dunav, a na zapadnoj i južnoj strani rijeka Sava.

Županija raspolaže velikim kompleksima šumskog zemljišta šumama gdje dominira glasoviti slavonski hrast. Potencijal šuma je 1998. godine procijenjen na 19,9 mil. m3 drvne mase. Na području Županije značajna su nalazišta kvalitetne gline, te vrijedno naftonosno polje s crpilištima nafte i plina.

Razvojni činitelji Vukovarsko-srijemske županije: promet, industrija, energetika, poljoprivreda, turizam, infrastruktura i vodno gospodarstvo. 

U energetskom smislu značaj Županije je od posebnih važnosti za Republiku Hrvatsku zbog glavnih elektroprijenosnih koridora, državnih naftovoda i produktovoda, te značajnih nalazišta nafte i plina.

Položaj Vukovarsko-srijemske županije u Republici Hrvatskoj


Općina Jarmina locirana je na sjeverozapadnom dijelu Vukovarsko-srijemske županije. Općina Jarmina graniči unutar Vukovarsko-srijemske županije s tri jedinice lokalne samouprave i to: Općina Markušica na zapadnoj, sjevernoj i istočnoj strani, i Općina Ivankovo i Grad Vinkovci na južnoj strani. 

Na području Općine osim općinskog središta Jarmina nema drugih naselja.

Naselje Jarmina nalazi se na južnoj polovici Općine, a proteže se duž (državne ceste D518 u smjeru sjever-jug Osijek-Vinkovci).

Sjeverno od naselja protežu se područja  osobito vrijednog obradivog tla.

Od infrastrukturnih koridora od interesa za Državu i Županiju kroz područje Općine Jarmina prolaze:

· trasa državne ceste D518 (Osijek – Vinkovci )

· županijska cesta Ž4149 (Jarmina-Markušica)

· visokotlačni plinovod Vinkovci – Jarmina

· planirana trasa visokotlačnog plinovoda Jarmina-Markušica

· koridor elektroprijenosnog uređaja – dalekovod 400 kV, u smjeru sjever – jug, zapadno od naselja Jarmine

· istim koridorom planirana trasa 2x400 kV i 2x110 kV dalekovod

· planirana trasa 110 kV dalekovoda istok-zapad (Markušica-Nuštar)

· radijski koridor smjer sjever-jug do TV i UKV odašiljača Borinci

Za područje Općine značajan je i melioracijski kanal Vidrašić u smjeru istok-zapad.

Većina domaćinstava s ovog područja ima svoj posjed i bavi se poljoprivredom kao osnovnom ili dopunskom djelatnošću.

Položaj Općine Jarmina u Vukovarsko-srijemskoj županiji

RAZVOJ NASELJA KROZ POVIJEST

Naselja prije 1526.

JARMINA   Prema nekim mišljenjima (pučka etimologija) ime posjeda i sela Jarmina moglo je nastati od riječi jaram jer se mala uzvisina između Bosuta i Vuke na kojoj se nalazila stara Jarmina uzdiže kao jaram na ravnici.

U srednje vjekovnim spomenicima pisanim latinskim jezikom naziv posjeda Jarmina zabilježen je u sljedećim oblicima: 1324. kao Jarumpna, a tijekom XIV. stoljeća Jarumna. U obliku Jaronnazenthmiklos – Jarmina Sveti Nikola, prema tadašnjoj istoimenoj crkvi, mjesto je zabilježeno 1455. godine. Pod imenom Jaronna posjed se spominje 1481. godine, a 1484. i 1488. kao Jaromna.

Početkom XVI. stoljeća ime je posjeda zapisano u obliku Jarmina od čega se kasnije razvio naziv Jarmina koji je prvi put zabilježen 1702. godine. Na zemljopisnoj karti iz 1709. ime sela upisano je u oblike Jarmena. Nakon toga to se ime pojavljuje u obliku u kojemu ga i danas nalazimo – Jarmina.

U srednjem vijeku pa sve do turske okupacije ovih krajeva Jarmina se nalazila na mjestu sadašnjeg voćnjaka Borinci, a crkva je bila u predjelu današnjeg hatara Staro crkvište. Ovaj je mjestopis zabilježen i na austrijskoj topografskoj karti iz 1885. godine, a nalazi se na području današnjeg voćnjaka, na mjestu gdje su danas televizija i telefonski odašiljači, ali zahvaća i zemljište iznad današnje Borinačke ulice koja pripada političkoj općini Ivankovo. Srednjovjekovna Jarmina bila je rasuto selo kao i sva sela u to vrijeme.

Današnja Jarmina smještena je u Vukovarsko-srijemskoj županiji uz cestu. Osijek-Vinkovci, nešto sjevernije od mjesta na kojemu je bila stara Jarmina. Sela na području današnje Vukovarsko-srijemske županije formirana su tijekom XVIII. stoljeća, kada nestaju mnoga rasuta naselja iz srednjega vijeka i osmanskoga razdoblja, a njihovo stanovništvo naseljava se u novoformirana naselja. Tada se počelo formirati i selo Jarmina na današnjem položaju. Najveći se dio sela danas nalazi pod sjevernom stranom već spominjanog uzvišenja.

Osnivanjem Republike Hrvatske 1990. došlo je do preustroja organa uprave, osnivanjem županija, gradova i Općina. Na temelju Zakona o područjima županija, gradova i Općina ustrojena je 1992. godine Vukovarsko-srijemska županija u čiji je sastav ušla Općina Jarmina. Ovoj općini pripala su i neka susjedna srpska sela, ali su se prema želji tamošnjih stanovnika ta sela izdvojila u svoju posebnu općinu.

(Antun Dević, Župa Jarmina, 2004.)

                 Crkva Sv. Vendelina Opata
1.2.
  Osnovni podaci o stanju u prostoru

Općina Jarmina Prema Zakonu o područjima županija, gradova i Općina u Republici Hrvatskoj (NN RH br. 90/92), ustrojena je Općina Jarmina sa sjedištem u istoimenom mjestu, a u okviru Vukovarsko-srijemske županije. 

Općina Jarmina zauzima površinu od  12,94 km2, a sastoji se od K.O. Jarmina.

Prema popisu stanovništva iz 2001. godine Općina Jarmina ima 2.627 stanovnika.

Gustoća stanovništva na području Općine Jarmina iznosi 230,01 st/km2.

Prostorni obuhvat Općine Jarmina

Osnovni podaci o teritoriju Općine Jarmina
	OPĆINA JARMINA
	km2

          km
	Udio površine i dužine u odnosu na Vukovarsko-srijemsku županiju

	Površina 
	12,94
	0,53 %

	Dužina državne granice
	0
	-

	Dužina županijske granice
	0
	-

	Dužina međuopćinske granice
	19,53
	-


    Ukupno općinskih granica  19,53   km.

    

STANOVNIŠTVO

Kretanje broja stanovnika prema popisima u razdoblju 1981.-2001.

	Godina

popisa
	1981.
	1991.
	2001.

	VUKOVARSKO - SRIJEMSKA ŽUPANIJA
	224.111
	231.187
	204.768

	OPĆINA

JARMINA
	2.509


	  2.629


	2.627




Indeks kretanja broja stanovnika 2001. / 1981.
0,914
Vukovarsko-srijemska županija.

Indeks kretanja broja stanovnika 2001. / 1981.
 1,047
Općina Jarmina.

Indeks kretanja broja stanovnika 2001. / 1991.
0,886
Vukovarsko-srijemska županija.

Indeks kretanja broja stanovnika 2001. / 1991.
0,999
Općina Jarmina.

Prema kretanju broja stanovnika od 1981. do 2001. godine odnosno prema indeksima kretanja broja stanovnika za dva protekla desetgodišnja razdoblja  nema opadanje te se može reći da postoje pretpostavke za povećanjem broja stanovnika.

TABLICA 1. 

POVRŠINE, STANOVNICI, KUĆANSTVA

	ŽUPANIJA 

VUKOVARSKO

-SRIJEMSKA
	Površina
	Stanovnici
	Stanovi
	Kućanstva
	Gustoća stanovništva

	
	
	Popis 1991
	Popis 2001
	Popis 1991
	Popis 2001
	Popis 1991
	Popis 2001
	Gnst

Br. st./km2

	
	Km2
	%
	Br.st
	%
	Br.st
	%
	Br.st
	%
	Br.st
	%
	Br.sT


	Br.st
	

	ŽUPANIJA UKUPNO
	2444,48
	100
	231187
	100
	204768
	100
	75258
	100
	69346
	100
	73964
	66977
	83,77

	
	
	
	
	
	
	
	
	
	
	
	
	
	

	OPĆINA JARMINA
	12,94
	0,53
	2.629
	1,14
	2.627
	1,28
	765
	1,02
	792
	1,14
	746
	787
	203,17


Komentar

Indeksi kretanja broja stanovnika pokazuju da u periodu početka ratnih zbivanja nije došlo do iseljavanja stanovništva s područja Općine. Gledano u cjelini broj stanovnika na području  Općine Jarmina se ustalio odnosno  može se očekivati povećanje broja stanovnika.

Stanovništvo prema popisu 2001.

- spolna struktura: - ukupan broj muških žitelji 1.323, što čini 50,36% ukupnog stanovništva

           - ukupan broj ženskih žitelji 1.304, što čini 49,64% ukupnog stanovništva

  - radni kontingent: - od ukupnog broja stanovništva efektivno radno sposobnih čini 1.670 u 

              dobi od 15-59 - ž. (65 – m.), što iznosi  63,57%.
Stanovništvo prema starosti

· djeca i stanovništvo mladenačke dobi do 19 godina (815 žitelja) što čini 31,02%

· stanovništvo od 20 do 60 godina (1384 žitelja) što čini 52,68%

· stanovništvo starije od 60 godina (417 žitelja) što čini 15,87%

· nepoznate dobne starosti 11 žitelja

Iz tablica i ovih podataka može se očitati da je struktura stanovništva prema starosti zadovoljavajuća uz napomenu da je i postotak djece i mladenačke dobi od 31,02% zadovoljavajući, ali bi se trebao povećati u odnosu na stanovništvo iznad 60 godina starosti. U svim dijelovima plana naznačene su pretpostavke kako bi se to moglo i ostvariti. 

Stanovništvo prema školskoj spremi
Pokazatelji stupnja obrazovanja i stupnja aktivnosti pokazuju da su najpovoljniji odnosi u županiji (veći centri), jer je tamo u proteklom razdoblju koncentriran i najveći broj radnih mjesta. Isto se odnosi i na stupanj aktivnosti. Procesi koji su već ranije započeli te ovo novo teritorijalno ustrojstvo vjerojatno će doprinijeti daljnjoj decentralizaciji funkcije, a tim u svezi i ravnomjerniji razmještaj kadrova. Za Općinu Jarmina možemo ustvrditi da je stupanj obrazovanja i stupanj aktivnosti zadovoljavajući.

Stanovništvo prema državljanstvu i narodnosti
Područje Općine Jarmina nacionalno je homogeno. Nadalje može se iz podataka vidjeti da je Općina u proteklom razdoblju bila pošteđena velikih migracija. Postojeće stanovništvo uglavnom je domicilno.

NASELJE

Naselje je najupečatljiviji element kulturnog pejzaža. Odražava karakteristike minulog razdoblja, a istovremeno su nositelji funkcionalne organizacije i žarišta preobrazbe prostora. Svako naselje ima žarišnu (čvornu) ulogu prema svom okružju na koje djeluje gospodarskim i urbanotvornim funkcijama, kao što i brojni činitelji njegovog gravitacijskog područja utječu na njega.

Prema danas opće prihvaćenim shvaćanjima, suvremeno tehnološko društvo može se razvijati samo kao urbano društvo. Problem dakle nije urbanizacijski proces kao takav, već neki njegovi oblici i alternative: prevelika i neravnomjerna koncentracija stanovništva, neprimjeren sustav središnjih naselja, nesposobnost manjih naselja da samostalno stvore okolicu za ugodan život (što će u budućnosti biti jedan od ključnih kriterija za izbor mjesta stanovanja),…

Za potrebe prostornog uređenja Općine Jarmina analizirane su prošle i sadašnje strukture naseljenosti, te tendencije njihovih promjena, a zbog karaktera prostora posebna pozornost je usmjerena na ruralno i prelazno naselje i proces urbanizacije.

Strategijom i Programom prostornog uređenja Republike Hrvatske kao jedan od primarnih zadataka prostornog planiranja određeno je ostvarivanje policentričnog razvitka države uz integraciju urbane i ruralne ekonomije, a kao jedan od najvećih problema pražnjenje seoskih područja i nagomilavanje prevelikog broja ljudi u nekoliko gradova. Prostorni razvoj mora se vratiti koncepciji gradova (mješovitih naselja) na malim udaljenostima, gdje su sve čovjeku bitne sastavnice života (stanovanje, rad, društveni život, odmor) grupirane zajedno u bližoj okolici.

Međutim pri tom su ostale nedefinirani načini rješavanja dvaju ključnih problema ruralnih područja, odnosno koncepcija održanja (razvoja) rijetko naseljenih područja i strategija razvoja poljoprivrede te njihov utjecaj na planiranje i uređenje prostora.

Za razumijevanje utjecaja naselja u prostoru, a naročito njegovog utjecaja na socioekonomsku preobrazbu okolnog prostora, neophodna su saznanja prvenstveno o njegovim funkcijama rada i stanovanja, te njihovom međusobnom odnosu.

Kako je stanovanje jedna od najvažnijih funkcija u naselju, najveći “potrošač” prostora i kapitala, logično je da bude i temeljni element prostornog planiranja (s tim da pojam stanovanja treba promatrati kao sustav: stan, usluge, opskrba, komunalna i društvena infrastruktura).

Stoga je postojeći stambeni fond posebno analiziran, a u svrhu promatranja ne samo kao posljedice, već i kao mogućeg značajnog razvojnog resursa (bez obzira ili baš zbog ubrzanog razvoja prometa), a o čemu će trebati voditi računa pri lociranju mjesta rada. Izjednačavanjem mobilnosti radne snage i tehnologije, odnosno usmjeravanjem radno intenzivnih investicija u prostor urbaniziranog seoskog naselja, upravo bi njihov postojeći stambeni fond mogao biti resurs preobrazbe i relativno ravnomjernog razvoja cjelokupnog prostora Općine.

Programom prostornog uređenja Republike Hrvatske i Prostornim planom Vukovarsko-srijemske županije utvrđen je sustav središnjih naselja do razine općinskog središta Jarmina.
Temeljem svih  izvršenih analiza može se zaključiti da:

· Jarmina (uz ostvarivanje određenih preduvjeta i jačanja pojedinih funkcija) može izvršavati predviđene mu "zadatke" lokalnog (malog razvojnog) središta prema sustavu središnjih naselja i razvojnih središta

Obzirom na to može se utvrditi da za prostor Općine Jarmina ostaje optimalni model općinskog središta Jarmina kao jedinstvene cjeline u prostornom smislu.

Za uređenje i razvoj naselja temeljem sadašnje zakonske regulative namijenjen je prostor građevinskih područja naselja. Građevinska područja naselja moraju biti optimalne veličine i oblika, a zbog omogućavanja neometanog ali održivog razvoja naselja, bez negativnih posljedica po naselje, okolni krajobraz i ukupni okoliš.

Obzirom na veličinu naselja Jarmina i bit će izrađen plan nižeg reda, kako je to definirano Prostornim planom Vukovarsko-srijemske županije (UPU-a) i ovim planom (DPU-a).

Kako su od svih dijelova Plana mještani najviše zainteresirani upravo za građevinska područja naselja, te da ih u pravilu zbog "navike" izgradnje na vlastitom zemljištu i podizanja cijene vlastitog zemljišta žele maksimalno proširiti, utvrđivanje građevinskih područja svih naselja treba u cilju smanjivanja utjecaja subjektivnih prosudbi i vanjskih pritisaka provesti kroz tri faze:

-
određivanje izgrađenih dijelova,

-
određivanje ukupno potrebne veličine,

-
određivanje razmještaja i oblika neizgrađenih dijelova te namjene građevinskog područja.

        Općinsko središte Jarmina – Ulica Braće Radića

Izgrađeni dijelovi naselja utvrđeni su temeljem obilaska terena, s tim da se nije provjeravala legalnost građenja, obzirom da izrazito konfliktne situacije nisu zamijećene.

Nakon obilaska terena, ocjene postojećeg Prostornog plana "bivše" Općine Vinkovci i provedenih ostalih analiza zaključeno je da je zatečeno stanje građevinskih područja relativno dobro, prvenstveno zbog toga što:

-
su demografski pokazatelji naselja dobri (zaustavljen trend pada broja stanovnika),

-
građevinska područja naselja nisu bitno predimenzionirana, što nije uzrokovalo raspršenu izgradnju.

Za potrebe određivanja ukupno potrebne veličine građevinskih područja za naselja Jarmina treba utvrditi: 


-
izgrađene dijelove građevinskog područja,


-
planirane položaje u sustavu naselja,


-
planirane demografske pokazatelje,


-
gospodarske i razvojne pokazatelje,


-
stanje i iskorištenost postojećeg građevinskog fonda,


-
pravce preobrazbe i razvoja,



-
smjernice i kriterije iz Prostornog plana Vukovarsko-srijemske županije,



-
autonomne motivacije i vrijednosti lokalnih i privatnih aktera,


-
sadašnje i planirane brutto gustoće stanovanja,...

 Jarmina -  Vinkovačka ulica

Prije, odnosno za potrebe određivanja razmještaja i oblika neizgrađenih dijelova te namjene ukupnog građevinskog područja za naselje Jarmina  treba utvrditi još i:

· povijesnu, zatečenu i planiranu morfologiju naselja,

· topografske i reljefno - klimatske činitelje,

· sadašnji i planirani stupanj urbanizacije,

· sadašnje i planirane tipove poljoprivrednih gospodarstava te zatečene i anticipirane


razmještaje građevina na parcelama,

· posebne uvjete korištenja (prirodnu i kulturnu baštinu te krajobrazne vrijednosti),

· posebna ograničenja u korištenju (zone zabrane izgradnje uz posebnu namjenu,



vodozaštitna područja i zaštitne pojaseve),

- posebne mjere uređenja i zaštite,

· naznačene i ostale moguće pravce i načine širenja (ili sažimanja) naselja,

· pokrivenost pojedinih dijelova naselja prometnom i ostalom infrastrukturom,

· pružanje uz državne i županijske ceste čije se trase neće izmicati,

· obvezu izrade prostornih planova užih područja, načine usmjeravanja izgradnje u



pojedina područja, pripreme i uređenja zemljišta za izgradnju,...

Površine neizgrađenih dijelova građevinskih područja treba u pravilu rješavati popunjavanjem dijela postojećih “praznina” u zatečenoj strukturi naselja, a ne povećanjem ukupne dužine građevinskog područja (naročito uz državne i županijske ceste). U pravilu treba popunjavati samo praznine nastale rušenjem starih građevina i “preskakanjem” izgradnje (najčešće zbog “navike” izgradnje na vlastitom zemljištu), a praznine nastale organskim razvojem naselja ostavljati kao takve.

Dubinu građevinskog područja treba odrediti prvenstveno temeljem analiza:

-
morfologije naselja,

-
tradicijske širine, dubine i organizacije parcele,

-
reljefa,

-
planirane namjene.

Upravo iz tih analiza odabran je model prostorno razvojne strukture koji u najvećoj mjeri determinira razvoj u dubinu parcele.

Panoramski prikaz područja Općine Jarmina s okolicom

    1.2.1.   Prostorno razvojne i resursne značajke
1.2.1.1. Zemljopisna obilježja 

Općina Jarmina smještena je u sjeverozapadnom dijelu Vukovarsko-srijemske županije između vodotoka Bosuta i Vuke.

Reljef

Nadmorska visina područja Općine Jarmina kreće se između 91,10 mnm (sjeverni dio) do 104,0 mnm (južni dio). 

Na prostoru Općine Jarmina izdvajaju se dvije osnovne cjeline: veći sjeverni dio Općine predstavljaju nizinsko područje, a južni manji dio blago brežuljkasti predio.

Prema podacima o nadmorskoj visini terena može se utvrditi da je konfiguracija područja Općine Jarmina nizinska. To je prostor blage uzvisine akumulacijsko-tektonskog reljefa. Reljefna energija iznosi 12,90 m.
Karakteristike reljefa su određene mlađim tektonskim procesima i klimatskim promjenama u pleistocenu i imale su velikog utjecaja na hidrografske odnose ovog prostora.

U morfološkom smislu u okviru nizine rijeke Save  i Dunava mogu se izdvojiti manje morfo-genetske cjeline: naplavna ravan, fluvio-močvarna nizina, terasna nizina i glacis-terasa.

Glacis-terasa je područje blago povišenog prostora na dodiru nizine s prigorjem. Na glacis-terasu se nastavlja uski pojas tzv. terasna nizina, gdje se apsolutne visine kreću od 90-100 m. U sastavu nizine prevladavaju gline, silt, sitni pijesak, šljunak te poslojci treseta. Visine ovog najnižeg nizinskog dijela kreću se od 85 do 105 mnv.  Čitavo područje Općine Jarmina nalazi se u tom području.

Geološko-pedološke karakteristike tla 

Litološki sastav

Pripovršinski dijelovi područja Općine Jarmina izgrađeni su od kvartalnih taložina koje se mogu svrstati  na starije (pleistocenske). Nastale su sedimentacijom u vodenim okolišima (jezera, močvare, rijeke, potoci) i na kopnu tijekom zadnjih nekoliko stotina tisuća godina pod snažnim utjecajem izmjena hladnih i suhih glacijalnih s toplim i vlažnim interglacijalnim razdobljima, te intenzivnih tektonskih pokreta. Općenito, prevladavaju nevezani do slabo vezani sitnozrnati klastiti. To su, idući od sitnijih, prema česticama i zrnima većih dimenzija, sljedeće osnovne frakcije (prema WENTWORTH-u): gline, čestice manje od 0,004 mm; prah (silt), čestice veličine od 0,004 do 0,063 mm; sitni pijesak, zrna i čestice veličine od 0,25 do 0,063 mm. Obično se ne nalaze kao "čiste" frakcije, već su izmiješani u međusobno različitim omjerima.

Reljef hatara Jarmina vezan je za konačno oblikovanje u diluviju i aluviju. Fina sitna prašina nasipala je močvare. Pored toga nastajale su i praporne stepenice relativno male visine zvane u Panonskoj nizini »grede«. One se kao i obično pružaju u srpastim ob1icima u pravcu istok-zapad. Akumulirani prapor odnosili su vodotoci svojim tokovima i smanjivali već nasute praporne površine. 

[image: image3.jpg]



     Tla, seizmičnost, erozije, mineralne sirovine

Sjeverni dio Općine – pleistocent:  pjeskoviti prah, glinoviti prah, glina

Južni dio Općine      – pleistocent:  prapor (les)

Osnovne značajke seizmičnosti

Seizmičnost nekog područja moguće je definirati kao skup obilježja potresa u vremenu i u prostoru. Tijekom istraživanja seizmičnosti cilj je iznaći zakonitosti nastanka potresa što je bitan preduvjet u zaštiti od njegovih razornih učinaka. Tri su elementa prognoze potresa: vrijeme, mjesto i jačina. Mjesto i jačina mogu se odrediti dovoljno točno, pa se u tom smislu iznose temeljni podaci za Vukovarsko-srijemsku županiju i susjednu Brodsko-posavsku županiju, te Osječko-baranjsku županiju.

Seizmotektonske karte ukazuju na uzroke nastajanja potresa njihova žarišta i količinu oslobođene seizmičke energije. Karta maksimalnih intenziteta potresa ukazuje kako su se potresi manifestirali na površini. Na njoj su ucrtane izoseiste najjačih potresa čime je postignuta seizmička rajonizacija u zone prema stupnjevima intenziteta potresa u MCS ljestvici. Ona je temeljni dokument odgovarajućem planiranju, projektiranju i izgradnji te zaštiti.

Prema seizmičkoj karti Vukovarsko-srijemske županije Općina Jarmina nalazi se u VII potresnoj zoni.

Hidrogeološke cijeline

Na području Općine Jarmina nema prirodnih vodotoka, te vodni režim sačinjavaju melioracijski kanali slivnog područja Drave i Dunava. Čitavo područje Općine Jarmina pripada direktnom slivnom podrjučju Vuke. Najznačajniji kanal na području Općine je kanal Vidrašić (melioracijski objekt II reda) ujedno i glavni recipijent,  koji teče u smjeru zapad-istok prema rijeci Vuka.

  Kanal Vidrašić – južno područje Općine

Na području Općine Jarmina nema jezera, ribnjaka ili akumulacija. 

Glavni odvodni recipijent na području Općine Jarmina je kanal Vidrašić, koji se izvan Općine ulijeva u Gabošku Vučicu, desni pritok rijeke Vuke na području Vukovarsko-srijemske županije. 

Klimatske osobitosti

Klima je umjereno-kontinentalna,sa rasponom temperatura  od - 25°C do + 40°C, s vjetrovima istočnog, zapadnog, jugozapadnog i sjeveroistočnog smjera. 

U prijelaznim godišnjim dobima, u proljeće i jesen, dominiraju vjetrovi iz sjeveroistočnog i jugozapadnog smjera. Tijekom godine najučestaliji su vjetrovi jačine 1-3 bofora  (2–20 km/h).  

Prosječna godišnja količina padalina iznosi 750-800 mm. 

Ovo je prijelazno područje umjereno semihumidne u stepskoaridnu panonsku klimatsku zonu, gdje se osim utjecaja opće cirkulacije karakteristične za ove geografske širine, osjeća jak modifikatorski utjecaj niske Panonske ravnice i velikog planinskog sustava Alpa i Dinarida, koji donekle slabe utjecaj Atlantskog oceana, a osobito Sredozemnog mora. Čitave zime ovdje je prisutan hladan zrak, tako da ovdje dolazi do izražaja svježa umjereno kontinentalna klima s dosta izraženim ekstremnim vrijednostima pojedinih klimatskih elemenata. 

Padaline se kontinuirano javljaju kroz cijelu godinu. Često se javljaju godine s malim brojem dana sa snježnim pokrivačem i s malim količinama snijega. Mjesec s najmanje padalina je veljača. 

Vjetrovi pušu tijekom cijele godine i ovo područje je blago vjetrovito. 

Ovaj prostor u vegetacijskom pogledu pripada prijelaznom prostoru između vlažnijih i sušnih klimazonalnih vegetacijskih oblika. U okviru takvih klimazonalnih zajednica specifične ekološke prilike su utjecale na razvoj i veliko rasprostranjene nizinskih šuma hrasta lužnjaka. 

 Ruže vjetrova po godišnjim dobima

      1.2.1.2. Osnovne kategorije korištenja zemljišta

Geomorfološke grupe tala, odnosno lito-geološke, reljefne i hidrološke osobine tala, uz prisutne klimatske uvijete bitno utječu na rasprostiranje vegetacije i način iskorištavanja zemljišta. Stoga je pojedine površine potrebno iskorištavati, odnosno na njima uzgajati one kulture koje imaju predispozicije za odgovarajuća tla, a spriječiti neracionalno ili neodgovarajuće korištenje vrjednijeg poljoprivrednog tla u druge svrhe.

Pogodnost tala za obradu

Općina Jarmina ima površinu od 12,94 km2, od čega najviše otpada na poljoprivredne površine. Zemljište je najveća vrijednost nekog prostora i zbog toga njegovo korištenje treba planirati racionalno. 

Kategorije korištenja zemljišta
	
	poljoprivredne  površine
	šume
	vode
	građevinske površine
	ostale 

površine

	Površina (km2)
	10,717
	0,002
	0,023
	2,187
	0,011

	%
	82,82
	0,02
	0,18
	16,90
	0,08

Na prostoru Općine Jarmina prema pogodnosti za obradu izdvojene su tri skupine tla. Prva najpogodnija skupina obuhvaća osobito vrijedno obradivo tlo površine  8,15 km2 koje zauzima sjeverni dio Općine iznad naselja Jarmina. To je tipični seniglejni černozen na praporu, eutrično smeđe tlo, aluvijalno (fluvisol) tlo obranjeno od poplava. Karakterizira ih slaba osjetljivost prema kemijskim polutantima. 

          Područje osobito vrijednog obradivog tla – sjeverni dio Općine

Drugu skupinu, vrijedno obradivo tlo zauzima površinu od  2,00  km2 nalazi se u južnom dijelu Općine, istočno  od naselja Jarmina. 

            Područje vrijednog obradivog tla – istočni dio Općine

Treća skupina, privremeno nepogodno tlo za obradu zauzima površinu od 0,62    km2 nalazi se u jugozapadnom dijelu Općine.

           Privremeno nepogodno tlo za obradu –jugozapadni dio Općine (sanirano odlagalište otpada)

Od ukupnih poljoprivrednih površina (1.077,94 ha), osobito vrijedno i vrijedno obradivo tlo zauzima površinu od    1.015,66  ha odnosno   94,22   % ukupnih poljoprivrednih površina.

Struktura poljoprivrednih površina prema kategorijama, ukazuje na veliki udio osobito vrijednog i vrijednog obradivog tla, što je u vezi s bonitetnom strukturom zemljišta. Prema bonitetnoj vrijednosti zemljišta određena je i njegova namjena za posebne poljoprivredne kulture. U skladu s takovom strukturom je i koncentracija zemljišta pogodnog za intenzivnu poljoprivrednu proizvodnju nalazi se u sjevernom dijelu općinskog prostora. Najveći dio zemljišta nalazi se u kategoriji  osobito vrijednog poljoprivrednog zemljišta (I-III bonitetna klasa).

U strukturi poljoprivrednog zemljišta također je bitna podjela na individualno i društveno vlasništvo. U okviru ove strukture poljoprivrednog zemljišta, prevladava privatni sektor sa 74,60% od ukupne površine poljoprivrednog zemljišta.
Šumske površine

Od šumskog zemljišta na području Općine Jarmina na čitavom prostoru Općine nalaze se šumarci koje možemo svrstati u površine značajne iz vegetacijskog i ambijentalnog aspekta.

Šumarak oko lovačke kuće

Građevinska područja

Ukupna površina građevinskog područja prema izmjenama i dopuna Prostornog plana bivše Općine Vinkovci iznosi 2,19 km2 ili 16,90 % površine Općine Jarmina.

Gustoća naseljenosti građevinskog područja iznosi 1.200,46 stanovnika/km2 odnosno 12,00 stanovnika/ha.

  1.2.1.3.    Područja pretežitih djelatnosti u odnosu na prirodne i druge 

       resurse

Gospodarska slika Općine Jarmina bazirana je na poljoprivrednoj djelatnosti (osobito voćarstvo), dok je izostala industrijska proizvodnja (prehrambena) koja bi pratila eksploataciju prirodnih resursa. Generalno se može konstatirati da je industrijska proizvodnja koncentrirana u regionalnim ili gradskim središtima, koja su bila favorizirana po principu centralnih naselja, dok su ruralna rubna područja današnje Županije bila prepuštena laganom odumiranju u gospodarskom (i demografskom) smislu, a što je za posljedicu imalo emigracijska kretanja mlađe populacije prema gradskim središtima. U demografskom smislu slika Općine Jarmina je zadovoljavajuća.

Gospodarstvo karakterizira poljoprivreda, te obrtništvo i malo poduzetništvo koje nije     produktivno, jer se radi  pretežno o malim firmama.

Poljoprivreda

Poljoprivreda predstavlja prvu po značaju gospodarsku granu Općine. Usprkos ograničenja, poljoprivredni sektor kako Vukovarsko-srijemske županije tako i Općine Jarmina pokazao se vrlo elastičnim i u najtežim uvjetima. Osobito mu je visok stupanj tehničke-tehnološke stručnosti i osposobljenosti.

Od presudnog je značaja za razvoj poljoprivrede kao najvažnije gospodarske grane ovog područja kvaliteta poljoprivrednog zemljišta kod odabira prostorno razvojne strukture same Općine.

Od ukupne površine Općine Jarmina (12,94 km2) poljoprivredne površine zauzimaju 10,717km2 što iznosi 82,82% površine Općine.

Površine obradivog zemljišta po kulturama

	Kultura
	Oranice 
	Voćnjaci 
	Vinogradi
	Livade 
	Pašnjaci 
	Neplodno zemljište

	K.O. Jarmina

	Površina (ha)


	1.050,08
	96,34
	2,34
	-
	11,30
	134,13




Površine obradivog zemljišta po kulturama – državno vlasništvo
	Kultura
	Oranice 
	Voćnjaci 
	Vinogradi
	Livade 
	Pašnjaci 
	Neplodno zemljište

	K.O. Jarmina

	Površina (ha)


	2.67,17
	81,69
	-
	-
	11,30
	84,01


Površine obradivog zemljišta po kulturama – privatno vlasništvo
	Kultura
	Oranice 
	Voćnjaci 
	Vinogradi
	Livade 
	Pašnjaci 
	Neplodno zemljište

	K.O. Jarmina

	Površina (ha)


	782,90
	14,65
	2,34
	-
	-
	50,11




Poljoprivredna proizvodnja glavni je izvor dohotka za stanovništvo Jarmine.

Poljoprivredna proizvodnja danas čini gotovo 75% gospodarstva Općine.

U strukturi vlasništva 74,56% poljoprivrednih površina je u privatnom vlasništvu, dok ostatak čini državno poljoprivredno zemljište. 

Najznačajniji pravni subjekti na području Općine Jarmina koji se bave organizacijom poljoprivredne proizvodnje i otkupom poljoprivrednih proizvoda su: 

· PJ «Borinci»

· Poljoprivredna zadruga «Jarmina» koja raspolaže s skladišnim i uredskim prostorima na vlastitom zemljištu na kojem planira izgradnju ostalih gospodarskih objekata (silosi). Ukupan broj zaposlenih u poljoprivrednoj zadruzi «Jarmina» je 7.

                      Poljoprivredna zadruga «Jarmina»

                     PJ «Borinci»

Šumarstvo

Na području upravne Općine Jarmina ne postoje šume i šumsko zemljište kojime gospodare «Hrvatske šume» d.o.o. Zagreb.  

Od šumskog zemljišta na području Općine Jarmina nalaze se samo šumarci koje možemo svrstati u površine značajne iz vegetacijskog i ambijentalnog aspekta a zauzimaju površinu od 0,21 ha.

Industrija, obrtništvo i malo poduzetništvo

Kako je gospodarstvo Općine Jarmina uglavnom orijentirano na poljodjelstvo  i stočarstvo od industrijskih djelatnosti može se govoriti samo u okviru malog i srednjeg poduzetništva u privatnom sektoru, te već spomenutim pravnim subjektima. 

Od evidentiranih privrednih subjekata na području Općine Jarmina su:

· Trgovači obrt «Mondo»

· Trgovačko-ugostiteljski i poljodjelski obrt «Benko»

· Trgovački obrt «Ivica i Marica»

· «Bodat» d.o.o.

· Obrt za davanje u zakup glazbene opreme «Razglas»

· Zajedničko prijev.-ugosti. obrt «Music-caffe»

· Ugostiteljski obrt «Caffe bar Popaj»

· Ugostiteljski obrt «Jozef»

· Ugostiteljski obrt «Forum»

· Ugostiteljski obrt «Petar»

· Ugostiteljski obrt «Krčma kod dade»

· Ugostiteljski obrt «Cavalir»

· Ugostiteljski obrt «Zdravko i Stevo»

· Frizerski obrt «Nena»

· Vodo i plinoinstalaterski obrt «Šims»

· Zidarsko-krovopok.-fasader.-tesarski obrt «Marijan»

· Zidarski obrt «Ivek»

· Zidarsko-krovopok.obrt «Draganić»

· Elektro inst. obrt «Rene»

Turizam

Općina Jarmina nema znamenitosti koje bi je izdvajale od ostalih područja Vukovarsko-srijemske županije. Kombinaciju raznih vidova moguće turističke ponude, osim samostalnog osmišljavanja, prezentacije i organiziranja, potrebno je integrirati u Županijski strateški marketinški plan razvitka turizma, s ciljem dobitka jedinstvenog turističkog proizvoda vrijednog ozbiljnije turističke ponude.

Ovaj kraj smješten na maloj uzvisini između Bosuta i Vuke, svojom očuvanošću prirode, lovnim destinacijama, uz mogućnost smještaja u izvornom seoskom ambijentu s pejzažnim osobitostima i originalnom gastronomskom ponudom, ima potencijal za razvoj turizma na svom, i širem Županijskom području. 

Prvenstveno postoji mogućnost razvoja lovnog turizma, seoskog i ugostiteljskog turizma sa popratnim sportsko-rekreacijskim sadržajima, te izletničkog turizma.

       Jarmina – lovačka kuća

Lovni turizam zauzima posebno mjesto u globalnoj turističkoj ponudi (koja je jedan od strateških pravaca razvoja Hrvatske) i temeljni je potencijal razvoja kontinentalnog turizma zbog iznimno bogatih lovišta s brojnim vrstama visoke i niske divljači.

Lovstvo je osim kao gospodarsku granu, potrebno gledati i kao vrstu sporta, rekreacije, hobija, te načina efikasne zaštite okoliša. Sve su to temelji na kojima se bazira razvoj lovnog turizma.

Lovstvo i lovni turizam planskim gospodarenjem fondovima divljači, uređenjem lovišta te reguliranjem brojnog stanja nezaštićenih vrsta divljači, doprinose zaštiti čovjekove okoline, te uspostavljanju biološke ravnoteže. 

Lovni turizam je također i ekološki, uravnotežen s prirodom, odgovoran, kvalitetan, autentičan, ambijentalan, elitan, ekskluzivan, edukativan. Uz sve navedeno ne dovodi do propadanja i iscrpljivanja prirodnih resursa, tako da ispunjava sve zahtjeve održivog ili razumnog gospodarenja.

Sve veći interes za lovni turizam proizlazi upravo iz njegovog ekonomskog značenja. Veliki ekonomski efekti lovnog turizma proizlaze iz činjenice da je lovni turizam takva vrsta i oblik turizma kojom se mogu ekonomski iskoristiti i optimalno valorizirati prirodne prednosti nekog kraja.

Lovni turizam je uvjetovan znatnom platežnom moći, a njegovi se ekonomski efekti ogledaju prije svega u visokoj cijeni odstrela i ostalih lovnih usluga, prije svega izvanpansionskoj potrošnji, proširenju turističke sezone te porastu zaposlenosti.

Vrlo bitnu ulogu u lovnom turizmu imaju šume i šumsko zemljište te poljoprivredne površine koje se u lovstvu stručno nazivaju lovno-produktivne površine. Ovi su dijelovi zemljišta za lovni turizam od posebnog značaja jer omogućuju uzgoj i prehranu divljači te zaštitu i zaklon divljači od neprijatelja i vremenskih neprilika. 

Lovni turizam podrazumijeva stvaranje većeg broja tzv. "remiza" (nisko i visoko zelenilo: žitarice, grmlje, drveće...) koje opet pozitivno utječu na mikroklimu, a ujedno pružaju i mogućnost uređenja turistički atraktivnih područja i za druge vrste i oblike turizma.

Lovni turizam na području Općine Jarmina nije razvijen u skladu sa resursnim mogućnostima. Marketinška ponuda lovačkih udruga (lovačko društvo «Borinci»)  i cjelokupni prateći program koji treba pružiti lovcu turistu su nedovoljni. 

                Lovačka streljana u Jarmini

    Seoski turizam, turizam na seoskom gospodarstvu ili ruralni turizam na ovom području, kao

    i na prostoru cijele županije nije razvijen sukladno njegovim potencijalima.

Slikovita sela i očuvani okoliš, polja, voćnjaka, daju dobar preduvjet području Općine Jarmina, za razvoj seoskog turizma. 

Seoski turizam može postati značajan izvor dodatne zarade za stanovništvo ovog područja. Samim tim otvaraju se nova radna mjesta, ulaže se u infrastrukturu naselja, pomaže očuvanju tradicije, a zaustavlja se i iseljavanje mladih.

Seoski turizam u tradicionalnim domaćinstvima, karakterističnim za ovo područje, s prepoznatljivom eko-gastronomskom ponudom, prikazu i uključivanju posjetioca u svakodnevnicu života na imanju, s mogućnošću noćenja, uz razvoj osobito lovnog i izletničkog turizma, ima kvalitetne predispozicije za osmišljenu marketinšku prezentaciju tržištu, na osnovu koje je moguće očekivati budući dinamičniji razvoj ovog vida ponude.

1.2.1.4. Komunalna infrastruktura

PROMETNI SUSTAV
Premda prometni sustav Općine Jarmina ne čine sve grane  prometa, on je komplementaran i kompatibilan s prometnim sustavom županije. Naime, taj sustav čine cestovni, željeznički, poštanski i telekomunikacijski promet, dok ne obuhvaća ili nije direktno uključen u druge grane prometa: pomorski, riječni, zračni i žičarski promet, koje su značajne u hrvatskom prometnom sustavu. 

Cestovni promet

Najznačajniji cestovni pravac na području Općine Jarmina je trasa državne ceste D518 (Osijek  – Vinkovci). 

Uprava za ceste županije Vukovarsko-srijemske upravlja i održava županijsku cestu ŽC 4149 (D518-Karađičevo) koja prolazi područjem Općine Jarmina  u dužini od 3.451 m1.

Širina kolnika je 2x3,0 m što iznosi 6,0 m, bankina je širine 1 m. Asfaltni zastor izrađen je 1984. godine. Ocjena stanja ceste je 4 prema Nomenklaturi ocjene stanja županijskih i lokalnih cesta. Odvodnja ceste je otvorenim cestovnim jarcima.

Državnom cestom D518 (Osijek – Vinkovci) koja prolazi kroz naselje Jarmina upravljaju Hrvatske ceste d.o.o. 

Ostale ceste su nerazvrstani putevi kojima upravlja lokalna samouprava.

Županijske ceste su javne ceste koje povezuju sjedište županije s gradovima i općinskim sjedištima,  te sjedišta gradova i Općina međusobno. Uspostavljenu mrežu županijskih cesta potrebno je kvalitetno održavati, kako bi se omogućio nesmetani razvoj  i na taj način postupno smanjile razlike u razvijenosti s ciljem postizanja uravnoteženog razvitka područja. Pojedine pravce potrebno je modernizirati, kritične dionice rekonstruirati, sve u svrhu zadovoljenja gospodarskog razvoja i individualnih potreba uz osiguranje pouzdanosti i udobnosti javnog prometa.

Nerazvrstane ceste su prema posebnim propisima ceste koje se koriste za promet po bilo kojoj osnovi i koje su pristupačne većem broju korisnika, a koje nisu razvrstane u smislu posebnih propisa. U nadležnosti su jedinica lokalne samouprave te pravnih i fizičkih osoba koje obavljaju komunalne djelatnosti. Gospodarenje mrežom nerazvrstanih cesta lokalna zajednica realizira provedbom planova kapitalnih investicija, koje uglavnom ispunjavaju, tako da je stanje u okviru mogućnosti dobro. 

Općenito se može konstatirati da je cestovna mreža dovoljno razgranana. Stanje kvalitete cesta je jedva zadovoljavajuće, a godinama je prisutan nesrazmjer između potrebnih i osiguranih sredstava kako za redovno, tako i za pojačano održavanje, odnosno sanaciju i rekonstrukciju kolnika, a posebno na cestama nižeg ranga. 

Pošta i telekomunikacije
U Općini Jarmina postoji jedinica poštanske mreže sa brojem 32280. Poštanski ured obavlja sve poštanske usluge, usluge novčanog poslovanja (uplate-isplate, poslove štednje i isplatu po tekućim računima građana i skoro svih poslovnih banaka u Republici Hrvatskoj, usluge uplata i isplata po ugovorima, mjenjačku službu, itd.), telekomunikacijske usluge (telefonski razgovori iz govornice i poštanskom uredu) prijem i uručenje brzojava, prodaju maraka, vrijednosnica i dr. To je poštanski ured koji se nalazi na adresi ulica Braće Radić, a dostavno područje poštanskog ureda obuhvaća naselje Jarmina. U poštanskom uredu rade dva djelatnika.

Jedinica poštanske mreže 32280 - Jarmina

Odašiljači i veze na području Općine Jarmina nemaju RTV odašiljače, pretvarače i sustav veza, međutim u neposrednoj blizini općinske granice na području Grada Vinkovaca , postoji RTV pretvarač Borinci sa stupom visine 170 m. Na toj lokaciji je osim uređaja za emitiranje RTV programa instalirana i oprema sustava veza prema: Papuku, Josipovcu kod Osjeka, Vinkovcima i Vukovaru.

Trenutačno na području Općine Jarmina T-mobile Hrvatska d.o.o. nema izgrađenih osnovnih postaja kao ni VIP-net.

VODNO GOSPODARSKI SUSTAV

Vodoopskrba: Vinkovački vodovod i kanalizacija d.o.o. Vinkovci nema  u ovlasti upravljanje, korištenje i održavanje lokalnog vodoopskrbnog sustava. Postojeći sustav vodoopskrbe održava Općina Jarmina što nije održivo na dulji rok. 

Dugoročno rješenje vodoopskrbe predviđa usklađenu i postupnu dinamiku gradnje i korištenja regionalnog vodoopskrbnog sustava istočne Slavonije, na magistralnom pravcu «Andrijaševci – Ivankovo – Mikanovci – Đakovo» s odgovarajućim priključnim cjevovodima na postojeće lokalne i skupne distribucijske sustave u isporuci dodatnih i planskih potreba naselja za vodom.

     Vodocrpilište u Jarmini

Odvodnja i čišćenje otpadnih voda: Na području Općine Jarmina nije riješena odvodnja otpadnih voda kućanstava i gospodarstava. Otpadne fekalne vode odvode se u septičke jame, često nepropisno izvedene tako da zagađuju okolni teren, dok se oborinske i otpadne vode odvode uglavnom otvorenim kanalima ili cestovnim jarcima u obližnje vodotoke (kanale). Izvođenje mreže odvodnje i pročišćavanja otpadnih voda predstavljat će najveći problem u komunalnom opremanju Općine zbog vrlo visokih troškova izvedbe ovih instalacija. 
ENERGETSKI SUSTAV

Elektroopskrba

 Područjem Općine Jarmina zapadno od naselja  Jarmina prolazi postojeći elektroprijenosni   

    uređaj – dalekovod 400 kV Ernestinovo – Mladost, u vlasništvu HEP – Operator prijenosnog 

    sustava d.o.o. Prijenosno poduzeće Osijek. 

    Navedeni postojeći elektroenergetski objekt samo prolazi područjem Općine Jarmina i ne    

    utječe direktno na kvalitetu opskrbe električnom energijom. 

    Područje Općine Jarmina napaja se električnom energijom iz TS 35/10 kV Vinkovci III      

    putem     odvojenih VP 10 kV.

Stanje postojećih elektroenergetskih objekata: 

a) TS 10/0,4 kV  - snage trafostanica trenutno zadovoljavaju (u slučaju povećanja potrošnje 

  izvršiti će se zamjena transformatora ili trafostanice), 

b)  DV 10(20) kV - postojeće 10 kV nadzemne dalekovode na dotrajalim drvenim ili 

 betonskim stupovima, van naselja, zamijeniti nadzemnim dalekovodima    

 na betonskim stupovima ili podzemnim dalekovodima uz povećanje  

 naponskog nivoa izolacije na 20 kV; 
c) MR NN 

- tehnički nezadovoljavajuću niskonaponsku mrežu izvedenu golim 

vodicima na krovnim stalcima zamijeniti samonosivim kabelskim snopom na betonskim stupovima ili krovnim stalcima; 

d) JR 
-kako je javna rasvjeta u vlasništvu lokalne samouprave njima je    prepuštena i odluka o opsegu i vrsti javne rasvjete koja će se graditi (ovisno o proračunskim sredstvima). Ukoliko postoji, ili se planira graditi niskonaponska mreža na betonskim stupovima, moguće je korištenje istog kabelskog snopa i stupova niskonaponske mreže za napajanje javne rasvjete i postavljanje svjetiljki javne rasvjete. 

     Plinoopskrba 
U nadležnosti Plinara istočne Slavonije d.o.o. Vinkovci postoji plinoopskrbni sustav.

GROBLJA
Na području Općine Jarmina postoji groblje u općinskom središtu Jarmina.

    Groblje u Jarmini
ZBRINJAVANJE OTPADA
Problematika zbrinjavanja otpada obuhvaća zbrinjavanje komunalnog otpada, tehnološki neopasnog otpada i opasnog otpada i ima osobitu važnost s gledišta zaštite okoliša i prirodnih resursa, ali nedovoljno sagledano gospodarsko-razvojno značenje.

Mjere za organizirano i kontrolirano postupanje s otpadom obuhvaćaju: smanjenje nastanka otpada, mjere korištenja otpada i sigurno odlaganje neiskoristivog otpada sa svim prethodnim i pratećim mjerama i postupcima osiguranja od bilo koje vrste štetnog djelovanja.

Zbrinjavanje otpada sa područja Općine Jarmina riješeno je odvozom istog na odlagalište komunalnog otpada na područje grada Vinkovaca.

Komunalni otpad: Organiziranim prikupljanjem otpada obuhvaćeno je kompletno naselje Jarmina i što je na prvi pogled vrlo povoljno. Na području Općine Jarmina prikupljanjem i odlaganjem komunalnog otpada bavi se privatno poduzeće «Utvaj» d.o.o. Retkovci  koje ima koncesiju nad prikupljanjem i odvozom komunalnog otpada na odlagalište Bazijaš na područje grada Vinkovaca.

Tehnološki neopasni otpad: Kako još nije postignut dogovor na nivou Županije i određen način i prostor za odlaganje ove vrste otpada problemu zbrinjavanja neopasnog tehnološkog otpada tek predstoji rješavanje. Trenutno se neopasni tehnološki otpad dijelom skuplja i koristi kao sekundarna sirovina, dijelom odlaže na odlagališta komunalnog otpada, ili se nekontrolirano odlaže na "divlje" deponije.

Opasni otpad: Na području Općine Jarmina nema izrazitih proizvođača opasnog otpada (energetskih postrojenja, crne i obojene metalurgije, prerade nafte, kemijske i farmaceutske industrije i sl.). Registrirane tvrtke u kojima se stvaraju manje količine opasnog otpada same ga zbrinjavaju na propisan način ( zdravstvena ambulanta, stomatološka ambulanta).

Međutim, znatne količine neprijavljenog opasnog otpada i gotovo sav opasni otpad iz kućanstava, zbog otežane kontrole i "štednje", te nepostojanja stanovništvu prihvatljivog načina organiziranog prikupljanja manjih količina, zbrinjava se na nepropisan i za okoliš štetan način (spaljivanjem, odlaganjem na nekontrolirana dogovorna i "divlja" odlagališta komunalnog otpada).

1.2.1.5. Objekti javnog standarda

OBRAZOVANJE

Na području Općine Jarmina (naselje Jarmina) nema predškolskih ustanova (dječji vrtić).

Osnovno školstvo: Na području Općine Jarmina postoji Osnovna škola S. «Matija Gubec» od I – VIII razreda s 33 zaposlenika, a pohađa je 325 učenika. Ukupna površina škole iznosi 1.700 m2,  a ima ukupno 10 učionica te školsku sportsku dvoranu površine 1.000 m2.

            Osnovna škola «Matija Gubec» u Jarmini

    Školska sportska dvorana

ZDRAVSTVO I SOCIJALNA SKRB

Zdravstvo: U Jarmini postoji ambulanta opće prakse i stomatološka ambulanta s ukupno 5 zaposlenih.

             Ambulanta opće prakse

UPRAVA I ADMINISTRACIJA

U dijelu lokalne samouprave na području Općine Jarmina djeluju slijedeća tijela:
· Općinsko vijeće Općine Jarmina s ukupno 11 vijećnika

· Jedinstveni upravni odjel u sklopu kojeg djeluje komunalni pogon s ukupno 4 zaposlena 

· Matični ured – matično područje Jarmina
Navedena tijela imaju sjedište u zgradi Općine u Jarmini na adresi Vladimira Nazora 2.

 Zgrada Općine i DVD

     KULTURA

Osnovni nositelj aktivnosti u kulturi na području Općine Jarmina je KUD «Zvonko Ban» , koje broji ukupno 96 članova. 

      Osnovne aktivnosti društva su: 

- 
očuvanje tradicijske odnosno izvorne glazbe, pjesme, plesova, običaja i narodne nošnje 

svoga mjesta, užeg i šireg zavičaja, kao i izvođenje glazbe, pjesme, plesova i običaja svoga mjesta i drugih krajeva Hrvatske

-     održavanje priredbe

- 
sudjelovanje na tradicijskim priredbama i manifestacijama diljem Hrvatske

- 
razmjena gostovanja o kulturno umjetničkim društvima iz Hrvatske i inozemstva i uspostavljanje prijateljskih odnosa 

- 
okupljanje mladih i prenošenje na njih tradicijskih vrijednosti svoga mjesta, užeg i šireg zavičaja 

     Kino dvorana – Dom kulture

SPORT I REKREACIJA
Na području Općine Jarmina postoji niz različitih oblika sportskih aktivnosti uključujući natjecateljski sport i sport i rekreaciju u sportskim udrugama i sportske aktivnosti organizirane kao vannastavni program u osnovnoj školi.

Škola je osnovni nositelj tjelesnog odgoja djece i mladeži. U sklopu objekta Osnovne škole u Jarmini postoji školska sportska dvorana.

Nositelji sportskih aktivnosti su razna sportska društva odnosno klubovi:

· Lovačko društvo «Borinci» s ukupno 33 člana koja raspolaže lovačkom kućom i streljanom za gađanje glinenih golubova

· Boćarski klub «Jozef» s ukupno 45 člana koji raspolaže s terenom za boćanje i pratećim prostorijama, a planiraju natkriti teren za boćanje

· Nogometni klub «Borinci» s ukupno 110 članova koji raspolaže s terenom za igru i svlačionicama

· Sportsko ribolovno društvo «Crvenperka» s ukupno 25 članova

Nogometno igralište NK «Borinci»

VJERSKE ZAJEDNICE I UDRUGE GRAĐANA 

Vjerske zajednice: U naselju Jarmina nalazi se župna crkva Sv. Vandelina opata

Župa Jarmina osnovana je 1. siječnja 1805. godine kada se filijala Jarmina odcijepila od svoje matične župe u Ivankovu. Budući da se 2005. godine spominjemo dvjestogodišnjice osnivanja župe, smatrali smo kako je prikladno u povodu  toga velikoga jubileja napistai monografiju o župi.

U Jarmini je još u srednjem vijeku postojala župa. Dolaskom Turaka ona nestaje. Hrvati, Česi i Slovaci te Nijemci katolici koji su bili naseljeni u Jarmini pripadaju župi Ivankovo sve do utemeljenja župe u Jarmini.

Udruge građana: Udruge građana, političke stranke i druge organizacije postaju sve važnijim čimbenicima razvitka društva, a njihov broj i aktivnosti se povećavaju i o tome treba voditi računa kod izrade Prostornih planova niže razine. 

Na području Općine Jarmina djeluju slijedeće udruge:

· Udruga žena «Ivančica» s ukupno 40 članova

· Udruga dragovoljaca veterana domovinskog rada s ukupno 67 članova

· Udruga «Hrvatska žena» s ukupno 30 članova

· Udruga katoličkih izviđača «Jarmina» s ukupno 70 članova

· Dobrovoljno vatrogasno društvo s ukupno 25 članova.
1.2.1.6. Zaštita okoliša, prirodne i kulturne baštine

Kvaliteta i vrijednosti sadašnjeg i budućeg življenja temelje se na zadovoljavanju osnovnih ljudskih potreba za rastom, a da se pritom ne uništava okoliš o kojem ovisi cjelokupni život. 

Okoliš, krajobraz, prirodnu i kulturno-povijesnu baštinu često je teško, ako ne i nemoguće, zasebno razmatrati (analizirati, štititi, unapređivati,…) zbog njihove međusobne isprepletenosti i interaktivnog odnosa spram čovjekovih intervencija u prostoru.

Zaštita okoliša kao cjeline i pojedinih dijelova provodi se po više osnova, a poglavito temeljem načela i odredbi:


- Ustava Republike Hrvatske,


- Zakona o zaštiti okoliša,


- Zakona o zaštiti prirode,


- Zakona o zaštiti spomenika kulture,


- Zakona o prostornom planiranju,


- Zakona o vodama,


- Zakona o šumama,


- niza drugih zakona, pravilnika i normi.

Podjela na poglavlja i teme proizašla je prvenstveno iz zadržavanja područja koja odredbe temeljnih zakona naročito reguliraju, te osnovne strukture Plana.

Okoliš

“Okoliš je prirodno okruženje: zrak, tlo, voda i more, klima, biljni i životinjski svijet u ukupnosti uzajamnog djelovanja i kulturna baština kao dio okruženja kojeg je stvorio čovjek”.

Kao jedan od najvažnijih dokumenata zaštite okoliša (i podloga za izradu prostornih planova) Zakonom o zaštiti okoliša određen je Program zaštite okoliša županije koji sadržava osnovne ciljeve, uvijete i mjerila zaštite okoliša u cjelini, prioritetne mjere po sastavnim dijelovima i pojedinačnim prostornim cjelinama, te načela i smjernice. 

Za potrebe izrade Plana korištena je analiza stanja okoliša dobivena anketom na terenu, iz postojećih podataka o onečišćenju i onečišćivačima i upoznavanjem sa stvarnim trenutnim stanjem okoliša. Pri tome su se zbog nedostatka odgovarajućih podataka najveći problemi ukazali upravo kod određivanja ekoloških karakteristika nosivosti, kapaciteta i održivosti prostora, granica njegove ugroženosti i potencijalne strukture ekoloških rizika, a čije je poznavanje osnova za izradu Plana koji će stvarno osigurati provođenje načela održivog razvoja, te racionalnog korištenja i zaštite prostora.

Zrak Na području Općine Jarmina nema energetskih postrojenja. Na osnovi raspoloživih podataka može se konstatirati «iznimna» kakvoća zraka ovog područja glede onečišćenja.

Onečišćenje zraka vrši se emisijama iz cestovnog prometa. Onečiščujuće tvari koje se ispuštaju uslijed izgaranja goriva u prometu su: ugljik II oksid (CO), dušikovi oksidi (NOx), nemetanski organski hlapljivi spojevi (NMVOC), olovo, oksidi sumpora (SOx) i čestice (prašina).

Obzirom na sve naprijed navedeno, može se zaključiti da je zrak u Općini čist.

Voda 
 Glavni izvori onečišćenja su otpadne vode naselja i gospodarstva, ispiranje raznim hibricidima i umjetnim gnojivima tretiranih poljoprivrednih površina, te divljih, polulegalnih i napuštenih “odlagališta otpada” i smetlišta, prometnica i izvanredna zagađenja vezana uz akcidente.

Onečišćene otpadne vode zbog nepostojanja sistema odvodnje u naselju na području Općine se sa padalinskim onečišćenim vodama djelomično odvode putem otvorenih kanala i cestovnih jaraka u vodotoke. 

Sanitarne otpadne vode rješavaju se putem pojedinačnih septičkih jama koje su često puta nepropisno izvedene i propusne. Iz takvih se jama direktno onečišćuju zemljište i podzemne vode, a putem njih i vodotoci. Problem je postao “gorući” povećanjem potrošnje vode i deterdženata, tako da je zadnjih godina značajno ubrzano planiranje, ali ne i izgradnja, sustava za odvodnju i pročišćavanje otpadnih voda.

Tlo U smislu zaštite, tla imaju slijedeće funkcije:


- prirodne funkcije kao što su:

· životna osnova i životni prostor za ljude, biljke, životinje i organizme u tlu,

· sastavni dio prirodnog potencijala, osobito sa svojim kružnim tokovima vode i hranjivih tvari,

· razgradnje, filtera, rezerve i pretvorbe tvari,

· funkcija arhiva prirodne i kulturne povijesti,

· gospodarske funkcije:

· ležište sirovina,

· površina za naseljavanje i rekreaciju,

· za biljnu proizvodnju,

· za ostale načine gospodarskog i javnog korištenja, promet, opskrbu i odvodnju.


Tla se onečišćuju na više načina, a prvenstveno:

· intenzivnom obradom poljoprivrednog tla koja je u Općini ipak ograničena na relativno male površine, dok je na najvećem dijelu poljoprivrednih površina u privatnom vlasništvu primjena kemijskih sredstava (pesticida i umjetnih gnojiva) ipak ograničena,

· taloženjem štetnih spojeva i teških metala iz vodotoka (poplavni dijelovi su najzagađeniji), zraka i otpada,

· nekontroliranim odlaganjem svih vrsta otpada, čijom se razgradnjom i cijeđenjem bitno mijenja kvaliteta tla, a nerijetko i sustav površinskih i podzemnih voda

· raštrkanom izgradnjom i nepotrebnim širenjem građevinskih područja, čime se za duže vrijeme i bez prethodne sanacije onemogućava bilo kakva druga upotreba tla.

Međutim, usprkos svemu, na području Općine tlo je još uvijek relativno očuvano, posebno u odnosu na tla većine zapadnoeuropskih zemalja i kao takvo je pogodno za proizvodnju zdrave hrane.

Buka Jedini konfliktni prostori su u stvari dijelovi naselja uz koje prolazi trasa državne ceste D518 (Osijek-Vinkovci), te su jedino ti dijelovi ustanovljeni kao kritična područja za zaštitu od buke.

Otpad Zbog povoljne situacije u zbrinjavanja komunalnog otpada i relativno male površine Općine područje nije ugroženo nekontroliranim odlaganjem otpada.

 "Divlja deponija" je sanirana i kroz izvjesno vrijeme ta će se površina vratiti prvobitnoj namjeni.

Neopasni tehnološki otpad se dijelom sakuplja i koristi kao sekundarna sirovina, dijelom odlaže na odlagalište komunalnog otpada.

Procjena stanja Iz svega gore navedenog vidljivo je da je okoliš na području Općine u najvećem dijelu dobro očuvan, što ukoliko se adekvatno iskoristi, može biti velika komparativna prednost, a imajući u vidu turistička i poljoprivredna obilježja Općine Jarmina.

Krajobraz 
Potreba odgovarajućeg vrednovanja, obzirnog korištenja i adekvatne zaštite čitavog prostora, a ne samo pojedinih iznimnih predjela uočena je tek “nedavno”, tako da je shvatljivo zašto čak niti Prostorni plan "bivše" Općine Vinkovci (druga generacija prostornih planova u Hrvatskoj) nije obraćao previše pažnje krajoliku kao resursnoj osnovici i nosiocu identiteta zavičaja.

Pojam krajolika u postojećem prostornom planu upotrebljavan je uglavnom u kontekstu:

· primjene Zakona o zaštiti prirode, kategorija "rezervat prirodnih predjela" i "rezervat šumske vegetacije", koji su međutim korišteni samo deklarativno, te nikakvu stvarnu zaštitu nisu pružali,

· primjene Zakona o zaštiti i očuvanju kulturnih dobara (odnosno Zakona o zaštiti spomenika kulture), kategorije “urbanistička cjelina”, a koja se koristila uglavnom za uže povijesne jezgre gradskih naselja, dok je pojam “ruralne cjeline” korišten samo deklarativno, te nikakvu stvarnu zaštitu nije pružao (do 2003. godine niti jedna "ruralna cjelina" nije čak niti preventivno zaštićena).

Međutim niti sadašnjom regulativom, pa i domaćom prostorno planerskom teorijom i praksom, pojam krajolika, njegovog planiranja i zaštite nije jednoznačno definiran (Zakon o zaštiti prirode - zaštićeni krajolici, Zakon o zaštiti i očuvanju kulturnih dobara - krajolici, kulturni i kultivirani, Pravilnik o sadržaju, mjerilima kartografskih priloga, obveznim prostornim pokazateljima i standardu elaborata prostornih planova - povijesne graditeljske cjeline, etnološke područje, osobito vrijedni predjeli). Stoga je u ovom Planu (kao i u Prostornom planu Vukovarsko-srijemske županije) krajolik obrađen temeljem smjernica Strategije prostornog uređenja Republike Hrvatske, a uz poštivanje smjernica i mjera nadležnog Konzervatorskog odjela.

Krajolik ili krajobraz u prostorno planerskom kontekstu označava cjelovitu prostornu, biofizičku i antropogenu strukturu. Obzirom na postanak, stupanj antropogenih promjena i način korištenja prostora, krajolik se općenito može razvrstati u tri karakteristična oblika:


-
prirodni krajolik ili biofizička struktura oblikuje se u pojedinačne tipove unutar kojih među elementima vlada određeni strukturni red i zakonitost,


-
kultivirani krajolik ili pretežno ruralna struktura pokazuje još gotovo sve značajke prirodnog krajolika, ali se pod utjecajem antropogenih promjena raščlanjuje u manje cjeline s karakterističnim načinom korištenja i specifičnim kulturnim identitetom,


-
izgrađeni krajolik ili pretežito urbana struktura (i tehničko-tehnološka) je antropogenim zahvatima posve izmijenjeni prirodni ili kultivirani krajolik.

Kultivirane i izgrađene krajolike, stvarane u dugom vremenskom slijedu čovjekovim nastojanjem da životni prostor oplemeni i prilagodi svojim potrebama nazivamo kulturno povijesnim krajolicima.    

Vrednovanje krajolika jedno je od neophodnih polazišta u vrednovanju prostora u cjelini. Svaki krajolik sadrži četiri osnovne komponente: reljef, vegetaciju, vode i antropogene elemente. Brojna raznovrsnost i vrijedna dobra prirodne i graditeljske baštine isprepletenih u jedinstvenim krajobraznim strukturama dio su resursne osnovice gospodarskog razvitka (osobito u turizmu), ali i temelj očuvanja identiteta zavičaja današnje i buduće generacije.

Prirodni krajolici (pretežito  oranice livade i zajednice trava i ostalog bilja vlažnih staništa) su relativno dobro očuvani.

    Prirodna baština

Na području Općine Jarmina nema zaštićenih dijelova prirode niti naseobinskih cjelina. U planiranju građevinskih područja naselja bitno je očuvati njegov karakter. Isto tako je važno čuvanje pejzažnog okruženja, poljodjelskih površina, šumaraka i slično. 

Na području Općine Jarmina zaštita prirodne baštine do sada se provodila na više načina i nivoa, a jedan od važnijih (ali gotovo neiskorištenih) je zaštita temeljem Zakona o zaštiti prirode, a koja se provodi:

-
određivanjem dijelova žive i nežive prirode koji imaju osobitu zaštitu Republike Hrvatske, osiguravanjem racionalnog korištenja prirode i njenih dobara,

-
sprečavanjem štetnih zahvata i osiguravanja što povoljnijih uvjeta održanja i slobodnog razvoja prirode,

-
donošenjem dugoročnih i kratkoročnih planova,

-
provedbom prostornih planova, odnosno mjerama zaštite zaštićenih dijelova prirode.

Kulturna baština

Na području Općine Jarmina nalazi se jedan evidentirani arheološki lokalitet iz prapovijesnog i sredovjekovnog razdoblja i to «Staro Crkvište», (upisan u popis evidentiranih spomenika kulture pod brojem 1622). 

Na području Općine Jarmina nalazi se od sakralnih građevina jedan evidentirani spomenik kulture Župna crkva Sv.Vendelina, preventivno zaštićena sakralna građevina. (prev.zaštićeno-P-65/93).

U centru naselja Jarmine postavljeno je spomen obilježje žrtvama Domovinskog rata (lokalni značaj). 

 Kuće koje su  etnološke građevine narodnog seoskog graditeljstva u Jarmini su:

Vinkovačka ulica 15, Ulica braće Radića 11, Ulica braće Radića 13, Ulica braće Radića 17, Ulica braće Radića 18, Ulica braće Radića 22, Ulica braće Radića 30, Ulica braće Radića 31, Ulica braće Radića 38, Ulica braće Radića 41, Ulica braće Radića 42,  Ulica Matije Gupca 6,  Ulica Matije Gupca 10, Ulica Matije Gupca 12, Ulica Matije Gupca 30, Ulica Matije Gupca 39, Ulica Matije Gupca61, Ulica Matije Gupca 62 i Ulica Matije Gupca 92. 

Spomenik žrtvama Domovinskog rata

Kako naselje Jarmina  karakterizira posebno uređene gospodarske građevine unutar gospodarskih dvorišta, te još uvijek prisutna tradicionalna arhitektura na stambenim zgradama, svrstane su  u etnološko vrijedne građevine.
U područjima kultiviranog i prirodnog krajobraza ne smije se dopustiti nova gradnja ako se time umanjuju temeljne vrijednosti i ako bi se time narušili uvjeti očuvanja vrijednih vizura na pojedinim dijelovima Općine.

Sa prostorno-planerskog stanovišta kao najznačajniji za prostorni plan ove razine ocijenjen je kulturni krajolik. Shodno tome će se sve planske postavke provjeravati i prema utjecaju na isti (naročito pri utvrđivanju građevinskih područja naselja i tretiranju poljoprivrednih površina oko naselja, utvrđivanju koridora značajnije nadzemne infrastrukture, definiranju Odredbi za provođenje,…), što će međutim biti znatno otežano, a obzirom da on nije niti preventivno zaštićen, niti je u Hrvatskoj definirana praksa (pa niti teorija) zaštite kulturnih krajolika.

     Kalvarija u crkvenom dvorištu
1.3.
Planski pokazatelji i obveze iz dokumenata prostornog uređenja šireg područja i ocjena postojećih prostornih planova
1.3.1.
Planski pokazatelji i obveze iz dokumenata prostornog uređenja šireg područja

Strategija i Program prostornog uređenja DRŽAVE

Ministarstvo prostornog uređenja, graditeljstva i stanovanja, Zavod za prostorno planiranje, Zagreb, (Narodne novine, br. 50/99).

Osnovna načela i ciljevi prostornog uređenja Države i Županije zadani su već Ustavom Republike Hrvatske i Zakonom o prostornom uređenju. Strategijom su načela i ciljevi konkretizirani i razrađeni, te su određene osnove za usklađivanje i usmjeravanje prostornog razvoja i organizaciju prostora Države. Programom su utvrđene mjere i aktivnosti za provođenje Strategije, a pobliže su određeni načela i ciljevi razvoja u prostoru, kriteriji i smjernice za uređenje prostornih i drugih cjelina, te predloženi prioriteti za ostvarivanje ciljeva.

Prostorni plan VUKOVARSKO-SRIJEMSKE županije

Prostorni plana Vukovarsko-srijemske županije donesen je na trinaestoj sjednici županijske skupštine Vukovarsko-srijemske županije održanoj 06. lipnja 2002. godine, a objavljen je u Službenom vjesniku Vukovarsko-srijemske županije 7/2002. U skladu s njegovim smjernicama i postavkama izrađen i ovaj Prostorni plan uređenja Općine Jarmina.
Osnovno načelo koje proizlazi iz Strategije odnosno Programa prostornog uređenja države, je postizanje održivog (trajnog) razvoja uz pažljivo korištenje prirodnih izvora, kako bi se isti sačuvali za buduće generacije. Uvažavajući smjernice Strategije, te postavke Prostornog plana Vukovarsko-srijemske županije, kod izrade Prostornog plana uređenja Općine Jarmina uvažavaju se sljedeće preporuke za pojedine razvojne segmente:

· Treba težiti sprječavanju prevelike koncentracije stanovništva, odnosno ravnomjernijem razmještaju stanovništva uz korištenje, zaštitu i obnovu ruralnog i graničnog područja u svrhu demografske obnove.

· Poboljšati postojeću urbanu mrežu i postići skladni regionalni razvoj temeljen na

pravilnom redu veličine gradova provodeći sljedeće smjernice: odrediti novi sustav središnjih naselja/razvojnih središta, alokacija investicija u proizvodne i infrastrukturne objekte.

· Poticati optimalno korištenje postojećih građevinskih područja i zaustaviti njihova daljnja neopravdana širenja.

- 
Obnavljati ruralna naselja gdje za to postoje objektivne potrebe i mogućnosti, uključujući u to stvarno poboljšanje standarda i kvalitete življenja stanovništva.

- 
Povećati udio u broju i veličini stambenih, radnih, uslužnih i rekreacijskih funkcija, kako bi utjecali na povoljnija demografska kretanja i cjelokupni razvitak svojeg područja.

- 
Izgradnju izvan utvrđenih građevinskih područja, na poljoprivrednom zemljištu dozvoliti samo u slučajevima kada zbog reorganizacije i racionalizacije poljodjelske proizvodnje postoji potreba za izgradnjom novih ekonomskih dvorišta.

- 
Za naselje koja se nalaze na područjima visoko pogodnog poljodjelskog zemljišta obvezno pokrenuti postupak za određivanje novih građevinskih područja i njihovo smanjivanje ili usklađivanje sa stvarnim potrebama.

- 
Spriječiti svako daljnje neopravdano širenje građevinskih područja naselja i stimulirati optimalno korištenje postojećih. Ova smjernica je samo prvi korak u novom procesu redefiniranja građevinskih područja i njihovog drastičnog smanjivanja na dimenzije primjerene potrebama.

· Usmjeravati novu stambenu i drugu izgradnju u prostorne cjeline naselja koje su već opremljene komunalnom infrastrukturom (a imaju pričuve u instaliranim objektima) i objektima društvenog standarda, kao i u povijesnu graditeljsku cjelinu (radi njezine obnove i zaštite), uz osiguravanje prostornih preduvjeta za izgradnju pretežito obiteljskih kuća, s racionalnim gustoćama naseljenosti i primjerene tipovima naselja i 

regionalnim značajkama, a u skladu s psihološkim, sociološkim, ekološkim i ekonomskim zakonitostima i činiocima.

GOSPODARSKI SUSTAVI I DRUŠTVENE DJELATNOSTI U PROSTORU
Industrija

- 
Dati prednost razvijanju onih industrija koje koriste komparativne prednosti područja (položaj, prirodne resurse - sirovine, sposobne radnike, tržište, kapital, tradiciju, znanje i drugo).

- 
Disperzija manjih jedinica s ciljem odterećivanja nekih područja i aktiviranjem do sada neiskorištenih mogućnosti integriranja u strukture naselja.

Šumarstvo
- 
Održati postojeće šumarke putem očuvanja i pravilnog gospodarenja, te održati i povećati pošumljena područja.

- 
Osigurati tampon i prijelazne zone.

- 
Stimulirati razvoj urbanog šumarstva radi ozelenjavanja gradskih i rubnih gradskih i seoskih naselja, turističkih područja namijenjenih uljepšavanju izgleda krajolika, rekreaciji i proizvodnji.

Poljodjelstvo
-
Osnovni bi cilj u budućnosti trebao biti očuvanje i korištenje zemljišta za poljodjelsku svrhu, usklađivanjem svih interesa u prostoru.

-
Smanjiti korištenje kvalitetnog zemljišta za ne poljodjelske svrhe.

·   Jače afirmirati stočarsku proizvodnju u ponudi poljodjelske proizvodnje.

Turizam
· Ukupne turističke potencijale Općine treba revalorizirati i usmjeriti njihovo korištenje prema kvaliteti i pravilnom korištenju atraktivnosti prostora, osobito prirodne i kulturne baštine. Posebnu pozornost treba usmjeriti regionalnim osobitostima i prostornim vrijednostima, uključujući i tradicijske elemente načina života i djelatnosti.

· Zbog utjecaja na prostor potrebno je utvrditi odnos turizma i kulturne i prirodne baštine s gledišta očuvanja, ali i aktiviranja u funkciji turizma.
Društvene djelatnosti
- 
Radi postizanja većeg stupnja homogeniziranosti prostora predviđa se ekonomičniji, racionalniji i funkcionalniji razvitak, dimenzioniranje, razmještaj i struktura ove skupine središnjih uslužnih funkcija.
INFRASTRUKTURNI SUSTAVI
Prometni sustav
Pri odabiranju infrastrukturnih koridora obveza je zadržati postojeće sačuvane prostore kojih je sve manje i koji su od neprocjenjive vrijednosti za budućnost.
Cestovni promet - Od razvoja cestovnog prometa ovisi ukupan razvoj, a osobito gospodarski razvoj Hrvatske. Važniji cestovni pravac na području Općine Jarmina su:

· koridor državne ceste D518 (Osijek-Vinkovci) 

· koridori županijskih cesta Ž4149 (Jarmina-Markušica) 

Telekomunikacijski promet 
· Kontinuirano unapređivati postojeću telekomunikacijsku mrežu njenim povećavanjem i moderniziranjem postojećih kapaciteta uz sljedeće smjernice:

· Mijenjanje odredbi kojima se onemogućava istovremena izgradnja kabelskih mreža sa cestovnim koridorima,

· Pri rekonstrukciji i zamjeni postrojenja zahvate izvoditi po najvišim tehnološkim, ekonomskim i ekološkim kriterijima te koristiti postojeće koridore, a stare mreže zamjenjivati,

· Izgraditi preostalu mrežu odašiljača u svrhu poboljšanja čujnosti na području cijele Države.

Energetski sustav
Korištenje drugih izvora energije i dopunska rješenja s ciljem  poboljšanja ukupnih bilanci i sigurnosti opskrbe  te štednji energije, a obuhvaća sustave postavljene u Nacionalnim programima za: - izgradnju malih postrojenja  - sustav malih elektrana  (MAHE), sunčane energije (SUEN),  bioenergija (BIEN), energija vjetra (ENWIND), geotermalna energija.

· Programi tehnoloških unapređenja  za korištenje plina (PLINCRO),  uvođenje  kongeneracijskih postrojenja (KOGEN), uvođenje centralnih plinskih sustava, unapređenje toplinske izolacije objekata i slično.
· Razvitak energetskog sektora polazi od naslijeđenog stanja, od predviđenih potreba proizvodnje te težnje da se postignu europski standardi.

· Programske osnove proizvodnje energije polaze od težnje da Hrvatska postigne 90% zadovoljenja potreba iz izvora na vlastitom teritoriju, modernizacijom i proširenjem postojećih te izgradnjom novih kapaciteta.

· Intervencije na postojećim proizvodnim energetskim postrojenjima odnose se na: zadržavanje, rekonstrukciju ili zamjenu postojećih  vodova i postrojenja po najvišim kriterijima tehnologije i zaštite okoliša.

Vodnogospodarski sustav
· Vodoopskrbni  sustavi  se  trebaju  planirati  prema  konceptu  “održivog” gospodarenja  vodama  i upravljanja  vodoopskrbom,  a  zaštitnim  se  zonama  izvorišta  mora  posvetiti  puna  pozornost  te  je   potrebno  poduzeti  zahvate  kako  bi  ih  se  uključilo  u  sklop  vodogospodarskih  sustava  i  efikasno  provela  njihova  zaštita. 

· Prioritet  izgradnje  vodoopskrbnih  objekata  je što brže postizanje  ravnomjerne  vodoopskrbe,  a odnosi  se  na  rješenje  distribucije  u  okviru  minimuma  dopuštenih  gubitaka  vode  i  reduciranje  potrošnje  vode  na  stvarne  potrebe  komunalnog  standarda.

· Potrebno je osigurati potrebne količine vode za natapanje kako bi se i u sušnim godinama postigli visoki prinosi. 

Zbrinjavanje otpada
· Problematika zbrinjavanja otpada obuhvaća zbrinjavanje komunalnog i posebnog otpada i ima osobitu važnost s gledišta zaštite okoliša i prirodnih resursa, ali nedovoljno sagledano gospodarsko-razvojno značenje.

ZAŠTITA OKOLIŠA, PRIRODNIH I KULTURNO-POVIJESNIH VRIJEDNOSTI PROSTORA
Zaštita okoliša
- 
Potrebno je iznaći i usvojiti postupke i tehnologije za utvrđivanje područja koja su opasna za zdravlje (zračenja, geopatogene zone i sl.) U tim područjima ne može se planirati razvoj naselja, a ako već postoje potrebno je poduzeti mjere sanacije.

- 
Korisnike trasa infrastrukture treba usmjeravati u zajedničke koridore, pažljivo trasiranje u prirodno osjetljivim područjima vodeći računa o vizualnom identitetu i vrijednostima krajolika i isključiti ih iz zona koje su pod režimom zaštite prirode.

Zaštita prirodne baštine
· Zaštićena područja bi trebala postati žarištem novih ruralnih strategija spajajući očuvanje prirode s obnovom tradicionalnog seoskog gospodarstva, uključivanjem ekoturizma i prostorno zoniranje.

· Parkove, perivoje i druge spomenike parkovne arhitekture koji su  evidentirani kroz prostorne planove pojedinih bivših Općina treba vrednovati i zaštititi kao  spomenike kulture i prirode

· Sprječavati aktivnosti koje uzrokuju degradaciju i smanjenje raznovrsnosti biljnog i životinjskog svijeta (bioraznovrsnosti).

· Uskladiti  odredbe Zakona o šumama i Zakona o zaštiti prirode  i odgovarajućih podzakonskih akata radi preciznijih određenja i ovlaštenja zaštite i gospodarenja šumama
· Provesti sustavni otkup najosjetljivijih i najugroženijih područja u zaštićenim dijelovima prirode, sukladno zakonskim odredbama i gospodarskim mogućnostima
Zaštita graditeljske baštine

-
Definiranje metodologije planiranja u području zaštite graditeljske baštine temeljene na jedinstvenim osnovama vrednovanja, kategorizacije i režima zaštite.

-
Planska regulacija ponašanja u prostoru na svim razinama prostornih i urbanističkih planova, uz utvrđivanje ograničenja i prednosti uvjetovanih poštivanjem i potrebama očuvanja kulturne baštine.

-
Poticanje istraživanja graditeljske baštine, a osobito arheoloških zona i lokaliteta na područjima koja se namjenjuju intenzivnom razvoju infrastrukture ili određenih djelatnosti.

Krajolik

· Osigurati zaštitu i primjereno uređenje prirodnih  biotopa (specifična staništa, kanali, itd.)  te područja podvrgnuta spontanim prirodnim procesima (poplavna, erozijska, klizišta itd.).

· Uređenjem degradiranih područja nužno je osigurati sanaciju degradiranih elemenata u krajoliku, provođenje načela zaštite okoliša i načela poštivanja lokalnih značajki.

· Prirodne krajolike treba očuvati u što većoj mjeri, a područja narušenih prirodnih i estetskih vrijednosti sanirati odgovarajućim mjerama (sprečavanje bespravne izgradnje, odlaganja otpada, izbjegavanje  geometrijskih regulacija vodotoka).

· Planirati infrastrukturu na način da se koriste postojeći koridori i formiraju zajednički za više vodova i to tako da izbjegavaju šume, poljoprivredno zemljište, da ne razaraju  cjelovitost prirodnih i stvorenih struktura, uz provedbu načela i mjera zaštite okoliša.

[image: image36.jpg]4 )
! /
n
J 4 4 /
f Y]
{ ;
{
.» 4
)
s
J v \.
7%
S
{
. ' o v
‘
s $
s -
b
o7 Y, '
‘
'
§
’ ;
y )
: >
4 \
!
y
7y
S Y
;




1.3.2.
Ocjena postojećih prostornih planova

1. Pokrivenost područja Općine prostornim planovima

(iz Prostornog plana Vukovarsko-srijemske županije) 

Prostorni plan (bivše) Općine Vinkovci

Prostorni planovi bivših Općina Vukovar, Vinkovci i Županja te GUP-ovi gradova Vukovar, Vinkovci i Županja su izrađeni prije rata te u najvećem dijelu ne odgovaraju sadašnjim uvjetima. Pregledom dokumentacije može se donijeti opća ocjena da su bitno izmijenjeni: uvjeti teritorijalnog ustrojstva, gospodarski uvjeti, infrastrukturni sustavi te uvjeti zaštite okoliša, kulturnih dobara i prirode. Političke, vlasničke i druge promjene mijenjaju polazišta planiranja koja uz zastarjelost navedene dokumentacije istu čini vrlo ograničeno upotrebljivom. 

Prostorni plan bivše Općine Vinkovci bio je izrađen za plansko razdoblje od 25 godina, tj. do 2015. godine. Razvitak i organizacija prostora bili su planirani kao policentrični model koji se uklapa u glavne okosnice razvitka jugoistočnog dijela Hrvatske. Glavna okosnica razvitka bila bi posavsko- podunavska, putem koje se Općina Vinkovci trebala povezati sa susjednim područjima (Vukovar, Županja), a u sklopu prometnog valoriziranja (kanal Dunav-Sava) trebala se uključiti u vezi srednjeg Podunavlja i Jadrana. Za dalji razvitak područja Općine od posebnog je značenja bilo povezivanje polova razvitka (sekundarnih razvojnih centara) sa težištem, a to su vezni pravci razvitka Nuštar- Vinkovci -Mirkovci -Privlaka -Otok te Markušica -Jarmina -Ivankovo-Vinkovci -Jankovci. PPO iz 1990. godine izmijenjen je i dopunjen 1992. i 1998. godine. Prognozirane i planirane razvojne veličine kao podloga prostornoj organizaciji imaju uporište na kretanjima i statističkim podacima prethodnih razdoblja. Podloga za prostome potrebe gospodarskog razvitka su bili planovi velikih društvenih sistema, a za infrastrukturu raspoloživa razvojna i tehnička dokumentacija. Plan je izrađen u skladu sa zakonskom i podzakonskom regulativom koja je važila u vrijeme izrade i donošenja. 

Za zbrinjavanje komunalnog otpada, u PPO je rezervirana lokacija za formiranje centralne deponije zapadno do grada Vinkovaca. Za ostali dio Općine, trebalo se deponiranje riješiti na način da se utvrde lokacije za grupu naselja na principu gravitacijskih zona. 

U posebnom poglavlju u PPO je obrađena problematika zaštite i racionalnog korištenja prostora koja obuhvaća opće i posebne mjere za zaštitu tla, podzemnih i površinskih voda, zraka, objekata prirode i spomenika kulture. Planom su utvrđeni režimi uređenja prostora na način da su kategorizirani poljoprivredno i šumsko zemljište te osobito vrijedna područja prirode i arheološki  lokaliteti i prikazani na odgovarajućem grafičkom prilogu. Planom se štiti visokovrijedno poljoprivredno zemljište od prenamjene. Rezervirani koridori za planiranu krupnu infrastrukturu štite se posebnim režimima od izgradnje.

Planom su utvrđena građevinska područja naselja stalnog stanovanja te zone vikend izgradnje. U sklopu plana su izrađeni elaborati: elaborat zaštite prirode, konzervatorski elaborat, osnovna studija o potrebama narodne obrane i osnovna studija o objektima fizičke kulture i sastavni su dio plana.

Izmjene i dopune Prostornog plana (bivše) Općine Vinkovci  

Izmjene i dopune prostornog plana Općine Vinkovci izrađene su 1998. godine zbog potrebe utvrđivanja novih granica građevinskih područja naselja, radnih zona i reguliranja područja sekundarnog stanovanja, zbog izmjena infrastrukturnih sustava i drugog. Izrađen je plan namjene površina kojim su određene nove površine za građenje, ostale površine za građenje, površine za infrastrukturne koridore, poljoprivredne površine bez mogućnosti promjene namjene, šume i vode. 

Planom su povećana građevinska područja naselja i radnih zona. Do konflikta dolazi zbog potrebe građenja gospodarskih i stambenih zgrada i zaštite javnog interesa zaštite vrijednog poljoprivrednog zemljišta. Budući da nisu ostvareni uvjeti za povoljnije iskorištenje postojećih građevinskih područja širenje je izvršeno na prostoru manje kvalitetnih poljoprivrednih površina. Takvo je rješenje teško prihvatljivo te se može tek iznimno opravdati potrebom hitnosti osiguranja kvalitete života i prostora za razvoj gospodarstva s ciljem zaustavljanja emigracije stanovništva iz ovog područja. 

Novi društveni i gospodarski ustroj Republike Hrvatske zahtijeva i novi pristup uređenju i gospodarenju prostorom. 

1.4. Ocjena stanja, mogućnosti i ograničenja razvoja u   

        odnosu na 
demografske, gospodarske podatke i

        prostorne  pokazatelje

Općina Jarmina iako mala površinom raspolaže bogatim prirodnim resursima – osobito vrijednim i vrijednim poljoprivrednim obradivim površinama (sjeverni dio Općine).

Prirodni uvjeti i geoprometni položaj  mogu doprinijeti su razvoju  ratarske i stočarske proizvodnje,  obrta, trgovine i lovnog turizma.

Područje Općine Jarmina je prema aktivnosti stanovništva pretežito poljoprivredno područje, naime veći dio stanovnika bavi se poljoprivredom.

Obzirom na dobru kvalitetu zemlje to je pozitivni pokazatelj. Ostatak stanovništva orijentiran je na proizvodne djelatnosti, locirane djelomično na području Općine Jarmina ili u okolnim gradovima, malo obrtništvo i tercijalne djelatnosti.

Ekonomija stanovništva bazira se na poljoprivredi, a i u slučaju da su zaposleni u drugim privrednim granama radi se o mješovitim domaćinstvima s djelomičnom poljoprivrednom ekonomijom.

Lovstvo na području Općine Jarmina ima dugu tradiciju, a površine lovišta zauzimaju ukupnu površinu Općine.

I pored planskih opredjeljenja za decentralizacijom uslužnih radnih aktivnosti, prostorno-planskom dokumentacijom (što je vjerojatno bio i rezultat zainteresiranosti investiranja na području Općine) nisu planirane veće radne zone u lokalnim centrima, čiji se centralitet uglavnom ograničio na uslužne funkcije, umjesto da su se potencirali prvenstveno kao radna središta.

Stoga su, naročito u svjetlu nove teritorijalne organizacije, neophodne i odgovarajuće poticajne mjere za intenzivniji razvitak primarne proizvodnje, ali i prerađivačkih kapaciteta, formiranje novih radnih središta.

Mogućnosti daljnjeg razvoja Općine Jarmina u prvom redu vezane su uz poljoprivredne površine na sjevernom dijelu područja Općine. U razvoju poljoprivredne proizvodnje moguća su dva razvojna scenarija: okrupnjavanje posjeda i stvaranje manjeg broja specijaliziranih velikih proizvođača ili orijentacija na ekološki čistu proizvodnju na manjim, ali proizvodno kompleksnim obiteljskim posjedima.

Ekološka očuvanost  tala je na visokoj razini za proizvodnju ekološki čistih poljoprivrednih proizvoda. Stoga bi se u budućem razvoju poljoprivredne djelatnosti na području Općine naglasak trebao staviti na ovaj segment poljoprivredne proizvodnje. 

Prometnica od interesa za državu je koridor državne ceste D518 Osijek-Vinkovci.

Državna cesta D518 – ulaz u Jarminu

2.   CILJEVI PROSTORNOG RAZVOJA OPĆINE    I UREĐENJA NASELJA

2.1. Razvoj općinskog središta, posebnih funkcija     

         infrastrukturnih  sustava

RAZVOJ OPĆINSKOG SREDIŠTA I NASELJA POSEBNIH FUNKCIJA

· Uravnotežiti razvoj središnjih funkcija naselja Jarmina  s ciljevima zadovoljavanja raznolikih potreba stanovništva i poboljšanja svakodnevne kvalitete življenja.

· Osobitu pozornost usmjeriti na funkcionalnu strukturu Jarmine. Poželjno je postići skladnu polifunkcionalnu strukturu, te izbjegavati prenaglašeno funkcionalno usmjeravanje ili specijalizaciju na samo određenu djelatnost.

· Poticati izgradnju manjih i srednjih poduzeća u planiranoj radnoj zoni u južnom dijelu naselja Jarmina.

· Oživiti seosku ekonomiju temeljem kreativne integracije suvremenih potrošačkih i proizvodnih trendova, te lokalne baštine, resursa, kulture i vještine.

· Urbanom obnovom treba očuvati graditeljski identitet povijesnog središta naselja i dati prioritet održavanju ili uređenju postojećeg stambenog fonda. Strateški je interes da se površine za razvoj i nove programe traže prvenstveno unutar formiranog prostora naselja.

· Novu gradnju treba prvenstveno provoditi u nedovoljno ili ne racionalno izgrađenim dijelovima naselja, te prioritetno koristiti dijelove građevinskih područja naselja koja su već opremljena komunalnom infrastrukturom.

RAZVOJ INFRASTRUKTURNIH SUSTAVA

PROMETNI SUSTAV

Cestovna mreža Općine Jarmina nastala je u prošlosti uglavnom spontano kao izraz potrebe za povezivanjem manjih ili većih koncentracija stanovništva i aktivnosti područja, a pojedini potezi iste slijedili su u pravilu terenski, najpovoljnije linije povezivanja.

U svrhu razvoja prometnog sustava treba ostvariti sljedeće ciljeve:

· Omogućiti povezivanje prometnog sustava Općine u prometni sustav Županije, u smislu valorizacije postojećih i novih prometnih pravaca 

· Modernizirati i korigirati loše tehničke elemente na postojećim državnim i županijskim cestama

· Predvidjeti etapnost realizacije planiranog prometnog sustava

Pošta i telekomunikacije Usluge klasične državne poštanske službe u konkurenciji sa alternativnim sustavima dostave i razvojem telekomunikacijske tehnologije trebaju se reorganizirati tako da se ostvare slijedeći ciljevi:

· Poboljšati poštanske usluge mještanima naselja tako da usluge pošte budu usklađene sa potrebama mještana

· Sigurna isporuka i dostava svih poštanskih pošiljaka

· Poboljšati usluge jedinice Poštanske banke

· Organiziraju nove funkcije u prometu pisanih poruka i dostavi pošiljaka u konkurenciji sa ostalim sustavima dostave ”od praga do praga”

· Omogućiti uvođenjem tržišne konkurencije u sustav telekomunikacija, cjenovno prihvatljivije usluge i time povećanje broja priključaka na 

· 50 priključaka u fiksnoj 

· i > 30 priključaka u mobilnoj telefoniji na 100 stanovnika, 

· kao i višestruko povećanje broja korisnika Interneta tako da barem 80 % stanovnika može imati svoju elektroničku adresu

· Osigurati kapacitete veza i uređaja u skladu sa predvidivim višegodišnjim potrebama

· Osigurati sigurnost uspostave, trajanja i privatnosti na telekomunikacijskim vezama

· Modernizirati sustav uvođenjem novih tehnologija i time biti osnovna infrastrukturna podrška razvoju gospodarstva, uprave, obrazovanja, kulture, zdravstva, turizma i svakako vojne i policijske zaštite

ENERGETSKI SUSTAV
Osnovni ciljevi su osigurati dovoljne količine zemnog plina za kritično zimsko razdoblje te povećanje sigurnosti dobave plina i smanjiti gubitke rekonstrukcijom magistralnih i opskrbnih vodova.
Održavanje, nadzor i upravljanje distribucijom zemnog plina organizirati tako da usluga bude kvalitetna, a troškovi niski, kako bi se omogućilo priključenje optimalnog broja domaćinstava i drugih potrošača.

U suvremenom sustavu elektroinstalacija koji je organiziran na državnom i županijskom nivou, na području Općine treba ostvariti slijedeće ciljeve: 

· Osigurati takve uvjete da dobava električne energije do svakog potrošača bude sigurna, dostatna, kvalitetna i jeftina

· U naseljima zamijeniti zračnu električnu mrežu podzemnim energetskim kablovima 

· Osigurati pravovremenu izgradnju novih trafo-postrojenja u novim dijelovima naselja i drugdje gdje se planira povećani intenzitet potrošnje

· Distribucijski sustav uključivo sa centrom za nadzor i upravljanje izgrađivati odnosno prilagođavati tako da se sustav srednjeg napona postupno prebaci sa 10 kV na 20 kV

· Osigurati trase za dalekovode distribucijskih (20 i 35 kV) i viših elektroprijenosnih nivoa koji su od županijskog, državnog i međunarodnog značaja ( 110 kV i 400 kV)

VODNOGOSPODARSKI SUSTAV
Vodoopskrbni sustav Vukovarsko-srijemske županije organiziran je sa proizvodnim i distribucijskim jedinicama, cjevovodima i uređajima kao županijski sustav u okviru kojeg je potrebno ostvariti slijedeće ciljeve:

· Osigurati zadovoljavajući kapacitet računajući pritom i na protupožarnu zaštitu

· Osigurati dobavu dostatne količine za neumitni stalni porast potrošnje i mogućnost priključenja u dijelovima naselja koja se planira namijeniti stambenim i gospodarskim potrebama ili gdje se planira povećani intenzitet potrošnje 

· Održati visoku kvalitetu pitke vode crpilišta povećanjem zaštitne zone uz primjenu strogog režima zaštite

· Osigurati dodatne bunare i crpne kapacitete za buduću plansku potrošnju

· Smanjiti značajne gubitke u cijevnoj mreži rekonstrukcijom dijela najstarijih opskrbnih i magistralnih vodova

· Provoditi zaštitu od štetnog djelovanja voda (uređenje vodotoka i drugih voda, obranu od poplava i leda, zaštitu od erozija i bujica i melioracijska odvodnja

· Osigurati optimalno korištenje voda (vodoopskrba, korištenje voda za melioracijsko navodnjavanje, korištenje vodnih snaga, korištenje voda za sport, kupanje, rekreaciju i druge slične namjene)

· Provoditi mjere zaštite voda od onečišćenja

· U rekonstrukcijama i novoj izgradnji osigurati kvalitetnu protupožarnu zaštitu ugradnjom dovoljnih profila cjevovoda i hidranata

Ciljevi u korištenju voda koje ne sudjeluju u vodoopskrbnom sustavu su prvenstveno na očuvanju kakvoće i bogatstva podzemnih voda, zadržavanju podzemnih voda.

· Omogućiti izgradnju privrednih i sportskih ribnjaka 

· Planskim mjerama zaštititi podzemne vode od daljnjeg zagađenja na cjelokupnom teritoriju Općine, kako bi taj vodni resurs mogli iskorištavati u skorijoj i daljnjoj budućnosti.

· S  vodnogospodarskog glediša postoji realna mogućnost navodnjavanja na području Općine Jarmina. Potrebna količine vode za navodnjavanje na raspolaganju su iz postojeće kanalske mreže, naročito iz rijeke Vuke i Gaboške Vučice, te u budućnosti planiranih akumulacija na pritocima Vuke.
Otpadne vode naselja i industrije su značajne za kvalitetu života i stanje prirode te se u daljnjem razdoblju u planskom uređenju prostora postavljaju slijedeći ciljevi:

· U recipijente ispuštati samo pročišćene vode koje zadovoljavaju uvijete kategorizacije tih vodotoka

· Kod prikupljanja otpadnih voda uvoditi gdje god je moguće razdjelnu kanalizaciju radi ekonomičnijeg pročišćavanja

· Otpadne vode mljekarske industrije, stočarskih farmi i drugih sličnih pogona odvojeno prikupljati i pročišćene iskorištavati u poljoprivredi 

· Na planirane uređaje za pročišćavanje dovesti otpadne vode naselja izgrađujući pritom sabirne i transportne kolektore i mrežu kanalizacije naselja

· Težiti izgradnji internih (zasebnih) uređaja za pročišćavanje otpadnih voda u industrijskim pogonima do nivoa standarda otpadnih voda domaćinstava, kada je i gdje je to moguće tako pročišćene vode odvesti na mjesni uređaj za pročišćavanje otpadnih voda. Kada taj uvjet spajanja nije ostvariv, tada industrijsku otpadnu vodu treba pročistiti do nivoa koji je propisan za prijemnik u koji će te vode biti upuštene.

Na županijskom i općinskom nivou regulacija vodotoka i obrana od poplave je  jedinstvena. 

Zbog toga u daljnjem razdoblju treba težiti ostvarenju slijedećih ciljeva:

· Prihvatiti i kontrolirano sprovesti velike vode sustavom kanala 

Zaštita od štetnog djelovanja voda i uređenje vodotoka 

Da bi se područje Općine Jarmina zaštitilo od štetnog djelovanja voda, potrebno je hidromelioracijske sustave stalno dograđivati i kontinuirano održavati, jer u protivnom i kvalitetno izvedbena rješenja ne daju očekivane rezultate. Nažalost iskustva pokazuju da je održavanje hidromelioracijskog sustava u razdob1ju 1991.-1995. godina, potpuno zamrlo. 

Zakonom o vodama (Narodne Novine br. 107/95.) prema članu 97., vodne građevine za melioracionu odvodnju se dijele na: 

· osnovni melioracijski objekti za odvodnju (melioracijski objekti I reda i melioracijski objekti II reda). Ove osnovne melioracijske objekte održavaju Hrvatske vode. 

· detaljni melioracijski objekti za odvodnju (melioracijski objekti III reda, melioracijski objekti IV reda i ostali objekti na melioracijskim kanalima). Detaljne melioracijske objekte u cijelosti dužni su održavati korisnici .

Održavanje hidromelioracijskog sustava je propisano Pravilnikom o tehničkim, gospodarskim i drugim uvjetima za uređenje sustava melioracione odvodnje, te osnovama za tehničko i gospodarsko održavanje sustava (NN br. 4/98.). Ovim Pravilnikom bliže se određuju tehnički, gospodarski i drugi uvjeti za uređenje sustava melioracijske odvodnje i osnove za tehničko i gospodarsko održavanje toga sustava. 

Hrvatske vode daju upute za održavanje i obavljaju stručni nadzor nad održavanjem detaljnih melioracijskih objekata. 

Prema normativima i standardima Hrvatskih voda za redovno održavanje hidromelioracijskih sustava površinske odvodnje predviđeno je: 

· Izmuljenje ili rekonstrukciju kanala I reda treba vršiti svakih 15 godina, kanala II reda svake 10 godine, a izmuljenje-tehničko čišćenje dna melioracijskih kanala III i IV reda svake četiri godine.

· Proljetno paljenje trave i korova. 

· Jednokratna košnja pokosa i bankina na detaljnoj kanalskoj mreži, računato 1,5 puta godišnje. 

· Jednokratna košnja dna melioracionog kanala, računati 1,5 puta godišnje. Rad je ručno s uklanjanjem iz profila kanala ili ručna košnja vodenog bilja uz prisustvo vode do 0,3 m sa uklanjanjem iz profila kanala. 

· Čišćene nanosa iz tipskih pločastih i cijevnih propusta. 

· Ručno čišćenje nanosa iz kanala na dionicama gdje nije moguć rad strojevima, a prijevoz ručnim kolicima na daljinu koja je potrebna da se nanos izveze na obalu kanala. 

· Ostali poslovi koji se po potrebi obavljaju na melioracionim kanalima za održavanje njihovog proticajnog profila. Rad ručno. 

Da bi se Pravilnik o tehničkim, gospodarskim i drugim uvjetima za uređenje sustava melioracione odvodnje, te osnovama za tehničko i gospodarsko održavanje sustava uopće mogao primijeniti, potrebno je detaljniji melioracioni sustav dovesti u "normalno" stanje funkcioniranja i onda takav sustav redovno održavati.

Obzirom da je stanje sustava koji je zbog nedostatka sredstava u lošem stanju, procjena je da se to ne može niti zbog financijskih niti tehničkih razloga izvesti za manje od 4 godine, te je stoga sačinjen plan potrebnih radova za dovođenje sustava u "normalno" stanje, a nakon toga redovno održavanje, kako bi nakon četiri godine pojačanog održavanja mogao normalno funkcionirati uz daljnje redovno održavanje. 

- 
Proljetno paljenje trave i korova vrši se na 30 % pokosa i bankina.

U prvoj godini pojačanog održavanja proljetno paljenje je moguće samo na dijelu površina koje nisu obrasle šibljem i stablima. Krčenjem šiblja i sječom stabala povećavaju se i površine na kojima je moguće proljetno paljenje. 

- 
Jednokratna košnja pokosa i bankina na detaljnoj kanalskoj mreži, računato 1,5 puta godišnje. 

Košnja je moguća u prvoj godini na 30 % kanala, a povećavala bi se svake godine za površine sa kojih je uklonjeno raslinje, i nakon četiri godine pojačanog održavanja na krčenju šiblja i sječe stabala, sva detaljna kanalska mreža bi se kosila u prosjeku 1,5 puta godišnje.

-
Jednokratna košnja dna detaljnih melioracionih kanala, računato 1,5 puta godišnje. 

Košnja je moguća u prvoj .godini također na 30% kanala. Pojačanim održavanjem nakon četiri godine, omogućena je košnja dna svih melioracinih kanala IV reda u prosjeku 1,5 puta godišnje. 

- 
Sječa šiblja sa površine kanala od 70 % u roku od četiri godine da se ukloni šiblje krčilo bi se 17,5 % godišnje, a tada bi bila moguća i potrebna cjelokupna košnja pokosa, dna i bankina na svim kanalima u nadležnosti lokalne uprave i samouprave, svake godine jedan put. Redovnom košnjom pokosa, dna i bankina kanala koja je moguća nakon četiri godine pojačanog održavanja (krčenja, sakupljanja i paljenja) u narednim godinama treba predvidjeti krčenje šiblja na 10 % površine kanala jer prisustvo vode i biljnih hranjiva koje je voda donijela u kanal pospješuju i ubrzavaju obraslost melioracionih kanala. 

- 
Na površinama koje su sada obrasle šibljem izrasla su i stabla koja također treba ukloniti u roku četiri godine. Nakon četiri godine pojačanog održavanja na detaljnim melioracionim kanalima, moguća je redovna košnja pokosa, dna i bankina kanala, a i predviđenim godišnjim radovima na sječi šiblja sprječava se rast stabala na bankinama, pokosima i dnu kanala u nadležnosti lokalne uprave. 

- 
Izmuljenje detaljne kanalske mreže svake četiri godine sa prosječnom dubinom izmuljenja 0,3 m, poboljšava i ubrzava se odvodnja sa poljoprivrednih površina koje štite detaljni melioracioni kanali. 

Na području Općine nema većih zagađivača. 

        Kanal Vidrašić
2.2. Racionalno korištenje prirodnih izvora 

Smjernice za planiranje i uređenje prostora za gradnju isključuju mogućnost umanjenja površina kvalitetnih poljoprivrednih te upućuju na povećanje stupnja zaštite vrijednosti prostora i štedljivo gospodarenje prirodnim resursima. Ograničenja korištenja prostora u smislu lociranja određenih sadržaja odnose se na zaštitu poljoprivrednih površina visoke kvalitete tla, područje uz kanale, područja uz zaštićena povijesna dobra i zaštićenu prirodu.

Ciljevi prostornog razvoja od Županijskog značaja koji se odnose na zaštitu i racionalno korištenje resursa sa područja Općine su: 

- zaštita i racionalno raspolaganje  vodom:

        - očuvanje rezervi pitke vode,

        - navodnjavanje i odvodnjavanje zemljišta,

        - uređenje kanala,

        - otvaranje ribogojilišta,

- racionalno korištenje tla, 

- obnavljanje šumskih površina,

- očuvanje i zaštita krajobraza

- zaštita kulturnih dobara

Rezerve pitke vode
Podaci o zalihama podzemnih voda na području Županije pokazuju da postoje vrlo velike količine vode koje su osnovica regionalne i lokalne vodoopskrbe u vodnom području. Kvaliteta vode, zaštita okoliša, zahtjevi za većom količinom vode, racionalno korištenje izvorišta voda i općenito vodoopskrba su pitanja koja se rješavaju u više resora što znači da gospodarenje vodama mora imati interdisciplinarni pristup i rješenje.

Racionalno korištenje tla

Tlo je prirodni izvor koji nastaje u dugom vremenskom periodu, a nekontroliranom eksploatacijom (intenzivnom poljoprivredom, zagađivanjem, kontaminiranjem) gubi svoja svojstva i nestaje. Tlo se mora zaštiti s ciljem očuvanja biološke raznolikosti i ostalih povoljnih ekoloških čimbenika. Cilj racionalnog korištenja je da se tlo ne iscrpljuje,  već da se obogaćuje. Potrebno je spriječiti nekontroliranu uporabu zaštitnih sredstava u poljoprivrednoj proizvodnji i pridavati veći značaj tzv. organskoj poljoprivredi koja poštuje prirodu biljaka, životinja i krajobraza u cjelini. 

Šume
Gospodarenje šumama vršit će se prema novoj šumsko-gospodarskoj osnovi koja se temelji na načelima biodiverziteta i obnovljenim resursima. Potrebno je razvijati sve funkcije šume u smislu njihova učinkovitijeg korištenja. Uništene šumske površine potrebno je obnoviti pošumljavanjem.

Očuvanje krajobraza
Osnovna zadaća planiranja krajolika je pronaći ravnotežu između prirodnih, ograničenih mogućnosti krajolika i onoga što čovjek svojim iskorištavanjem od njega zahtijeva. Rješenje zadaće leži u takvom prostornom ustrojstvu koje ograničava određene načine korištenja, a predviđa odgovarajuće mjere zaštite sastavnih dijelova krajolika. Strategija prostornog uređenja Republike Hrvatske naglašava da niti jedna djelatnost ne smije trajno poremetiti prirodne režime krajolika, a na prostorima gdje je krajolik oštećen treba izvršiti sanaciju (utvrđivanje izvora i intervencije na mjestu emisija).

Ciljevi racionalnog korištenja sastavnih dijelova krajobraza su:

· potrebno je spriječiti nelegalnu i neprikladnu izgradnju objekata (lokacijski i arhitektonski) provođenjem zakonskih odredbi i jačanjem uloge građevinske inspekcije

· sprječavanje usitnjavanja poljoprivrednog zemljišta i smanjenja biološke raznolikosti uništenjem niže šumske vegetacije (šumarci, šibljaci, živice) na rubnim i manjim površinama unutar korištene zemljišne plohe

· ukidati zastarjele tehnologije koje dugoročno onečišćuju i opterećuju prostor. 

Zaštita kulturnih dobara

Zaštitu kulturnih dobara treba temeljiti na očuvanju i uspostavljanju uravnoteženog odnosa osnovnih izvornih povijesnih oblika graditeljskog nasljeđa i suvremenih graditeljskih dostignuća osobito u vrijednim povijesnim ruralnim cjelinama. Zaštita graditeljskog nasljeđa obuhvaća obnovu i sanaciju razorene i oštećene graditeljskog nasljeđa, istraživanje i vrednovanje graditeljskog nasljeđa, recenziju konzervatorskih studija, uređenje i obnovu povijesnih građevina, zaštitu arheoloških zona i lokaliteta. Prioriteti zaštite graditeljskog nasljeđa su obnova s ciljem očuvanja nacionalnog identiteta, određivanje obveze izrade detaljnih urbanističkih planova naselja značajnih kulturno- povijesnih vrijednosti, te inventarizacija, vrednovanje i kategorizacija kulturnih dobara.

             Tradicionalna arhitektura
2.3. Ciljevi prostornog razvoja općinskog značaja
2.3.1.
Demografski razvoj

Stanovništvo je značajan čimbenik dugoročnog društveno - gospodarskog razvitka i korištenja prostora. Ono u stabilnim prilikama postupno mijenja svoje vitalne značajke, pa se odatle uočava određena sporost demografskih tokova. Na obilježja i razvitak stanovništva djeluju biološki, društveno - gospodarski, kulturno - obrazovni, zdravstveno - socijalni, psihološki, ali i politički i drugi čimbenici. Samo njihovim pozitivnim mijenjanjem moguće je utjecati na zaustavljanje negativnih demografskih tokova i ostvariti uvijete za postizavanje pozitivnih promjena i rezultata u razvitku stanovništva.

Populacijska politika treba biti pronatalitetna i redistributivna. To znači da treba težiti ostvarivanju prirodnog priraštaja stanovništva i njegovom ravnomjernijem razmještaju. 

Ciljevi
Dugoročni i prioritetni ciljevi demografskog razvitka Općine su:

· Povećati postojeći lagani rast broja stanovnika povećanjem nataliteta i smanjivanjem mortaliteta,

· Cjelokupni prostor Općine učiniti privlačnim za doseljavanje stanovništva i ostvariti pozitivnu migracijsku bilancu (više doseljenih nego odseljenih na području Općine),

· Postići ravnomjerniji razmještaj stanovništva na prostoru Općine,

· Poboljšati kvalitativna obilježja stanovništva, kod čega najveću pozornost treba posvetiti poboljšanju obrazovne strukture stanovništva i prekvalificiranju nezaposlenih. Da bi se što bolje iskoristio postojeći ljudski potencijal, treba poticati i vrednovati znanje, kreativnost i iskustvo,

· Poticati povratnike iz inozemstva da se nasele na prostoru Općine i zaustaviti pretjerani odljev kvalitetnih ljudskih resursa,

Mjere
Samo primjenom dugoročne aktivne populacijske politike i uslijed toga zadržavanjem pozitivnih prirodnih i migracijskih tokova, uz dužan gospodarski i društveni razvitak, moguće je u dužem vremenskom razdoblju očekivati daljnje pozitivno kretanje ovih dosadašnjih demografskih trendova i procesa u Općini Jarmina.
Da bi se povećao natalitet, potrebno je za mlade ljude provoditi poticajnu stambenu politiku, osigurati određeni životni standard, profesionalni standard (normalni radni uvjeti) i demokratski standard (sloboda izbora). Mladim bračnim parovima posebno olakšati zaposlenje i rješenje stambenog pitanja, a posebno valja voditi računa o visokostručnom kadru.

Planom treba osigurati uvijete za povećanje pozitivnih demografskih indeksa, odnosno kao najvažniji razvojni cilj postaviti demografsku obnovu područja Općine. Da bi se taj cilj ostvario potrebno je osigurati kvalitetne razvojne uvijete koji će život na području Općine Jarmina učiniti atraktivnijim na svim razinama. Ti razvojni uvjeti mogu se prema prioritetima klasificirati u tri skupine.

Prva uključuje fleksibilne prostorne uvijete za razvoj obiteljskih poljoprivrednih gospodarstava koja su najrealniji osnova za ostvarivanje kvalitetnih životnih uvjeta. Kvalitetno zemljište, očuvanost okoliša i bogata lokalna tradicija života na zemlji osnova su za budući razvoj obiteljskih poljoprivrednih gospodarstava kojima treba omogućiti širenje i uvođenje novih proizvodnih tehnologija.

Drugi uvjet je planiranje gospodarskih sadržaja koji će omogućiti zapošljavanje, uz uvažavanje potrebe zaštite najkvalitetnijih poljoprivrednih površina, te zaštitu okoliša od zagađenja.

Treći uvjet je podizanje razine komunalnih i javnih usluga, te podizanje opće razine uređenja naselja. To se primarno odnosi na poboljšanje osnovne komunalne infrastrukture, podizanje razine obrazovanja, bolju zdravstvenu zaštitu, izgradnju novih javnih i društvenih sadržaja, te uređivanje središta naselja.

2.3.2.     Odabir prostorno razvojne strukture

Gospodarski razvitak treba temeljiti na optimalnom korištenju komparativnih prednosti Općine i disperziji gospodarskih sadržaja u prostoru uz neophodnu izgradnju infrastrukture, vodeći računa o demografskom potencijalu i zaštiti okoliša. Gospodarstvo se ne smije previše specijalizirati ni za jednu djelatnost, već se mora osloniti na više djelatnosti. 

Preduvjet razvoju gospodarstva je planiranje površina i lokacija za gospodarske funkcije na temelju poznatih programa, modernizacija prometnog sustava, te obnove i izgradnje prateće infrastrukture.
Polazeći od današnje strukture gospodarstva i dostignutog stupnja razvitka te uzimajući u obzir tendencije u svijetu i u nas, grane od posebne važnosti za Općinu Jarmina su:

· Poljoprivreda (voćarstvo)

· Prehrambena industrija 

· Razvoj turizma

· Razvoj komunalne infrastrukture

· Razvoj djelatnosti u tercijarnom i kvartalnom sektoru

POLJODJELSTVO

· Osnovni cilj politike u poljodjelstvu je razvijanje suvremenog, djelotvornog, konkurentnog i ekološki čistog poljodjelstva, te ostvarivanje poljodjelskih proizvoda na način da se u najvećoj mjeri zaštite prirodni potencijali zemlje.

· Obzirom da će poljodjelstvo i dalje biti najznačajnija gospodarska grana Općine Jarmina, te zbog rastuće potražnje za zemljištem valja štititi vrijedna obradiva zemljišta od moguće nekontrolirane izgradnje. Stoga treba u najvećoj mogućoj mjeri čuvati i koristiti zemljišta za poljodjelsku svrhu, a trenutačno neobrađene i zapuštene poljodjelske površine privesti njihovoj svrsi.

· Da bi se povećale plodne poljoprivredne površine, potrebno je gdje je to moguće, pristupiti melioraciji. Kod planiranja gradnje velikih infrastrukturnih objekata trebat će  nastojati što više izbjegavati kvalitetne poljoprivredne površine. 

· Osnova razvitka poljoprivredne proizvodnje mogu biti samo snažna obiteljska gospodarstva, specijalizirana za određenu proizvodnju. S obzirom na nedostatak mlijeka u državi i u regiji treba potencirati mljekarstvo (izgradnja stočnih farmi).

· Potrebno je riješiti problem distribucije poljoprivrednih proizvoda (voćarstvo-hladnjače). Kod poljoprivredne proizvodnje treba voditi računa o nezagađenosti tla i sačuvati ga kako bi se mogla proizvoditi  pretežito autohtona hrana (pod kontrolom).

Obiteljska poljoprivredna gospodarstva najznačajniji su razvojni resurs Općine, te značajna osnova na kojoj se može temeljiti budućnost ovog prostora. U izradi plana analizirat će se modeli prostorne organizacije seoskih poljoprivrednih gospodarstva, te će se istražiti i mogućnosti širenja tipičnih struktura koje prevladavaju u prostornoj strukturi naselja.

Organizacija parcele obiteljskog gospodarstva na prethodnoj je shemi ilustrirana tipičnim primjerom uličnog poteza dijela naselja na području Općine Jarmina. U uličnom pojasu izgrađeni su stambeni objekti, dok se pomoćni i gospodarski objekti razvijaju u dubini parcele.

Iza gospodarskih objekata nalaze se povrtnjak i voćnjak, a iza njih oranice. Dijelovi naselja su se linearno širili, ali su se tokom vremena izvorne parcele i dijelile zbog nasljeđivanja, te je u pojedinim dijelovima naselja došlo do progušćivanja izgradnje.

Razvoj i širenje ovih tipičnih gospodarstava, koja predstavljaju uz izgradnju većih farmi i okrupnjavanje poljoprivrednih površina osnovu budućeg razvoja Općine, ograničeni su postojećom parcelacijom i vlasničkim odnosima. Povećavanje gospodarstva «u širinu» zahtijevalo bi pripajanje susjednih parcela, što je zbog vlasničkih odnosa u pravilu nemoguće. Zbog toga je u izradi plana ispitana mogućnost i opravdanost izgradnje gospodarskih građevina iza postojećeg izgrađenog pojasa naselja, čime će se tradicionalnim gospodarstvima omogućiti širenje «u dubini», na vlastitom zemljištu.

Predloženim konceptom širenja gospodarstva zaštitit će se postojeća prostorna struktura naselja, koja se dominantno doživljava kroz ulične poteze. Ova prostorna struktura nadogradit će se novim elementima koji neće narušiti postojeće prostorne vrijednosti, sliku i ambijent naselja. Pojas u kojem se predviđa izgradnja gospodarskih objekata u postojećoj se organizaciji koristi za vrtove i voćnjake, koji formiraju svojevrstan «zeleni pojas» oko naselja. 

Ovaj je pojas prisutan u vizurama gotovo u istom omjeru kao i široki ulični potezi Jarmina s zelenim pojasom i kanalima.

Odnos tradicionalne organizacije parcele i predloženih novih elemenata prikazan je na slijedećoj skici.

Omogućavanjem izgradnje objekata u zoni ( 40m - na dalje) zaštitit će se zatečena prostorna struktura, a uvjetovanjem ozeljenjavanja dijela tako formirane parcele osigurat će se kontinuitet zelenog pojasa vrtova i voćnjaka koji tradicionalno uokviruje naselja u ovom dijelu Hrvatske. Smještanjem gospodarskih građevina u dubini parcele ostvarit će se dostupnost ovih objekata sa poljoprivrednog zemljišta u čijoj se funkciji oni primarno i grade.
2.3.3. Razvoj naselja, društvene, prometne i komunalne


   infrastrukture

2.3.3.1. Razvoj naselja

Mreža i funkcija naselja moraju biti u funkciji stvaranja policentričnog sustava. Prema sustavu središnjih naselja i razvojnih središta Jarmina se tretiraju kao lokalno (malo razvojno središte). 

Novim teritorijalnim ustrojstvom lokalne samouprave postojeći sustav središnjih funkcija dopunit će se u skladu s novim potrebama.

U planiranju sustava središnjih funkcija polazi se od stava da će u općinskim središtima svoje potrebe zadovoljavati stanovništvo samog naselja i ostalih naselja koja pripadaju općini u dijelu osnovnog obrazovanja, primarne zdravstvene zaštite, upravnih poslova kao i osnovnih kulturnih potreba.

Ustrojstvom upravnih funkcija od općinske kao najniže do županjske kao znatno više razine, polazi se od toga da će postojati potrebe, a najviše iz prostornih razloga, objediniti određene upravne funkcije za nekoliko Općina na jedno mjesto, primjerice uređenje prostora i sudstvo. Isto tako postoji potreba pružanja ostalih usluga više razine, a to bi se moglo locirati u naselja više kategorije centraliteta. To se odnosi na srednje obrazovanje, specijalističke zdravstvene usluge, rješavanje socijalne skrbi.

Osnovni ciljevi urbanog razvoja
· Glavni cilj je održivi razvitak naselja odnosno kvaliteta življenja stanovnika u njima, što znači kvalitetne usluge, opskrbu, obrazovanje, kulturu, socijalne i zdravstvene usluge, komunalnu opremljenost i rekreacijsko-športske sadržaje uz očuvanje prirodnih resursa.

· Unapređenje kvalitete osnovnih vrijednosti fizičke, prostorno-gospodarske i socijalne sfere u kojoj ljudi žive.

· Vrednovanje i poštivanje brojnih različitosti i posebnosti pojedinih prostornih cjelina.

· Racionalizacija granica građevinskih područja sa svrhom racionalnog korištenja prostora.

· Unapređivanje fizionomskih obilježja naselja poticanjem, održavanjem i stvaranjem urbanih elemenata u općinsko središtu, te zaštitom vrijednih ruralnih elemenata na području Općine. Očuvanje i unapređivanje sadržajne strukture naselja. 

· Aktivno treba provoditi mjere zaštite prirode, a osobito područja uz kanale i rubove šumskih predjela.

· Do zaživljavanja mjera, poticanja i boljeg iskorištenja građevinskog zemljišta, proširenja građevinskih područja odobravati na temelju konkretnih programa, a ne kao ponudbenu opciju.

2.3.3.2. Razvoj društvene infrastrukture
Cilj razvoja društvene infrastrukture, odnosno središnjih uslužnih funkcija je podizanje standarda i kvalitete života stanovništva koje koristi njezine usluge. Ekonomičnijim, racionalnijim i funkcionalnijim prostornim rasporedom tih funkcija postići će se veći stupanj homogeniziranosti prostora. 

OBRAZOVANJE
Predškolski odgoj: U Općini Jarmina ne postoji Dječji vrtić, te je cilj prostornog razvoja organizirati  predškolski odgoj:          u zoni centra.

Osnovna škola: U Općini Jarmina postoji Osnovna škola od I – VIII razreda s školskom sportskom dvoranom.

Permanentno obrazovanje: Stanovništvu Općine Jarmina treba omogućiti permanentno obrazovanje otvaranjem Pučkog otvorenog učilišta u središtu Jarmina u okviru Doma kulture ili školskim prostorima.

UPRAVA I ADMINISTRACIJA
Za sadržaje javnih službi lokalne samouprave na općinskoj razini osigurani su adekvatni prostori, te nesmetani uvjeti za rad i razvoj. 

KULTURA
Poboljšanjem obrazovne strukture i kulturne razine stanovništva, povećat će se i potreba za kulturnim, umjetničkim, informacijskim i tehničkim aktivnostima.

Za potrebe afirmacije kulturnih sadržaja poboljšati polivalentne prostore u općinskim središtima, te eventualno planovima nižeg reda predvidjeti gradnju novih.

ZDRAVSTVO I SOCIJALNA SKRB

Zdravstvo i socijalna skrb važan su čimbenik za unapređenje kvalitete življenja. Zdravstvo obuhvaća zdravstveno osiguranje, zdravstvenu zaštitu i socijalnu skrb. Cilj je da sve osobe budu obuhvaćene zdravstvenim osiguranjem. Socijalna skrb mora biti tako organizirana da omogući približno jednake uvijete života svim stanovnicima. 
UDRUGE GRAĐANA

Udruge građana, političke stranke i druge organizacije rezultat su prava građana na slobodno interesno udruživanje s ciljem zadovoljavanja nekih svojih potreba. Za tu svrhu treba osigurati prostor ili slobodni termin u okviru polivalentnih prostora, te eventualno planovima nižeg reda predvidjeti gradnju novih.

SPORT I REKREACIJA
Osnovni ciljevi afirmacije sportske kulture su:

· Razvoj i širenje sportsko-rekreacijske kulture treba omogućiti poticanjem rada sportskih klubova i društava. 

· U okviru Osnovnih škola organizirati školske sportske klubove

· Planirati poboljšanje usluge postojećih sportskih terena, izgradnju novih

· Kod planiranja sportsko-rekreacijskih centara paziti da ponuda bude raznolika i pogodna za masovni sport. Najveći potencijal za rekreaciju su sačuvani prirodni kompleksi

2.3.3.3. Razvoj prometne infrastrukture
Ciljevi razvoja prometa na području Vukovarsko-srijemske županije su: izgraditi sustav državnih cesta (autocesta i brzih cesta) koje će bolje povezati Županiju sa prometnim sustavom RH i susjednih država, izgraditi i modernizirati županijske ceste rekonstrukcijom postojećih i izgradnjom novih smjerova, promet voditi rubno u donosu na područja veće gustoće izgradnje (veća naselja), osigurati prometnu povezanost i mogućnost odabira sustava prijevoza, a posebno javnog prijevoza, omogućiti etapnu realizaciju planirane modernizacije i izgradnje prometnog sustava i poticati razvoj integralnog prometa. 

Na području Općine Jarmina  najznačajniji cestovni pravci su: državna cesta D-518

(Osijek-Vinkovci) i županijske ceste Ž4149 (Jarmina-Markušica). 

Ciljevi prostornog razvoja u nepokretnoj mreži javnih telekomunikacija su:

· dodatno povezivanje s okruženjem spojnim vodovima

· proširenje kapaciteta komutacije

· izgradnja novih mjesnih mreža prilagođenih novoj tehnologiji u telekomunikacijama

Ciljevi razvoja u pokretnoj mreži su što bolja pokrivenost područja cijele Općine.

Ciljevi razvoja RTV mreže neće biti usmjerena na izgradnju novih objekata nego eventualno na izgradnju kabelske televizije.

2.3.3.4. Razvoj komunalne infrastrukture

Prostornim planom uređenja Općine odrediti prostorne i funkcionalne odrednice izgradnje sustava elektroopskrbe te posebno obratiti pozornost na: određivanje smještaja objekata sustava elektroopskrbe u donosu na građevinsko područje, koridore ostale infrastrukture, zaštitu područja kvalitetnog poljoprivrednog zemljišta i šuma, dalekovode planirati izvan građevinskih područja objedinjavanjem koridora s drugom infrastrukturom radi zaštite šumskog i vrijednog poljoprivrednog zemljišta. Opskrbu zadovoljavajućom količinom električne energije na području Općine treba izvršiti sanacijom prijenosne i distribucijske mreže, odrediti rješenja za izgradnju prijenosne elektroenergetske mreže kako bi se osigurala sigurnost napajanja električnom energijom potrošača na području Općine. 

Cilj prostornog razvoja općinskog značaja je održavanje i izgradnja eventualno novih lokalnih plinoopskrbnih sustava, tako da se omogući korištenje prirodnog plina u što većem broju korisnika, kako domaćinstava tako i privrednih subjekata.

Rješenje vodoopskrbe Općine Jarmina treba temeljiti na uspostavi cjelovitog sustava koji će distribucijom vode sigurnih izvorišta osigurati potrebne količine kvalitetne vode za sadašnje i buduće potrebe. Usporedno s problemima vodoopskrbe Općine potrebno je provoditi mjere s ciljem postizanja učinkovitijeg djelovanja postojećih vodoopskrbnih sustava. Ističe se potreba odvajanja pripreme sanitarne i tehnološke vode za veće gospodarske sustave. Vodoopskrba naselja ne smije ovisiti o samo jednom izvorištu ili jednom sustavu dobave i to zbog neočekivanih vodoopskrbnih zahtijeva, neočekivanih hidroloških uvjeta ili izvanrednih situacija. Cilj je razvijati takav sustav koji će povećati strategijsku i pogonsku sigurnost vodoopskrbe u cijelom području.

Na području Općine nužno je definirati i planirati sustav odvodnje s uređajima za pročišćavanje koji će prihvaćati otpadne vode naselja. Realizaciju sustava odvodnje treba provoditi postupno, sukladno količini otpadnih voda, osobitostima recipijenata te gospodarskim mogućnostima gradnje i održavanja uređaja. Industrije koje nisu obuhvaćene sustavima za odvodnju i pročišćavanje voda naselja moraju izgraditi vlastite sustave odvodnje i uređaje za pročišćavanje. Cilj je na razini PPUO-a izrada plana odvodnje i pročišćavanja otpadnih voda naselja i industrijske zone, tj. izrada dokumentacije kojom bi se odredio temeljan koncept odvodnje određivanjem vrste sustava (mješoviti ili razdjelni), prostornog obuhvata (naselja koja se na te sustave priključuju), određivanjem koridora kolektora, smještaj uređaja za pročišćavanje, te uvjete prihvata pročišćenih voda u odnosu na osobitosti recipijenta. Nužno je pristupiti kompleksnom uređenju zemljišta, a posebno uređenju glavnih kanala - odvodnih recipijenata. 

    Vodotoranj-Jarmina
2.4. Ciljevi prostornog uređenja naselja na 

  području Općine
2.4.1. Racionalno korištenje i zaštita prostora

Racionalnim korištenjem i zaštitom prostora mora se postići učinkovitija funkcionalna organizacija i štednja resursa. Ovo se u prvom redu odnosi na zaustavljanje nepotrebnog zauzimanja prostora za izgradnju naselja, ali i planiranje građenja izvan građevinskih područja, vođenja infrastrukture i gospodarskih djelatnosti u prostoru.

Uređenje prostora naselja treba temeljiti na optimalnim gustoćama koje neće biti manje od postojećih u izgrađenim dijelovima naselja, planiranju odgovarajućih prostora za javne sadržaje, te opremanju zemljišta komunalnom infrastrukturom.

1. Planiranje i uređenje prostora naselja mora obuhvatiti ne samo prostor i njegovo funkcionalno uređenje, već i sve pojave okoliša koje se pojavljuju u tom prostoru (vode, zrak, tlo, vegetacija, mineralne sirovine) i to ne samo kao površine nego i kao supstancu i međusobno djelovanje.

2. Koristiti prostor i okoliš tako da ne dođe do njegovog nepovratnog uništenja, odnosno da se neobnovljivi i obnovljivi resursi koriste tako, da se omogući trajan i kvalitetan održiv razvoj i u vrijeme kada će ih koristiti i buduće generacije.

3. Zaustavljanje nepotrebnog zauzimanja prostora za izgradnju naselja, odnosno građevinskog područja te na gradnju, rekonstrukciju i modernizaciju infrastrukturnih mreža,

4. Prioritetno lociranje gospodarskih djelatnosti u već formiranim zonama tih djelatnosti, po potrebi uz nužna proširenja i tamo gdje infrastruktura to omogućava (povećanje građevnog područja u dubini parcele),

5. Planiranje infrastrukturnih koridora uz prethodno ispitivanje kapaciteta i funkcionalnosti postojećih, s ciljem da se oni maksimalno iskoriste i poboljšaju. U slučaju odabira novih, potrebno je izbjegavati zauzimanja površina vrjednijih resursa.

6. Građenje građevina izvan građevinskog područja mora biti tako da ne mogu nastajati nova naselja, ulice i grupe građevina, građevine uz obalu vodotoka, uz prometnice, uz vrijedno uređeno poljoprivredno zemljište. 

7. Građenje izvan građevinskih područja mora biti uklopljeno u krajolik s ciljem očuvanja prirodnog prostora – njegove konfiguracije i vrijednog poljoprivrednog zemljišta. Za takvo građenje je potrebno osigurati uvjete zaštite okoliša, a posebno odvodnje i zaštite voda, te zbrinjavanje otpada.

Građenje na zemljištu I –V bonitetne kategorije može se odobriti samo iznimno.

2.4.2.  Utvrđivanje građevinskih područja naselja

Prostorni plan Vukovarsko-srijemske županije predložio je način utvrđivanja građevinskih područja temeljem sljedećih kriterija:

· Građevinsko područje mora sadržavati podatke o iskorištenosti postojećeg, 

· Obrazložiti zauzetost prostora po stanovniku,

· Osigurati prostor za razvoj naselja s tim da neizgrađeni dio bude manji od građevinskog područja do 15%,

· Mogućnost povećanja stanovanja (UPU-ima i DPU-ima obvezno planirati i čuvati područja za stanovanje viših i srednjih gustoća),

· Mogućnost minimaliziranja građevinskog područja uz državne i županijske ceste,

· Mogućnosti grupiranja poslovne, javne i društvene te mješovite namjene i formiranja centra naselja,

· Pri utvrđivanju građevinskih područja voditi računa o očuvanju i zaštiti vrijednih i osobito vrijednih poljoprivrednih površina, šuma, te zaštićenih objekata prirodne baštine.

· Iz dosadašnjim planom utvrđenih građevinskih područja isključiti zelene površine, te površine namijenjene za strukture koje se Zakonom o prostornom uređenju mogu graditi izvan građevinskog područja.

· Mjerama porezne politike potrebno je stimulirati korištenje zemljišta opremljenog infrastrukturom unutar građevinskog područja kao građevinsko, a ne kao poljoprivredno ili ono neprivedeno osnovnoj namjeni. Na taj način doprinijet će se svrsishodnijem korištenju građevinskog zemljišta, te prometne i komunalne infrastrukture unutar granica građevinskog područja.

Prilikom određivanja optimalne veličine i oblika građevinskog područja za naselje  utvrđeno je:

· morfologija naselja,

· topografske i reljefno-klimatske činitelje,

· moguće pravce i načine širenja (razvoja) naselja,

· sadašnji i planirani stupanj urbanizacije,

· eventualne posebne uvjete korištenja, posebna ograničenja u korištenju i posebne 

· mjere uređenja i zaštite,

· pokrivenost infrastrukturom,

· pružanje uz državne i županijske ceste čije se trase neće izmještati,

· obvezu izrade prostornih planova užeg područja, načine usmjeravanja, 

· izgradnje u pojedina područja, pripreme i uređenja zemljišta za izgradnju.

· Predvidjeti unutar građevinskog područja površine potrebne za organiziranje zona 

male privrede.

2.4.3. Unapređenje uređenja naselja i komunalne infrastrukture

UNAPREĐENJE UREĐENJA NASELJA

Glavni cilj i obveza vezani za unapređenje uređenja naselja preuzeti iz Prostornog plana Vukovarsko-srijemske županije odnose se na racionalno korištenje prostora za izgradnju naselja, odnosno određivanje građevinskog područja. Prostor za razvoj naselja mora biti utemeljen na nekoliko kriterija, od kojih su posebno važni optimalna gustoća stanovanja, argumentirane demografske i razvojne perspektive, očuvanje poljodjelskih, šumskih i vodnih resursa i optimalna organizacija naselja s naglaskom na uvjetovanost komunalnog infrastrukturnog opremanja. Ključni pravac preobrazbe općinsko središta je urbana obnova.

Na području Općine Jarmina nalazi se općinsko središte Jarmina. 
Obnova i revitalizacija područja Općine sigurno će biti usmjerena ka intenzivnijem korištenju prirodnih resursa pri čemu nesumnjivo treba iskoristiti očuvane etnološke vrijednosti naselja Jarmina. Tradicijsku kulturu stanovništva i graditeljsko nasljeđe treba aktivno štititi kroz kontinuirano istraživanje i prezentaciju, te utvrđivanje konkretnih uvjeta izgradnje objekata i uređenja i oblikovanja prostora.

Uz to je neophodno postići odgovarajuću komunalnu opremljenost naselja, utvrditi područja za novu izgradnju, te građevinsko područje svesti u realne okvire.

· Poglavito voditi aktivnu politiku uređenja središte Jarmina s povećanjem stambenih, komunalnih i drugih standarda.

· Obnoviti i uređivati središte Jarmina, te objekte graditeljske baštine i njihovu okolicu, kao mjesta tradicijskog graditeljskog identiteta s funkcijama usluga, kulture, kvartalnih djelatnosti i stanovanja.

· Usmjeravati novu stambenu i drugu gradnju u nedovoljno i neracionalno izgrađene dijelove općinskog središta, te u prostorne cjeline naselja koje su već opremljene komunalnom infrastrukturom i objektima društvenog standarda i povijesnu graditeljsku cjeline Jarmina radi njene obnove i zaštite.

KOMUNALNA INFRASTRUKTURA

· U naselju komunalnu infrastrukturu prilagođavati potrebama koje proizlaze iz politike uređenja naselja vodeći pritom stimulativne mjere podsticanja interesa za stambenom izgradnjom u zonama koje su u prioritetu prema razvojnim planovima naselja.

· Cjenovnom politikom stimulirati ulaganja u proizvodne pogone sa novim zapošljavanjem u općinskom središtu sa već izgrađenom, a nedovoljno iskorištenom infrastrukturom. 

· Nastaviti i dovršiti modernizaciju telekomunikacijskih mreža u dijelovima naselja gdje još nisu modernizirane.

· Provesti modernizaciju starih dijelova vodoopskrbnih mreža sa većim gubicima i osigurati veće zalihe vode. 

· Do sada zapostavljenu izgradnju kanalizacijskog sustava odvodnje otpadnih voda podstaknuti izradom studije i investicijskih programa poglavito za općinsko središte uz obveznu izradu pročistača otpadnih voda. 

3.
PLAN PROSTORNOG UREĐENJA
3.1. Organizacija prostora i osnovna namjena i
       korištenje površina
Prostorni plan uređenja Općine Jarmina je prvi i temeljni prostorni plan i za čitav prostor Općine jedini plan, temeljem kojega će se provoditi sve intervencije u prostoru. Usklađen je sa Prostornim planom Vukovarsko-srijemske županije, te kao takav ne prenosi već detaljnije razrađuje i konkretizira njegove odredbe koje proizlaze kao obveza iz plana šireg područja, te određuje druge elemente od važnosti za uređenje, korištenje i zaštitu područja Općine.

Osnovna namjena površina određena je temeljem osnovne ocjene da Općina ima povoljnu prostornu strukturu i razmještaj temeljnih kategorija korištenja prostora u odnosu na glavne razvojne ciljeve, koja racionalnim korištenjem može polučiti zadovoljavajuće učinke u svakom pogledu (ne samo ekonomskom), te da shodno tome Planom ne treba (bitno) mijenjati bilancu i raspored osnovnih resursnih kategorija.

Organizacija prostora određuje osnovne kategorije korištenja: poljoprivredne, šumske i vodne površine, površine naselja i površine prometno-infrastrukturnih koridora, unutar kojih se utvrđuju namjena i uvjeti uređenja i korištenja prostora, ovisno o njegovim značajkama. Osnovu prostorne organizacije čini općinsko središte Jarmina  sa svojom prometnom mrežom, te poljoprivredna kao najznačajniji razvojni resurs Općine. 

Tlocrtna dispozicija Jarmine upućuje da je izgrađivana širenjem iz centra uz osnovi prometni pravac u smjeru sjever-jug, a potom zapad na povišenom dijelu prostora općine. Današnji izgled naselja daje dojam naselja koje ima vrlo veliki polumjer, ali unutar njega je veliki dio zemljišta još uvijek poljoprivredno, odnosno zeleno. Uličnim koridorima dominiraju pojasi zelenih površina s visokim zasadima (drvored). Naselja Jarmina sastavljena su od seoskih domaćinstava s tipologijom gradnje stambene građevine uz ulične poteze i gospodarskim sklopovima u unutrašnjosti parcele.

Neizgrađeni prostori uz javne sadržaje kao što su crkva, škola i sportski sadržaji – prvenstveno nogometna igrališta uređene su ili će se urediti kao parkovne površine ili su uz njih zasađeni drvoredi. Ovu zatečenu kvalitetu uređenja i u budućnosti bi svakako trebalo poštivati.

Organizacija prostora Općine Jarmina sagledava se sa dvije cjeline: sjeverna i južna.

Sjeverni dio čini prvenstveno poljoprivredno osobito vrijedno obradivo tlo.

Južni dio Općine najvećim dijelom zauzima građevinsko područje samog naselja Jarmina a ostali dio je vrijedno obradivo tlo i manjim dijelom ograničeno obradivo tlo odnosno privremeno nepovoljno za poljoprivrednu djelatnost.

Prostor Općine Jarmina se prema načinu korištenja dijeli na slijedeće kategorije:

1.         Gradive površine

1.1.      Građevinska područja naselja unutar kojih se omogućuje gradnja

1.1.1.   Stambene zgrade

1.1.2.   Pomoćne građevine

1.1.3.   Poslovne građevine

1.1.4.   Gospodarske građevine bez izvora zagađenja

1.1.5.   Gospodarske građevine s izvorima zagađenja

1.1.6.   Zgrada za javne potrebe

1.1.7.   Sportske i rekreacijske građevine R1

1.1.8.   Turističke i ugostiteljske građevine T1

1.1.9.   Građevine i uređaji prometne, komunalne i telekomunikacijske infrastrukture

1.1.10.  Parkovi, zaštitno zelenilo i dječja igrališta Z

1.1.11.  Gospodarske građevine – proizvodne ( industrijsko zanatske) I

2.          Negradive površine

2.1.       Poljoprivredne površine

1.1.1. Osobito vrijedno obradivo tlo P1

1.1.2. Vrijedno obradivo tlo P2

1.1.3. Ograničeno obradivo tlo P3

2.2.       Vodne površine V

2.3.       Površine uzgajališta (akvakultura) H

2.4.       Površine posebne namjene PN

3. Gradnja na negradivim površinama

Građevine, što se u skladu s člankom 42. Zakona o prostornom uređenju mogu ili moraju graditi izvan građevinskog područja, moraju se projektirati, graditi i koristiti na način da ne ometaju poljoprivrednu proizvodnju, korištenje drugih objekata, te da ne ugrožavaju vrijednosti čovjekovog okoliša i krajolika.

Izvan  građevinskog područja naselja, na području Općine Jarmina može se odobriti izgradnja građevina koje po svojoj namjeni zahtijevaju izgradnju izvan građevinskog područja, kao što su:

· stambene i gospodarske građevine u funkciji obavljanja poljoprivrednih djelatnosti:

- stambeno - gospodarski sklopovi (farme Ip);

- stambene građevine za potrebe stanovanja vlasnika i uposlenih djelatnika,

- gospodarske građevine za potrebe biljne i stočarske proizvodnje,

- poslovno turističke građevine za potrebe seoskog turizma,

- industrijske građevine za potrebe prerade i pakiranja poljoprivrednih,

proizvoda koji su u cijelosti ili pretežno proizvedeni na farmi.

- građevine za uzgoj životinja (tovilišta);

- spremišta u vinogradima i spremišta voća u voćnjacima;

- ostave za alat, oruđe, kultivatore i sl.;

- lovačke i ribičke  građevine

- staklenici i plastenici;

- prostori za sajmove stoke i prateći sadržaji

- kompleksi solarnih kolektora i vjetrenjača

- skladišta građevnog materijala

· sportske, rekreacijske i zdravstvene građevine;

· građevine za istraživanje i iskorištavanje mineralnih sirovina;

· infrastrukturne građevine (prometne i komunalne);

· vojne i druge građevine od interesa za obranu zemlje i zaštitu od  elementarnih

nepogoda

· groblja

Iznimno, izvan građevinskog područja može se odobravati adaptacija, sanacija i rekonstrukcija postojećih stambenih i gospodarskih građevina koje su izgrađene na temelju građevinske dozvole, posebnog rješenja ili prije 15. 02. 1968., a ovim planom tretiraju se kao postojeća izgradnja izvan građevinskog područja.

3.1.1.
Iskaz prostornih pokazatelja za namjenu površina 
Pregled gradivih i negradivih površina prema namjeni dan je u slijedećoj tabeli:

	
	ISKAZ PROSTORNIH POKAZATELJA ZA NAMJENU POVRŠINA

	
	
	oznaka
	ha
	%
	stan/ha

	
	Općina Jarmina
	
	1.294,00
	100
	2,03

	1.1.
	Građevinska područja
	GP
	
	
	

	1.1.1.
	Pretežno stambeno mješovita
	
	200,12
	15,46
	13,25

	1.1.2.
	Javna i društvena
	
	5,61
	0,43
	

	1.1.3.
	Gospodarska namjena proizvodna
	I-E
	6,42
	0,49
	

	1.1.4.
	Sportsko-rekreacijska
	R
	5,09
	0,39
	

	1.1.5.
	Zaštitne zelene površine
	Z
	2,12
	0,16
	

	1.1.6.
	Groblje
	G
	4,14
	0,31
	

	
	UKUPNO
	
	223,50
	17,27
	12,18

	
	
	
	
	
	

	1.2.
	Izdvojena građevinska područja
	
	
	
	

	1.2.1.
	Gospodarska namjena proizvodna - zanatska
	I
	12,78
	0,98
	

	1.2.2.
	Sportsko rekreacijska
	R
	9,70
	1,75
	

	
	
	
	
	
	

	
	UKUPNO
	
	22,48
	0,17
	

	
	
	
	
	
	

	1.3.
	Poljoprivredne površine
	P
	
	
	

	1.3.1.
	Osobito vrijedno obradivo tlo
	P1
	815,46
	63,02
	

	1.3.2.
	Vrijedno obradivo tlo
	P2
	153,13
	11,83
	

	1.3.3.
	Ograničeno obradivo tlo
	P3
	62,28
	4,81
	

	
	UKUPNO
	
	1.030,87
	79,67
	

	
	
	
	
	
	

	1.4.
	Površine posebne namjene
	PN
	16,00
	1,24
	

	
	UKUPNO
	
	16,00
	1,24
	

	
	
	
	
	
	

	1.5.
	Vodne površine
	V-H
	3,79
	0,29
	

	1.6.
	Ostale površine
	
	8,00
	0,62
	

	
	
	
	
	
	

	
	OPĆINA UKUPNO
	
	12,94 km 2
	100
	203,01 st/km


GRAĐEVINSKA PODRUČJA NASELJA

Ukupna površina građevinskog područja naselja Jarmina iznosi 215,74 ha što predstavlja smanjenje površine istog za 1,50 % (3,26 ha) u odnosu na površinu građevinskog područja po Izmjenama i dopunama prostornog plana bivše Općine Vinkovci (219,00 ha). 

Uzimajući u obzir da je ovim planom predviđeno proširenje gospodarske zone «PJ Borinci» realno smanjenje iznosi i nešto više.

Građevinsko područje naselja utvrđivana su u skladu s obvezama iz Prostornog plana Vukovarsko-srijemske županije i ciljevima prostornog razvoja i uređenja ovog prostora, a u odnosu na postojeći i planirani broj stanovnika, gustoću stanovanja, izgrađenost, iskorištenost i gustoću izgrađenosti, obilježje naselja, vrijednosti i posebnosti krajobraza, prirodnih i kulturno-povijesnih cjelina.

Analizom dosadašnjih demografskih kretanja i prognoza uočena je tendencija stabiliziranja broja stanovnika (koeficijent 0,999 do koeficijent 1,047). Građevinska područja su utvrđena uz ostale parametre i  prema gustoći stanovanja. Naselje Jarmina ima gustoću stanovništva od 12,18 st/ha unutar granica građevinskog područja do 13,25 st/ha na području pretežno stambeno- mješovite namjene, što je u skladu s uvjetima određivanja građevinskog područja i korištenja izgrađenog i neizgrađenog dijela područja iz prostornog plana Vukovarsko-srijemske županije. Uvjet da gustoća naseljenosti teži prema 15 st/ha gotovo je ostvarena unutar naselja Jarmina, a bitno je veća nego što je to uobičajeno na područjima ostalih općina Vukovarsko-srijemske županije. 

Nema znatnijih korekcija građevinskih područja koja su bila određena dosadašnjim prostornim planom. Smanjenje odnosno na nekim mjestima povećanje utvrđivano je najviše u svrhu potreba za izgradnju radne zone (pretežno industrijsko-zanatske) te iskorištenja postojeće prometne i komunalne infrastrukture naselja Jarmina.

Također je izvršena i analiza izgrađenosti i iskorištenosti dosadašnjih građevinskih područja, te su utvrđene izgrađene površine i neizgrađene površine unutar granica građevnog područja. 

Ukupna površina za izgradnju na području Općine Jarmina iznosi 215,74 ha, što čini 16,67% ukupne površine Općine. Iz tih pokazatelja vidljivo je da je maksimalno zaštićeno poljoprivredno zemljište (napose osobito vrijedno obradivo tlo na sjevernom dijelu Općine).

Prilikom utvrđivanja građevinskih područja osnovna intencija je bila omogućiti izgradnju po dubini građevinskog područja, tako da se zaokruži i koncentrira građevinsko područje naselja, te time smanje troškovi komunalnog opremanja. Ujedno, ovakav način izgradnje omogućuje i očuvanje vrijednog poljoprivrednog zemljišta.

Za uređenje i razvoj naselja temeljem sadašnje zakonske regulative namijenjene su površine građevinskih područja naselja, koja su kao i njihovo razgraničenje na izgrađeni i neizgrađeni dio i po namjeni, utvrđena ovim Planom na kartografskom prikazu broj 1. Korištenje i namjena prostora i površina, te na kartografskom prikazima 4.1. Građevinsko područje naselja.

Građevinska područja su ovim Planom osim na izgrađeni i neizgrađeni dio razgraničena i po osnovnim namjenama (prvenstveno radi lakšeg sprečavanja miješanja namjena i sukoba interesa pojedinih korisnika prostora), a obzirom da će za naselje Jarmina izvjesno vrijeme svi zahvati u prostoru provoditi temeljem odredbi, smjernica i kriterija ovog Plana i posebnih propisa. 

Sve namjene u pravilu su utvrđene kao osnovne (a samo iznimno isključive), kako bi se unutar njih moglo temeljem odredbi, smjernica i kriterija ovog Plana i posebnih propisa utvrditi i površine drugih namjena.

RAZVOJ I UREĐENJE POSTORA IZVAN NASELJA

Odredbama članka 42. Zakona o prostornom uređenju (Narodne novine, br. 30/94, 68/98, 361/00, 32/02 i 100/04.) određene su građevine koje je moguće izgraditi van građevinskog područja. Stoga su u nastavku navedene slijedeće postojeće i planirane strukture koje je moguće graditi van građevinskog područja izuzev građevina proizvodno-poslovne namjene.

Prostornim planom uređenja Općine Jarmina su na kartografskom prikazu broj 1. Korištenje i namjena prostora i površina u pravilu utvrđeni prostori osnovne ili dominantne (a samo iznimno isključive) namjene.

Poljoprivredna tla isključivo osnovne namjene

Poljoprivredna tla isključivo osnovne namjene različitih karakteristika zauzimaju najveći dio 10,31  ha odnosno 79,67% prostora Općine Jarmina. Prema kvaliteti tla na području Općine Jarmina razlikujemo tri vrste tala pogodnih za obradu.

· Osobito vrijedno obradivo tlo (815,46 ha ili 63,02% ukupne površine Općine), a to je sjeverni dio Općine Jarmina. 

· Vrijedno obradivo tlo (153,13 ha ili 11,83 %) ukupne površine Općine), a to je južno područje Općine Jarmina, zapadno i istočno od samog naselja

· ograničeno obradivo tlo (62,28 ha ili 4,81% ukupne površine Općine), a to je područje u zapadnom dijelu Općine uz županijsku cestu ŽC4149 (D518-Karađićevo)

Ostalo poljoprivredno tlo, šume i šumska zemljišta

Na području Općine Jarmina kategorija ostala tla, učestvuje sa 8,00 ha odnosno 0,62%. 

U ostale poljoprivredne i šumske površine ubrojene su neobradive površine, manji šumarci – gajevi, koje se ovim planom i dalje zadržavaju radi zaštite identiteta vrijednog prirodnog krajolika. 

Prenamjena ostalih poljoprivrednih tala, šumskog zemljišta, je dozvoljena u ovim Planom planirane svrhe, te pošumljavanje i izgradnju drugih objekata izgradnja, kojih se temeljem posebnih propisa može planirati izvan građevinskih područja, ali isključivo temeljem odredbi, smjernica i kriterija ovog Plana.

Šumske površine

Na području Općine Jarmina nema šumskih područja gospodarske namjene.

Vodne površine
Na području Općine Jarmina vode zauzimaju 3,79 ha ili 0,29 % ukupne površine Općine, a to su kanal Vidrašić sa svojim pritocima te planirana površina uzgajališta (akvakultura). 
Površine infrastrukturnih sustava
U površine infrastrukturnih sustava ubrojene su površine koje zapremaju prometnice i njihovi koridori, te građevine komunalne infrastrukture izvan građevinskog područja naselja.

Ukupne površine infrastrukturnih sustava na području Općine Jarmina nisu posebno iskazane.

Za komunalne linijske infrastrukturne sustave (dalekovodi, plinovodi i sl.) površina nije navedena iz razloga što su za koridore istih predviđeni određeni uvjeti korištenja prostora, a ne i namjena, a cestovni koridori su u većem dijelu unutar građevinskog područja naselja.

Groblja

Na području Općine nalazi se groblje u Jarmini ukupne površine 1,06 ha.

U navedenoj  površini predviđen je prostor za širenje groblja.

Posebna namjena (objekti obrane)

Na području Općine postoji prostor posebne namjene, Radarski položaj «Borinci»,  ukupne površine 16,00 ha ili 1,24% ukupne površine Općine. 

U zoni  700 m od osi objekta posebne namjene definirana je zona zabranjene gradnje u kojoj je zabranjena izgradnje bilo kakvih objekata, osim objekata za potrebe obrane. (tablica 3.2. Pravilnika o zaštitnim i sigurnosnim zonama vojnih objekata – «Narodne novine» broj 175/03). 

Granica zahvata zona prikazana je na kartografskom prikazu 3.1. Područja posebnih uvjeta korištenja i ograničenja u korištenju.

3.2. Prikaz gospodarskih i društvenih djelatnosti
3.2.1. Gospodarske djelatnosti

POLJOPRIVREDA

Općina Jarmina je općina izrazitih poljoprivrednih karakteristika. Od ukupne površine Općine Jarmina  poljoprivredne površine zauzimaju 79,67% površine.

U razvoju poljodjelske proizvodnje očekuje se prijelaz s ekstenzivnog na intenzivni način proizvodnje, a u okvirima koncepta održivog razvoja. Pri realizaciji ovog cilja potrebno je voditi računa o:

-
racionalnom korištenju poljoprivrednog tla,

- 
onemogućavanju korištenja kvalitetnog zemljišta za nepoljoprivredne svrhe,

- 
saniranju devastiranog poljodjelskog tla nakon eksploatacije,

- 
usmjeravanju i poticanju proizvodnje zdrave hrane i na tržištu prepoznatljivih   proizvoda,

-
unapređenju obiteljskog poljodjelskog i proizvodnog gospodarstva koji treba biti

jedan od instrumenata  povećanja broja stanovnika

- 
iskorištavanju postojećih obradivih površina i privođenju namjeni zapuštenih površina.

Sitnija obiteljska poljoprivredna gospodarstva moraju tražiti radno intenzivnu proizvodnju kao što su povrće, voće, cvijeće, sitna stoka i sl. Kod svih obiteljskih gospodarstva mora se postići maksimalna iskorištenost zemlje, strojeva, radne snage, znanja, proizvodno-tehnološkog ili iskustva, jer samo takovi uvjeti proizvodnje obećavaju opstanak u konkurenciji regije.
U ekonomskom pogledu mora se postići ili težiti postizavanju optimalne ravnoteže između vrste i količine proizvoda i troškova proizvodnje, jer to osigurava najprofitabilniju proizvodnju. Da bi se ovo postiglo treba pružiti i omogućiti stručno i praktično proizvodno usavršavanje. Mjere agrarne politike države, kao i kreditna politika moraju omogućiti pretvorbu postojećih u suvremena obiteljska poljoprivredna gospodarstva. 

Razvoj gospodarstva na lokalnoj razini temeljit će se na obiteljskim poljoprivrednim gospodarstvima koja će se u razvoju oslanjati na velike poduzetnike odnosno trgovačke sustave. Najveći udio na području Općine Jarmina imat će poljoprivredne i prerađivačke djelatnosti. Razvoj suvremenih obiteljskih poljoprivrednih gospodarstava i malih fleksibilnih tvrtki čija se proizvodnja bazira na raspoloživim prirodnim resursima omogućit će efikasno korištenje ukupnih ekonomskih potencijala (voćarstvo kao posebna grana).

Ova načelna opredjeljenja neće se moći ostvariti primjenom rigoroznih uvjeta za gradnju objekata u funkciji poljoprivredne proizvodnje (silosa, sušara, hladnjače itd.), kakvi su postavljeni u važećim planovima. Ti su rigorozni uvjeti nerijetko onemogućavali realizaciju pojedinih razvojnih programa. Stoga se u izradi Prostornog plana Općine Jarmina kao prioritet nameće rješavanje ovog pitanja, odnosno iznalaženja uvjeta za gradnju objekata u funkciji poljoprivredne proizvodnje kojima će se omogućiti realizacija razvojnih programa uz istovremenu zaštitu kvalitete življenja u susjednim objektima. 

U poglavlju 2.3.2. Odabir prostorne i gospodarske strukture detaljno je elaborirana prostorna struktura naselja Jarmina, te prijedlog za njeno širenje u zonu neposredno uz izgrađeno građevinsko područje naselja. Ovim prijedlogom se na primjeren način rješava problem širenja obiteljskih gospodarstava.

TURIZAM
Temeljna strateška odrednica u budućem razvoju turizma na području Općine Jarmina je poticanje programa iz područja turizma, u skladu sa odredbama, kriterijima i smjernicama Prostornog plana Vukovarsko-srijemske županije, a sukladno programima Ministarstva turizma i Hrvatske turističke zajednice.

Stanje turističke ponude u Općini Jarmina ne zadovoljava. Prirodne, kulturne i gospodarske karakteristike treba valorizirati, jer upravo one daju dobru osnovu za razvoj lovnog, seoskog (eko-gastronomska ponuda, uključivanje posjetioca u svakodnevnicu života na imanju, mogućnost noćenja), izletničkog, kulturnog-edukativnog, sportsko-rekreacijskog i ostalih vidova turizma.

Turistička ponuda Vukovarsko-srijemske županije i Općine Jarmina mora biti rezultat povezivanja svih turističkih potencijala i subjekata te zajednički, marketinški osmišljen, nastup na tržištu, orijentirana manjim grupama turista.

Lovni turizam je takva vrsta turizma, koja ispunjava zahtjeve održivog turizma što znači da (ako se planski i stručno provodi) donosi dobit, a ne ugrožava prirodno i kulturno nasljeđe. Općina Jarmina ima prirodne resurse kojima je, uz osmišljenu marketinšku i promidžbenu akciju, lovni turizam potrebno izdići na mnogo kvalitetniju razinu od postojeće.

Interes za pružanje usluga domaćim i stranim lovcima u okviru obiteljskih gospodarstva je već duže vremena izražen (povezanost lovnog i seoskog turizma). Iskustvo koje posjeduju ta gospodarstva  treba iskoristiti za daljnji legalni pristup toj djelatnosti.

Seoski (ruralni) turizam nije razvijen na području Općine Jarmina, a potencijali za razvoj postoje (berba voća uz razvijenu voćarsku proizvodnju).

Program razvoja turizma u ruralnom prostoru Vukovarsko-srijemske županije temelji se na projektu Ministarstva turizma: “Program poticanja malog poduzetništva s ciljem razvitka turizma u ruralnom prostoru” donesenom krajem 1997. godine. Ovaj program je usklađen i sa projektom Ministarstva turizma ORaTuRP (održivi razvoj turizma u ruralnom prostoru), tako da u sklopu njega treba razvijati ovaj vid ponude na području Općine Jarmina.

Program Županije usmjeren je na razvoj ruralnih prostora županije sa aspekta sela i turizma.

Gledano s aspekta sela misli se na: iskorištenje potencijala seoskih domaćinstava za poduzetništvo i samostalni razvitak, revitalizaciju ruralnih prostora sa svim svojim posebnostima, očuvanje te vrijednosti, te poticanje primarne seoske proizvodnje i i prerade poljoprivrednih proizvoda kao zdrave, ekološki čiste hrane, tj. zdrave enogastronomsko-ekološke ponude.

Sa aspekta turizma misli se na: marketinško osmišljavanje i jača promidžba turističke ponude, korištenje postojećih prirodnih resursa, stvaranje integralnog turističkog proizvoda, te sport i rekreaciju u tijesnoj vezi sa čistim okolišem.

Program razvitka ruralnog turizma svakako treba ići smjerom razvitka turizma u harmoničnom odnosu prirode i ljudi koji žive na tom području.

Seoski turizam usmjeriti kao prateću funkciju (servis) lovnog ili drugog vida turizma jer je problematično njegovo samostalno egzistiranje zbog nepostojanja tradicije korištenja tog vida turističke ponude na ovom području.

Kulturno-edukativni i izletnički turizam: Buduća gastronomska ugostiteljska izletišta, te preinake i proširenja postojećih oblikovati u skladu s lokalnim ambijentom.

Uklopiti kulturno-edukativnu i izletničku ponudu u cjelokupnu turističku ponudu Općine Jarmina i Vukovarsko-srijemske županije. 

INDUSTRIJA, OBRTNIŠTVO I PODUZETNIŠTVO

U ekonomiji za lokalne potrebe i lokalno tržište Općina Jarmina mora naći svoj interes, jer bi «u prostornom smislu ekonomija za lokalne potrebe bila organizirana na osnovi malih samostalnih prostornih jedinica (obiteljska proizvodna i poljoprivredna gospodarstva) koje će imati utjecaja na strukturu naselja, bilo da će biti interpolirane u strukturu naselja mješovitih funkcija, bilo da će biti locirane u posebnoj radnoj zoni (ovisno o čistom ili nečistom tehnološkom procesu, potrebnoj površini, utjecaju na okoliš i dr.)». U interakcijskom odnosu «velike» i «male» privrede, u njihovom kooperantskom povezivanju leži gospodarski razvitak Općine i to naročito u onim proizvodnim granama (prehrambena industrija) koje imaju suport u prirodnim resursima Općine (voće, povrće, ratarstvo i djelomično stočarstvo). Ti procesi se trebaju realizirati i intenzivirati, jer se na njima temelji uravnoteženi gospodarski razvitak Županije.

Ostvarivanje gospodarskog razvitka bit će uvjetovano:

· poticanjem razvoja obrtništva i malog poduzetništva (stvaranjem obiteljskih 

proizvodnih i poljoprivrednih gospodarstava),

· poticanjem realizacije interaktivnog odnosa «velike» i «male» privrede (kooperacija),

· usvajanjem proizvodnih programa interesantnih i konkurentnih na domaćem i inostranom tržištu,

· poticanjem podizanja obrazovne strukture radnog stanovništva,

· poticanjem postepenog uvođenja novih proizvodnih linija (novih tehnologija), te izgradnjom novih, bilo vlastitim ili stranim ulaganjima.

Realizacija gore zacrtanih ciljeva dat će slijedeće razvojne efekte:

· uspostavljanje stabilne gospodarske strukture,

· razvoj kooperacijskog modela privređivanja,

· porast ljudskog kapitala,

· povećanje kupovne moći i standarda stanovništva

Ostvarenje razvojnih ciljeva ovisit će o određenim pretpostavkama i mjerama koje se donose:

· na razini Županije i Općine

· podizanje razine obrazovanja stanovništva, jer je kao faktor ograničenja razvoja identificiran ljudski faktor (ustrojem visokih i visokoškolskih ustanova, istraživačkih centara, ustrojem županijskog centra za razvoj poduzetništva, organiziranjem sezonskih stručnih seminara i dr.),

· racionalnim korištenjem prostora radi bolje eksploatacije svih raspoloživih resursa. U tu svrhu, u okviru ovog Plana, definirana je radna i mješovita zone, te režimi korištenja prostora kojim se ciljano usmjerava policentrični model razvoja i racionalno korištenje prostora kao ograničenog dobra,

· stimuliranjem razvoja obrtništva i malog poduzetništva dodjelom beneficiranih kredita perspektivnim programima.

· na razini samih proizvođača

· racionalizacija poslovanja koja će dovesti do veće vrijednosti proizvodnje,

· prilagodbe uvjetima poslovanja (tržišta), jer mogućnost brzog reagiranja na promijenjene uvjete poslovanja predstavlja jedan od bitnih kriterija tržišne uspješnosti.

Malo gospodarstvo (obrtništvo i malo poduzetništvo) treba biti važan faktor u revitalizaciji gospodarskog razvitka Općine i Županije. U interakciji «velike» i «male» privrede (kooperantskim odnosima) treba tražiti rješenja policentričnog modela razvoja stabilnog gospodarstva Općine i Županije koje će moći odgovoriti svim izazovima domaćeg i stranog tržišta.

Voćarstvo-tradicionalna djelatnost Općine

3.2.2.  Društvene djelatnosti

Sustav društvenih djelatnosti, njihov ustroj i mreža ustanova u Općini Jarmina prati ustroj društvenih djelatnosti na nivou Države i Županije. Može se konstatirati da prostorna dispozicija uspostavljene mreže neće doživljavati bitnije izmjene, već eventualne dopune i nadogradnju, te funkcionalno i strukturno profiliranje sukladno potrebama razvitka. Planirana sistematizacija temeljnih skupina društvenih djelatnosti treba biti u skladu s posebnim planovima razvitka i prema donesenim odgovarajućim standardima za svaku pojedinu skupinu, uključujući stvarnu veličinu i potrebe njihovog gravitacijskog područja.

Zahvati u prostoru za smještaj i razvitak sustava društvenih djelatnosti vezani su uglavnom uz naselje i koriste prostor i rezerve postojećih struktura društvenih djelatnosti uz obvezu racionalnog korištenja prostora i prilagođavanja prostornim ograničenjima. Objekti i prostori opremljeni neophodnim sadržajima za zadovoljavanje primarnih potreba stanovnika trebaju biti ravnomjerno distribuirani, tj. dostupni svim korisnicima, a to se prvenstveno odnosi na nepostojeće predškolske ustanove, osnovne škole, socijalne ustanove, zdravstvene ustanove, ustanove sportskih i kulturnih sadržaja i na vjerske objekte.

Predškolski odgoj i osnovno obrazovanje: u Općini Jarmina nema predškolskih ustanova (dječji vrtić). U Općini Jarmina postoji Osnovna škola «Matija Gubec»  od I – VIII razreda  koja zadovoljava potrebe Općine. Osnovna škola uz sportsku dvoranu ima  uređene i vanjske sportske terene. 

Kao dio osnovnog školstva treba akceptirati i druge institucije koje se brinu i osiguravaju društveni standard djece i mladeži, te jače potaknuti i stimulirati izvanškolske aktivnosti kroz bolju materijalnu osnovu.

Zdravstvo i socijalna skrb: Sustav zdravstvene zaštite na području Općine Jarmina ustrojen je tako da mreža zdravstvenih ustanova prati ustroj zdravstva na nivou Države i Županije.

Potrebni prostorni uvjeti za funkcioniranje i razvoj zdravstva postoje, a strukturne i funkcionalne promjene koje su se dogodile pri reorganizaciji i privatizaciji zdravstvenih ustanova ne iziskuju osiguranje novih prostora, već će u narednom razdoblju trebati osigurati uvjete za kvalitetno uređenje i održavanje građevine zdravstvenih ustanova, te njihovo suvremeno opremanje za unapređenje kvalitete pružanja zdravstvenih usluga.

U okviru djelatnosti socijalne skrbi potrebno je ostvariti zadovoljavajuću mrežu i kapacitete svih kategorija javnih ustanova socijalne skrbi. To nalaže potrebu otvaranja novih ustanova uz obvezu korištenja prostora planiranog za smještaj građevina društvenih djelatnosti i korištenje alternativnih rješenja putem jedinica za njegu i pomoć u kući ili udomljenjem u udomiteljskim obiteljima.

Kultura: Osnovni nositelj aktivnosti u kulturi je KUD-o «Zvonko Ban».  U svrhu podizanja kulturne razine stanovništva, te slobodnog kulturnog, umjetničkog, intelektualnog, tehničkog i drugog stvaralaštva, potrebno je dalje razviti sve aktivnosti u kulturi, odnosno razviti mrežu odgovarajućih institucija i ustanova, te poduzimati aktivnosti radi ravnomjernijeg kulturnog razvitka na cijelom području Općine. Zbog sve veće potrebe za kontinuiranim tehničkim obrazovanjem potrebno je unutar ustanova i objekata kulture jače naglasiti djelatnosti tehničke kulture i poboljšati materijalne uvjete za daljnji razvitak ove djelatnosti (osnažiti djelatnosti društvenog doma – kino dvorane).

Sport i rekreacija: Na području Općine Jarmina djeluje više sportskih udruga navedenih pod brojem 1.2.1.5. – Objekti javnog standarda – Sport i rekreacija

Škola je osnovni nositelj tjelesnog odgoja djece i mladeži, ali u nedostatku materijalnih uvjeta nije u mogućnosti takvu funkciju potpuno uspješno obaviti. U prilagođenoj učionici odvija se nastava tjelesno-zdravstvene kulture, uz koju se organiziraju slobodne sportske aktivnosti za učenike. 

Za razvoj sporta kao višestruko značajne društvene aktivnosti, posebice za mlađu populaciju stanovništva, potrebno je osigurati prostore i druge uvjete za razvijanje sportskih aktivnosti, rekreacije i odmora. Prirodni resursi Općine omogućavaju znatniji razvoj sportsko-rekreacijskih aktivnosti i odmora stanovništva i gostiju, pa je potrebno unaprijediti i nadograditi mrežu sportskih objekata i izletišta, s posebnim naglaskom na neke sportske i rekreativne aktivnosti i naročito na odgovarajuće zatvorene prostore za sve sportske grane. 

Vjerske zajednice: U naselju Jarmina nalazi se župna crkva Sv. Vandelina opata

Vjerske zajednice prema potrebama svojih vjernika samostalno uspostavljaju svoje ustrojstvo, a ovim Planom omogućena im je izgradnja potrebnih građevina za obavljanje vjerskih obreda, osnivanje škola, socijalnih, dobrotvornih i dr. ustanova unutar građevinskih područja naselja mješovite namjene - pretežito stanovanje  i pretežito poljoprivredna gospodarstva, javne i društvene namjene te groblja. Prostornim planovima niže razine treba omogućiti odgovarajuće prostorne preduvjete za obavljanje vjerskih obreda, osnivanje škola, učilišta, drugih zavoda te socijalnih i dobrotvornih ustanova.

Udruge građana, političke stranke i druge organizacije postaju sve važnijim čimbenicima razvitka društva, a njihov broj i aktivnosti se povećavaju i o tome treba voditi računa kod izrade Prostornih planova niže razine.

Poslovi državne uprave i pravo na lokalnu samoupravu znatno su se približili građanima i tako se osiguralo njihovo pravo odlučivanja o potrebama i interesima lokalnog značenja. Općinska uprava Jarmina djeluje u zgradi u centru općinskog središta, Ulica Vladimira Nazora 2. Osuvremenjen   i poboljšan prostor u zgradi omogućava kvalitetan rad općinskih službi kao i svih drugih aktivnosti koje su na usluzi stanovnicima Općine u svrhu poboljšanja životnog standarda
3.3.
Uvjeti korištenja, uređenja i zaštite prostora
Programom prostornog uređenja Republike Hrvatske dane su osnovne smjernice uređenja prostora prijelaznih seosko-gradskih područja i ruralnih prostora, te iste treba uvažiti u budućem razvoju Općine. Program prostornog uređenja navodi:

Preobrazba prijelaznih seosko-gradskih područja treba biti širenje i učvršćenje građanskog načina života uz maksimalno poštivanje nasljeđa kao prvenstveno ruralne cjeline, te nužna infrastrukturna rekonstrukcija s ciljem:

· olakšati pučanstvu pristup društvenim dobrima i institucijama

· povećati svakodnevnu ekološku i funkcionalnu sigurnost

· poduprijeti i poboljšati osobnu i obiteljsku perspektivu stanovnika tih područja i proširiti mogućnost individualizacije lokalnog načina života.

Poboljšanjem općih civilizacijskih uvjeta života i učvršćivanjem bitnih elemenata građanskog načina života na njima može imati veliku privlačnu snagu za skupine koje sada žele migrirati na gradska područja, kao i za skupine koje su u gradskim područjima marginalizirane te na prijelaznim područjima vide privlačan i prihvatljiv okvir za život.

Preobrazba ruralnih područja treba se temeljiti na revitalizaciji zbog ukupnih civilizacijskih ciljeva i zbog demografske i socijalne iscrpljenosti. Seosko područje je rijetko naseljeno, ali sa skupinama i pojedincima sposobnom za odgovorniji i poduzetniji razvitak, treba naglasiti slijedeće okolnosti:

· prisutnost posebno vrijednih nacionalnih ili regionalnih resursa na području te vrijednost područja u univerzalnom pamćenju i tradiciji.

Konsolidacija prostora naselja treba se temeljiti na njihovim obilježjima, očuvanju regionalnih odlika naselja, te na racionalnom planiranju prostornih obuhvata.

U cilju očuvanja identiteta prostora pažnju treba usmjeriti prema slici naselja i kultiviranog krajolika, te građevinska područja malih naselja i sela definirati na način da se očuvaju morfološke i strukturne značajke graditeljske baštine, osobito oblik parcela, smještaj građevina i tradicijski obiteljski vrt.

Tipologija i stanje naselja i narodnog graditeljstva

Suvremena europska načela vrednovanja i zaštite kulturne baštine temelje se na saznanju da je arhitektonski spomenik bilo koje vrste i značenja nedjeljivo povezan s neposrednom okolinom, samim tim i širim regionalnim prostorom i krajolikom. Jedno od osnovnih načela zaštite graditeljske baštine je težnja da se spriječi uništavanje neposrednoga krajolika, kako bi arhitektonski spomenik očuvao svoje izvorno okruženje, a time i svoje prostorne vrijednosti i cjelovito značenje. Uveden je izričaj «kulturni krajolik» koji potiče cjelovit pristup vrednovanju kulturne i prirodne baštine. 

Europskom konvencijom o krajoliku, krajolikom se smatra područje čiji je izgled određen djelovanjem i međudjelovanjem prirodnih i ljudskih čimbenika. Krajolik se mora shvatiti kao prostorno-ekološku, gospodarsku i kulturnu cjelinu u kojoj valja štovati načelo raznolikosti i posebnosti krajolika.

Potrebno je prepoznati i sačuvati pojedine tipove krajolika, primjerice: krajolik s visokim stupnjem gospodarske učinkovitosti, krajolik s visokim stupnjem prirodnosti, krajolik s visokim stupnjem identiteta, nove kakvoće krajolika (osobito vezano uz naselja).

Danas je u većini europskih zemalja «kulturni krajolik» prepoznat kao nositelj nacionalnog kulturnog identiteta. Pod pojmom kulturnog krajolika podrazumijevaju se topografski definirana područja sa kvalitetnim odnosom prirodnih i antropogenih elemenata. Kultivirane ili izgrađene krajolike, stvarane u dugom vremenskom slijedu čovjekovim nastojanjem da životni prostor oplemeni i prilagodi svojim potrebama nazivamo kulturno-povijesnim krajolicima. Takva cjelina treba sadržavati neke od navedenih iznimnih vrijednosti: povijesnu, arheološku, etnološku, kulturnu, umjetničku, socijalnu ili tehnološku. Zakonski su zaštićeni krajolici definirani kao prirodni ili kultivirani predjeli veće estetske ili kulturno povijesne vrijednosti ili krajolik karakterističan za pojedino područje, a za razliku od parka prirode zahvaća manje područje s jednako važnim prirodnim i kulturno povijesnim obilježjima.

Planiranim zahvatima u prostoru treba što manje mijenjati krajolik kako bi se očuvale lokalne posebnosti, a pri projektiranju trasa infrastrukturnih mreža treba skrbiti o njihovu uklapanju u krajolik, i gdje je moguće uspostavljati zajedničke infrastrukturne pojaseve. Strategijom prostornog uređenja Republike Hrvatske zacrtana je u tom smislu uspostava Krajobrazne osnove Hrvatske kao dugoročan projekt, pri čemu je nužna suradnja nadležnih službi za prostorno uređenje, zaštitu prirode i zaštitu kulturne baštine.

U svrhu očuvanja i unapređenja krajobrazne raznolikosti u Programu prostornoga uređenja Republike Hrvatske propisuje se sljedeće:

· Izbjegavati pravocrtne regulacije vodotoka, a duž postojećih regulacija i agromeliorativnih zahvata omogućiti postanak i mjestimičnu obnovu bujnih vlažnih biotopa i ambijenata.

· Duž međa vratiti živicu u svrhu biološke i krajobrazne raznolikosti.

· Očuvati seoske krajolike i omogućiti razvitak sela uz oživljavanje seoskoga gospodarstva, biopoljodjelstva, obrtništva, rukotvorskih vještina, turizma, te poticanja seoskoga stanovanja kao mogućnosti izbora. Pri tom je potrebno očuvati sliku naselja i kultiviranoga krajolika, a građevna područja odrediti na način da se očuvaju oblikovne (morfološke) i ustrojbene (strukturne) značajke graditeljske baštine, poglavito oblik parcela, smještaj građevina i tradicijski obiteljski vrt.

Krajolici Općine Jarmina u velikoj mjeri udovoljavaju citiranim smjernicama «Programa».

Povijesne cjeline i ambijenti, kao i pojedinačne građevine sa spomeničkim obilježjima, zajedno sa svojim okolišem moraju biti na vrstan način (tj. u skladu s njihovim prostornim, arhitektonskim, etnološkim i povijesnim označicama) uključeni u budući razvitak. To prije svega podrazumijeva sljedeće:

· Zadržavanja povijesnih oblika komunikacija – starih cesta, pješačkih putova i staza 

· Očuvanje povijesnoga naseobinskoga ustroja, parcelacije i tradicijske građevne tvorevine;

· Očuvanje i obnovu tradicijskih zgrada (stambenih i gospodarskih), i svih ostalih povijesnih građevina spomeničkih svojstava kao nositelja prepoznatljivosti prostora;

· Očuvanje povijesnih slika krajolika i prepoznatljivih vidika;

· Očuvanje i njegovanje izvornih i tradicijskih uporaba građevina i sadržaja, poljodjelskih kultura;

· Očuvanje i obnovu svih građevina i sklopova sa spomeničkim obilježjima;

· Istraživanje i izlaganje arheoloških nalaza i mjesta.
    U cilju očuvanja zaštite i unaprjeđenja kulturne i prirodne baštine, što znači očuvanje

    prepoznatljivosti, navodimo načela zaštite koja trebaju biti polazna osnova budućega 

    razvitka:

· Kulturna i prirodna baština predstavlja temelj prepoznatljivosti i dokaz je neprekinutoga slijeda razvitka sredine pa ju je potrebito štititi od svakog daljnjeg oštećenja i uništavanja temeljnih vrijednosti;

· Osim pojedinačnih građevina, kulturnu baštinu čini i prostorna baština – bilo da je posljedica ljudskoga djelovanja kroz povijest ili djelo prirode;

· Osim vrednovanih građevina, obično prepoznatljivih primjera određenoga stila, kulturnu baštinu čine i skromna ostvarenja tradicijske stambene izgradnje (drvene kuće) koje bi kao nositelje identiteta trebalo čuvati u izvornoj namjeni;

· Prirodni krajolik je neponovljiv, a svako novo širenje građevnih područja u vrijedne krajobrazne prostore znači osiromašenje krajolika i gubitak samosvojnosti prostora.

· Potrebno je ostvariti edukativne staze kulturne baštine što će potaknuti kulturni turizam.
Zaštita kulturnoga nasljeđa, osobito onoga graditeljskoga, ovisi o društvenim prilikama, stvarnim vlasničkim odnosima, novčanim sredstvima i drugim čimbenicima. Stručne konzervatorske službe i službe lokalne uprave trebaju izraditi model pomoći imaocima i korisnicima spomenika kulture te ustrojiti povjerenstvo za neprekidno praćenje zaštite i obnove kulturne baštine.

Istodobno valja razvijati svijest o važnosti i vrijednosti baštine kroz edukaciju, razvijanjem estetskih kriterija i kritičke misli u smislu isticanja dobrih primjera te ukazivanja na loše i neprimjerene zahvate. Značajnu ulogu u tome mogao bi imati lokalni tisak, lokalni radio, izložbe i sl. Treba stalno isticati i promicati ideje očuvanja kulturne i prirodne baštine i okoliša. Vrijedno je poticati donacije, ali isto tako ostvarivati male zahvate uređenja u koje se uključuje čitava javnost.

Glede stupnja očuvanosti prirodnih i krajobraznih vrijednosti, te tradicijskih oblika izgradnje i naseljavanja područja potrebno je planirati razvitak koji će se temeljiti na uvažavanju i svrhovitom iskorištavanju temeljnih vrijednosti područja. To znači, prije svega, očuvanje ravnoteže i odnosa izgrađenoga i prirodnoga krajolika, uz razumno planiranje građevnih područja kako ne bi došlo do narušavanja vrsno ocijenjenih kulturno-povijesnih i prirodnih vrijednosti. Planiranje gospodarskih građevina prihvatljivo je u predjelima s nižom prostornom i krajobraznom kakvoćom i u naseljima svrstanim u niže razrede. Važno je osigurati djelotvorne načine za sprečavanje bespravne gradnje u vrijednim poljoprivrednim i ostalim kultiviranim krajolicima. 

    ZAŠTITA KULTURNIH DOBARA

Podaci o kulturnoj baštini s mjerama zaštite kulturnih dobara (Uprava za zaštitu kulturne baštine, Konzervatorski odjel u Osijeku)

Mjere zaštite kulturnih dobara

Pojedinačne zgrade s obilježjima kulturnog dobra, memorijalna područja, spomen obilježja, sakralna zdanja (crkve, kapelice, poklonci i raspela), kultivirani krajolici, kao i pripadajuće građevine moraju biti na stručno prihvatljiv i vrstan način uključeni u budući razvitak općine i županije. 

Zaštita kulturno-povijesnih vrijednosti podrazumijeva slijedeće: 

a) Očuvanje i zaštitu kultiviranog krajolika kao temeljne vrijednosti prostora; 

b) Zadržavanje povijesnih trasa putova (starih cesta, pješačkih staza, šumskih prosjeka, poljskih putova često popraćenih raspelima i pokloncima); 

c) Očuvanje povijesne slike, volumena i gabarita, obrisa naselja, naslijeđenih vrijednosti i krajolika; 

d) Očuvanje zaselaka i izdvojenih sklopova poput pustara u njihovu izvornu okruženju, s povijesnim graditeljskim ustrojem i naslijeđenom parcelacijom; 

e) Očuvanje i obnovu tradicijskog graditeljstva, ali i svih drugih povijesnih građevina koje posjeduju svojstvo kulturnog dobra kao nositelja prepoznatljivih prostora. 

Odredbe za uspostavu i provođenje mjera zaštite i obnovu kulturnih dobara proizlaze iz zakona i uputa koje se na njih odnose (uključujući i sve naknadne izmjene i dopune): Zakon o zaštiti i očuvanju kulturnih dobara, Zakon o gradnji i Zakon o prostornom uređenju. 

Propisanim mjerama utvrđuje se obvezni upravni postupak, te način i oblici graditeljskih i drugih zahvata na pojedinačnim kulturnim dobrima - građevinama, građevnim sklopovima, arheološkim lokalitetima, parcelama na kojima se građevine koje imaju svojstvo kulturnog dobra nalaze, te pojedinim zonama zaštite naselja. 

Posebnom konzervatorskom postupku osobito podliježu slijedeći zahvati na pojedinačno zaštićenim građevinama, sklopovima, predjelima i lokalitetima: 

· popravak i održavanje postojećih građevina; 

· nadogradnje; 

· prigradnje; 

· preoblikovanje; 

· adaptacije (prilagodbe); 

· rušenja i uklanjanja; 

· funkcionalne promjene postojećih građevina; 

· izvođenje radova na arheološkim lokalitetima. 

U skladu s navedenim zakonima, za sve nabrojane zahvate na građevinama, sklopovima, predjelima i lokalitetima, za koje se Urbanističkim planom uređenja utvrdi obaveza zaštite, kod nadležne ustanove za zaštitu spomenika (Ministarstvo kulture, Uprava za zaštitu kulturne baštine - Konzervatorski odjel u Osijeku, Kuhačeva 27) potrebno je ishoditi propisane suglasnosti: 

a) posebne uvjete.(u postupku izdavanja lokacijske dozvole), 

b) prethodno odobrenje (u postupku izdavanja građevinske dozvole) 

c) prethodno odobrenje za «sve radnje koje bi mogle prouzročiti promjene na kulturnom dobru, kao i u njegovoj blizini, odnosno koje bi mogle narušiti cjelovitost kulturnog dobra, a osobito: konzerviranje, restauriranje, premještanje kulturnog dobra i drugi slični radovi rad industrijskih i drugih postrojenja i radilišta, kao i rekonstrukcija, sanacija, adaptacija kulturnog dobra kao i građenje na području na kojem se nalazi kulturo dobro» (bez obzira da li je za namjeravane radove potrebna dozvola po Zakonu o građenju ili ne)

d) nadzor u svim fazama radova, provodi nadležna Uprava za zaštitu kulturne baštine. 

Zaštićene građevine, memorijalna područja i spomen obilježja kod kojih su utvrđena spomenička svojstva i na koje se obavezno primjenjuju sve spomeničke odredbe, smatraju se sve građevine koje su registrirani  ili preventivno zaštićeni te upisani u Listu kulturninh dobara Republike Hrvatske.

Za svaku pojedinačnu povijesnu građevinu kod koje su utvrđena spomenička svojstva kao najmanja i obavezna granica zaštite utvrđuje se pripadna parcela ili njezin povijesno vrijedni dio.

Povijesne građevine i spomen obilježja obnavljaju se cjelovito, zajedno s njihovim okolišem: pristupom, vrtom, perivojem, voćnjakom, dvorištem i sl.  ako su povijesno utemeljeni.

Vrijedne gospodarske građevine (uz tradicijske građevine to su i građevine koje pripadaju industrijskoj arhitekturi) moraju se sačuvati bez obzira na nemogućnost zadržavanja njihove izvorne namjene te se mogu prenamijeniti u drugu namjenu koja će poslužiti u svrhu predstavljanja i promidžbe tradicijskog i industrijskog graditeljstva. 

Spomen biste, spomen obilježja, grobnice i drugi elementi javnih obilježja ne mogu se uklanjati, premještati ili na njima bilo što raditi bez prethodnog odobrenja ove Uprave. 

Mjere zaštite arheoloških lokaliteta

Na području Općine Jarmina («Borinci-crkvište») nalazi se jedan registrirani arheološki lokalitet iz prapovijesnog i srednjovjekovnog razdoblja. 

Zakonom o zaštiti i očuvanju kulturnih dobara (NN br. 69/99) regulirana je između ostalog i zaštita arheoloških nalazišta i nalaza, te se stoga na ovaj lokalitet te na preostalo područje općine Jarmina primjenjuju propisane odredbe iz ovog Zakona. 

Na tom se lokalitetu, svi zemljani radovi koji uključuju kopanje zemljišta dublje od 40 cm, moraju izvesti ručnim iskopom pod nadzorom i uputama arheologa uz prethodno utvrđene posebne uvjete zaštite i odobrenje ovog Konzervatorskog odjela, koji može propisati i prethodno izvođenje zaštitnih arheoloških iskopavanja i istraživanja. Sva izgradnja na navedenom lokalitetu uvjetovana je rezultatima arheoloških istraživanja, bez obzira na prethodno izdane uvjete i odobrenje. 

Također, ukoliko bi se na preostalom području Općine, prilikom izvođenja građevinskih ili bilo kojih drugih zemljanih radova naišlo na arheološko nalazište ili nalaze, radove je nužno prekinuti te o navedenom bez odlaganja obavijestiti Konzervatorski odjel u Osijeku, kako bi se sukladno odredbama Zakona o zaštiti i očuvanju kulturnih dobara poduzele odgovarajuće mjere osiguranja, te zaštite nalazišta i nalaza. 

3.3.1. Područja primjene posebnih mjera uređenja i zaštite

ZAŠTITA POSEBNIH VRIJEDNOSTI I OBILJEŽJA

Pod osobito vrijedne dijelove prirodnog krajobraza podrazumijevaju se prirodne šume i gajevi, prirodni vodotoci i raslinje uz njih. Pod kultiviranim krajobrazom podrazumijevaju se poljodjelske površine u koje su uklopljena ruralna naselja.

Kultivirani i izgrađeni krajobraz valja sačuvati u što većoj mjeri tako da se pri izgradnji novih struktura primjereno vrednuju; zanemarena graditeljska baština, poštivanje povijesnosti prostora, uklapanje u krajolik, lokalne osobitosti, lokalno arhitektonsko oblikovanje, tradicija i vrijedna iskustva u korištenju, organizaciji i oblikovanju prostora.

Ograničenja korištenja prostora u smislu lociranja određenih sadržaja odnose se na zaštitu poljoprivrednih površina visoke kvalitete tla, područja uz obale kanala i područja uz zaštićena kulturna  dobra i zaštićenu prirodu. Oblikovanje naselja i građevina nije dovoljno usuglašeno s vrijednim tradicijama poznatim u graditeljstvu ovog prostora. 

Koncepcija razvoja, uz uvažavanje zatečenih vrijednosti i prihvatnih mogućnosti prostora, uključuje: povećanje gustoće izgrađenosti u naseljima, planiranje širenja naselja na način da se onemogući širenje građevinskih područja duž državnih i županijskih cesta, izgradnja gospodarskih, društvenih, zdravstvenih, rekreacijskih, servisnih i drugih objekata, očuvanje ambijentalnih vrijednosti i zaštitu identiteta krajolika - posebno naselja. Razvoj gospodarstva i djelatnosti u prostoru određuju prioritetne djelatnosti područja kao i predodređenost prostora za razvoj određenih djelatnosti. U slučaju više mogućih namjena korištenja istog prostora prioritet treba dati funkcijama korištenja koje su sukladne poljoprivredi, te zatim vodnim sustavima i u infrastrukturnim koridorima. Koncept daljnjega oblikovanja krajolika, rurističkog i urbanističkog oblikovanja, mora vrednovati zanemareno graditeljsko nasljeđe i u najvećoj mogućoj mjeri poštovati povijesnost prostora, lokalne osobitosti, mjerilo, tradiciju i vrijedna iskustva u korištenju organizaciji i oblikovanju prostora. 

Lociranje građevina i trasa infrastrukture treba planirati koordinirano tako da se što više koriste postojeći koridori, izbjegavaju šume i vrijedno poljoprivredno zemljište, da se očuva cjelovitost prirodnih i izgrađenih struktura, te omogući zaštita krajolika.

PODRUČJA I DIJELOVI PRIMJENE PLANSKIH MJERA ZAŠTITE

Prostorni plan uređenja Općine Jarmine preuzima iz Županijskog plana Vukovarsko-srijemske županije obaveznu izradu procjene utjecaja na okoliš 400 kV i 110 kV dalekovoda zapadno i sjeverno  od naselja Jarmina,  te izradu Urbanističkog plana uređenja za naselje Jarminu.

Ovim Prostornim planom uređenja Općine određuje se obavezna izrada planova nižeg reda i to: 

1. UPU radne zone Jarmina, ukupne površine 8,84 ha

3.4. Razvoj infrastrukturnih sustava
3.4.1. Prometni sustav

Novi geopolitički odnosi nastali stvaranjem suvremene i samostalne Republike Hrvatske značajno utječu i na planirani razvoj prometnog sustava promatranog prostora. 

Prijedlog razvoja promatranog sustava izrađen je na temelju smjernica iz "Strategije prostornog uređenja Republike Hrvatske", kao i "Strategije razvitka cestovne mreže u Hrvatskoj." 
Koncepcija prometnog sustava Općine Jarmina temelji se na izučavanju postojećih prometnih tokova, na njihovom sagledavanju u budućnosti i potrebi da se troškovi odvijanja prometa u cjelini bitno smanjuju, sa što manje nepovoljnim utjecajem na okoliš i sigurnost prometa.

Za napomenuti je, da se prometna problematika ovog prostora mora sagledavati neograničavajući se striktno na prostor obuhvaćen ovim Prostornim planom, obzirom da taj prostor nije zaokružena geoprometna cjelina. Ovim planom postavljeno rješenje prometnog sustava znatno zadire u prostore i prometna rješenja susjednih jedinica lokalne samouprave i uprave (postojeća državna i županijska cesta).

Planiranje integralnog prometa i energetskog sustava uspostavlja se ključnim elementima na razini Države kao cjelovita mreža. Planiranje ovih sustav temelji se na gospodarskoj valorizaciji i programima s prostorom i ekološkom komponentom koja mora osigurati prihvatljivost lokacije i utjecaj na okoliš. Te elemente preuzima Prostorni plan uređenja Općine Jarmina i definira ih kao plansku obvezu u projektima.
CESTOVNI PROMET

Najznačajniji cestovni pravac na području Općine Jarmina je trasa državne ceste D518 (Osijek – Vinkovci).

Uprava za ceste županije Vukovarsko-srijemske upravlja i održava županijske ceste ŽC4149 (D518-Karađićevo). 

Prikaz cestovnog prometa dan na grafičkom prilogu 2. Infrastrukturni sustavi, 2.1. Prometna infrastruktura u mjerilu 1:25000.

POŠTA I TELEKOMUNIKACIJE
U Općini Jarmina postoji jedinica poštanske mreže sa brojem 32280.

Prikaz mreža pošte i telekomunikacija dan na grafičkom prilogu 2. Infrastrukturni sustavi, 2.2. Telekomunikacijska i poštanska mreža u mjerilu 1:25000.

Odašiljači i veze d.o.o. Zagreb na području Općine Jarmina ima koridor Borinci-Josipovac.

Objekt              Zemljopisna                 Zemljopisna              Gauss-Krueger koordinate                Nadmorska

                                   Duljina                        širina                       Y (m)                       X (m)                 visina (m)

	1. Borinci
	E 18 44 36,41
	N 45 18 12,77
	65 58 513
	50 17 939
	105

	2. Josipovac
	E 18 33 35 34,30
	N 45 33 29,25
	65 46 279
	50 46 127
	89


T-Mobile Hrvatska d.o.o. izgrađuje i upravlja telekomunikacijskim mrežama više sustava

pokretnih komunikacija. U razvoju postojećih javnih sustava pokretnih komunikacija planira se daljnje poboljšanje pokrivanja, povećanje kapaciteta mreža i uvođenje novih usluga i tehnologija (UMTS i sustavi slijedećih generacija). U skladu s navedenim planovima, uz postojeće i trenutno planirane lokacije osnovnih postaja, na području obuhvata prostornog plana uređenja potrebno je u budućnosti omogućiti izgradnju i postavljanje i dodatnih osnovnih   postaja – smještanjem antena na antenske stupove i krovne prihvate na postojećim objektima.

3.4.2. Energetski sustav

ELEKTROOPSKRBA
Postojeći objekt na području Općine Jarmina je: 

    1.   DV 400 kV Ernestinovo – Mladost

· prolazi krajnjim zapadnim dijelom područja Općine

· čelično rešetkasti stupovi 

· u rangu važnosti za Državu

Planirani objekti na području Općine Jarmina su:

1.   DV 2x400 kV Ernestinovo – SiCG

· trasa je neistražena

· trasa je zbog racionalnog korištenja prostora predviđena kao paralelna s istočne strane postojećeg 400 kV

· zbog gore navedenog potrebno je osigurati potreban koridor od 500 m 

· objekt je u rangu važnosti za Državu

2.  DV 110 kV Ernestinovo – Vinkovci i DV 110 kV Ernestinovo – Vinkovci 2

         (dvostruki do mjesta Jarmina)

· trasa je neistražena

· zbog racionalnog korištenja prostora trasa je većim dijelom smještena paralelno s istočne strane planiranog dalekovoda 2x400 kV

· trasa je do mjesta Jarmina predviđena kao dvosistemski dalekovod, a zatim se odvaja u dva jednosistemska dalekovoda, od kojih se jedan odvaja prema istoku i prolazi sjeverno od Jarmine u smjeru postojeće TS 110/35 kV Vinkovci, a drugi produžava južno u smjeru planirane TS 110/x kV Vinkovci 2

· za trasu navedenog objekta potrebno je osigurati koridor širine 500 m

· objekt je u rangu važnosti za Županiju


Navedeni postojeći i planirani elektroenergetski objekti samo prolaze područjem Općine Jarmina i ne utječu direktno na kvalitetu opskrbe električnom energijom.

Sustav elektroenergetske mreže prikazan na grafičkom prilogu 2. Infrastrukturni sustavi, 2.3. Elektroenergetska mreža u mjerilu 1:25000.
PLINOOPSKRBA
U nadležnosti Plinara istočne Slavonije d.o.o. Vinkovci postoji plinoopskrbni sustav srednjetlačni plinovod za naselje Jarmina.

Sustav plinoopskrbe prikazan na grafičkom prilogu 2. Infrastrukturni sustavi, 2.4. Plinska infrastrukturna mreža u mjerilu 1:25000.
3.4.3. Vodnogospodarski sustav

VODOOPSKRBA
Na području Općine Jarmina Vinkovački vodovod i kanalizacija d.o.o. Vinkovci nije u ovlasti upravljanja, korištenja i održavanja lokalnog vodoopskrbnog sustava, budući postojeći sustav održava Općina Jarmina što nije održivo na dulji rok.

Sustav vodoopskrbe prikazan je na grafičkom prilogu 2. Infrastrukturni sustavi 2.5. Vodoopskrbna mreža u mjerilu 1:25000.

ODVODNJA I PROČIŠĆAVNJE OTPADNIH VODA
· Javni sustav odvodnje i čišćenja otpadnih voda zasad ne postoji na prostoru Općine Jarmina.

Prema aktualnom Idejnom projektu cjeline odvodnog sustava Općine Jarmina,

· Planira se gradnja mješovitog i razdjelnog sustava odvodnje

· U 1. fazi gradnje središnjeg uređaja za pročišćavanje otpadnih voda na lokaciji «Vidraš» Jarmina, planira se kapacitet od 3.000 E.S od ukupno 4.500 E.S.

· U izradi je Studija zaštite voda Vukovarsko-srijemske županije, u kojoj se predlaže primjena nepotpunog razdjelnog načina odvodnje, tj. izgradnja kanalizacijske mreže sanitarnih/kućanskih i eventualno industrijskih otpadnih voda. Lokacija uređaja predviđa se u Jarmini uz vodotok Vidrašić koji bi trebao biti i prijamnik pročišćenih otpadnih voda.  

· U planu su radovi izrade projektne dokumentacije sustava odvodnje otpadnih voda s područja Općine Jarmine. (kanalizacijsku mrežu samog naselja kao i uređaj za pročišćavanje treba detaljnije definirati odgovarajućom projektnom dokumentacijom (idejno rješenje, idejni projekt i drugo). 

Prikaz odvodnje i čišćenje otpadnih s položajem, pročistača otpadnih voda dan na grafičkom prilogu 2. Infrastrukturni sustavi 2.6. Odvodnja otpadnih voda i uređenje vodotoka i voda u mjerilu 1:25000.
3.5. Sprječavanje nepovoljnog utjecaja na okoliš i 

       zbrinjavanje otpada
3.5.1. Sprječavanje nepovoljnog utjecaja na okoliš

"Okoliš je prirodno okruženje: zrak, tlo i voda, klima, biljni i životinjski svijet u ukupnosti uzajamnog djelovanja i kulturna baština kao dio okruženja kojeg je stvorio čovjek." Okoliš, prirodnu i kulturnu baštinu često je teško, ako ne i nemoguće zasebno razmatrati zbog međusobne isprepletenosti i po definiciji, odnosno zakonskoj regulativi, a posebno utjecaju ljudskih aktivnosti. 

U prostornom planiranju kvaliteta okoliša mora biti osnovni kriterij planiranja, odnosno zaštita okoliša je sadržana u načelu integralnog pristupa planiranju i uređenju prostora kao kontinuirana i u svim segmentima prisutna komponenta. Stoga je sprječavanje nepovoljna utjecaja na okoliš sadržano u svim dijelovima Prostornog plana uređenja Općine Jarmina kroz utvrđivanje mogućnosti i ograničenja korištenja prostora i planiranjem razvoja putem izbora najpovoljnijih opcija.

Glavni cilj zaštite okoliša je očuvanje prostora i dostizanje više razine kakvoće života. Zbog toga je potrebno ustanoviti postojeće stanje okoliša i prirodne baštine, zatečeno stanje prema potrebi sanirati i nove aktivnosti u prostoru usuglašavati s naprednim europskim i hrvatskim zakonodavstvom. Stoga treba težiti s jedne strane ostvarivanju održivog razvitka naselja i kvalitete življenja stanovnika u njima, a s druge strane treba sačuvati i prirodni krajolik, te prirodnu raznolikost pojedinih područja.

Naglasak se stavlja na subjekte koji na bilo koji način koriste prostor kao resurs i svojom djelatnošću vrše utjecaj na okoliš, da se isti dosljedno pridržavaju i provode sve zakonske propise kojima se regulira zaštita prostora i okoliša. Planska usmjerenja nastoje da se sektorski i detaljno jača svaka pojedina kategorija zaštite:

ZRAK

Na području Općine nema energetskih postrojenja, a osnovni energenti u gospodarstvu i domaćinstvima su električna energija i plin, odnosno takozvani čisti energenti. Katastrom emisija u okoliš prati se količina ispuštanja štetnih tvari u zrak iz pojedinačnih ispusta kod svih pravnih i fizičkih osoba koje posjeduju stacionarne izvore. 

Područnu mrežu za praćenje kakvoće zraka (Zakon o zaštiti zraka NN br. 178/04) dužna je uspostaviti J.L.S. na svom području, te donositi Programe mjerenja kakvoće zraka. Na području Vukovarsko-srijemske županije isto nije uspostavljeno niti za jednu J.L.S. te se ne prati kakvoća zraka.

VODA

Glavni izvori onečišćenja su otpadne vode naselja i gospodarstva, ispiranje raznim herbicidima i umjetnim gnojivima tretiranih poljoprivrednih površina, te divljih, polulegalnih i napuštenih "odlagališta otpada" i smetlišta, prometnica ili izvanredna zagađenja vezana uz akcidente. Najopasnije je ispuštanje opasnih tvari kao što su ulja, teški metali i kemikalije, koje se nekontrolirano bacaju na polulegalna i divlja odlagališta otpada (često uz same kanale) i ispiru u tlo i vodotoke.

Zbog zaštite i sprječavanja nepovoljnih utjecaja na podzemne vode i vodotoke (kanale) (Zakon o vodama NN br. 175/95) potrebno je poduzimati slijedeće mjere i aktivnosti: 

-
planiranje i izgradnju sustava za odvodnju otpadnih voda naselja treba ubrzati,

-
vode koje se iz sustava odvodnje otpadnih voda upuštaju u vodotoke moraju proći predtretman pročišćavanja, a njihov sastav treba pratiti prema Pravilniku o graničnim vrijednostima pokazatelja opasnih i drugih tvari u otpadnim vodama,

-
gospodarski subjekti priključeni na sustav javne odvodnje obavezno moraju vršiti predtretman otpadnih voda (koji će se odrediti prema tehnologiji proizvodnje) prije upuštanja u sustav,  

-
poljoprivrednu proizvodnju treba prilagoditi uvjetima zaštite, uvođenjem kontrole upotrebe količina i vrste zaštitnih sredstava i gnojiva, te orijentacijom na proizvodnju zdrave hrane, 

-
na području Općine potrebno je uspostaviti sustav gospodarenja otpadom koji će omogućiti dugoročno i sveobuhvatno zbrinjavanje otpada, te organizirano i kontrolirano postupanja s otpadom, 

-
divlja odlagališta treba sanirati i spriječiti nastajanje novih,

-
potrebno je uspostaviti odnosno unaprijediti sustav praćenja kvalitete voda u vodotocima kako bi se postigla i održala propisana kvaliteta voda i uveo nadzor nad onečišćivačima,

-
značajniji naglasak treba staviti na zaštitu vodnih ekosustava, tj. vodnog krajolika, šireg vegetacijskog pojasa uz rijeke i potoke, te preispitati nužnost izvođenja novih regulacija i hidrotehničkih zahvata u tom pojasu.

Postojeće stanje na vodotocima (kanalima) potrebno je poboljšati, usuglašavajući kakvoću vode sa ovim Planom određenom kategorizacijom vodotoka, a zaštita se mora provoditi na svim kanalima.

TLO

Imajući u vidu veoma važnu ulogu tla kao jednog od tri sastavna dijela ekosustava (tlo, voda, zrak) treba imati u vidu slijedeće činjenice:

· zaštita tla ima mnogostruki učinak na druge dijelove okoliša,

· tlo je s jedne strane važan životni i gospodarski prostor za njegovo stanovništvo, dok je s druge strane kroz različite zahtjeve u pogledu korištenja tlo ugroženo u njegovoj   funkciji, 

· tlo kao dugoročni indikator zauzima poseban položaj unutar ekosustava,

· stvaranje novog tla i obnavljanje tla odvija se vrlo sporo,

· ugrožavanje tla proizlazi iz: velikih površina zahvaćenih erozijom, korištenja zemljišta, velikog pritiska za proširenjem naselja, infrastrukturnih mjera, industrije, obrta i dr.

Zaštita tla od onečišćavanja mora se provoditi u funkciji zaštite poljoprivrednog zemljišta i proizvodnje zdrave hrane, te zaštite zdravlja ljudi, životinjskog i biljnog svijeta.

Tlo se onečišćuje na više načina, a zbog zaštite i sprječavanja ovakvih nepovoljnih utjecaja na tlo potrebno je poduzimati slijedeće mjere i aktivnosti:

· potrebno je dugoročno kvalitativno i kvantitativno osigurati i održavati funkcije tla,

· u poljoprivrednoj proizvodnji treba racionalno koristiti zaštitna sredstva i gnojiva uvođenjem kontrole upotrebe količina i vrste zaštitnih sredstava, te organiziranjem savjetodavne stručne pomoći u individualnoj proizvodnji,

· spriječiti zagađivanja zraka iz kojeg se štetni spojevi i teški metali talože u tlo, posebice u blizini industrijskih objekata i duž značajnijih prometnica,

· spriječiti zagađivanje voda iz kojih se također štetne tvari talože u tlo, naročito u naplavnim područjima,

· riješiti odvodnju i zbrinjavanje otpadnih voda, a naročito gospodarskih subjekata i domaćinstava koji otpadne vode preko propusnih septičkih jama ili upojnih bunara upuštaju direktno u tlo,

· uspostaviti sustav gospodarenja otpadom koji će omogućiti dugoročno, organizirano i kontrolirano postupanje s otpadom, te postojeća nekontrolirana i divlja odlagališta sanirati i spriječiti nastajanje novih,

· spriječiti nepotrebno širenje građevinskih područja i bilo kakvu izgradnju na vrjednijim obradivim tlima (kategorija-ostala obradiva tla),

· preispitati potrebe za hidrotehničkim zahvatima na vlažnim i naplavnim tlima, te potrebe za navodnjavanjem u svrhu poljoprivredne proizvodnje, te njihov utjecaj na očuvanje prirodne ravnoteže u okolišu,

· poduzeti pravodobne mjere za saniranje posljedica mogućih akcidanata koji bi uzrokovali onečišćenja tla (prometne nezgode nakon kojih je u okoliš istekla nafta ili naftni derivati, nezgode pri prijevozu opasnih otpada i sl.),

Tlo je, usprkos različitim onečišćenjima, još uvijek relativno očuvano, posebno u odnosu na tla većine zapadnoeuropskih zemalja, i kao takvo pogodno za proizvodnju zdrave hrane.

BUKA

Na području Općine nisu provođena značajnija i sistematskija mjerenja razine buke, no i bez toga može se ustvrditi da na području Općine trenutno nema velikih izvora industrijske i komunalne buke. Konfliktni prostori su dijelovi naselja kroz koja prolaze trase državnih i ostalih prometnijih cesta, te područja na kojima su izgrađene pilane i obrtnički pogoni. Konfliktna područja mogu se javiti pri izgradnji bučnih pogona male privrede i obrta u zonama mješovite izgradnje - pretežitog stanovanja.

Za urbana područja i prometne koridore unutar ili uz područja gdje borave ljudi potrebno je odgovarajućom dokumentacijom, sukladno posebnim propisima, utvrditi razine buke koje se ne smiju prijeći. Zone industrijskih postrojenja treba od ostalih odvojiti tamponom zelenila da se smanji širenje buke. Kod izgradnje bučnih pogona male privrede i obrta u zonama mješovite izgradnje - pretežitog stanovanja treba odgovarajućom dokumentacijom, sukladno posebnim propisima, utvrditi razine buke koje se ne smije prijeći i građevinskim zahvatima spriječiti širenje buke u okoliš.
3.5.2. Zbrinjavanje otpada

Zbrinjavanje opasnog i posebnog otpada ustrajava se na jedinstvenom i cjelovitom funkcionalnom sustavu u Republici Hrvatskoj, a zakonska je obveza županije da na svom području ustroji zbrinjavanje neopasnog tehnološkog otpada. 

Zakon o otpadu (NN br. 34/95, 151/03 i 178/04) propisao je da provođenje mjera postupanja s komunalnim otpadom osiguravaju jedinice lokalne samouprave dakle općina, što je za područje Općine Jarmina definirano odvozom komunalnog otpada na odlagalište otpada na području Grada Vinkovca.

Odvojeno prikupljanje korisnog i opasnog otpada nije organizirano stoga je prvi korak u rješavanju problema obveza da Općina Jarimna donese Plan gospodarenja otpadom Općine.

Na osnovu Zakona o otpadu (NN br. 178/04, članak 11.) jedinica lokalne samouprave ima obvezu donošenja planskih dokumenata gospodarenja otpadom odnosno obvezna je donijeti Plan gospodarenja otpadom Općine te isti provesti po donošenju na Općinskom vijeću (oglašava se u službenom glasilu Općine). 

KOMUNALNI OTPAD

Na području Općine Jarmina organiziranim su prikupljanjem komunalnog otpada obuhvaćeni  čitavo područje naselja u kojem se otpad prikuplja u 100% kućanstava. Sav prikupljeni otpad odvozi se na odlagalište komunalnog otpada «Bazjaš» na području K.O.   Privlaka. Koncesiju na odvoz komunalnog otpada ima poduzeće «Utvaj» Retkovci.

Postojeća manja «divlja» odlagališta kao i zatvoreno odlagalište otpada na području općine nameću se kao prioritet koji treba riješiti na način kako je to navedeno u Pravilniku o uvjetima za postupanje s otpadom (NN br. 123/97 i 112/01), što znači treba ih zatvoriti prema planu zatvaranja, a područja na kojima se trenutno nalaze dovesti u prvobitnu odnosno plansku namjenu. Ovim prostornim planom predviđena je lokacija za deponiranje građevinskog otpada na područje «bivše» ciglane (poravnanje širokog iskopa s okolnim terenom). Po sanaciji građevinske jame teren će se isplanirati i staviti u prvobitnu funkciju.

Za potpuno sagledavanje problematike važno je naglasiti da se u kućanstvima obuhvaćenim organiziranim otpadom (kao i u tvrtkama), komunalni otpad ne razvrstava, pa na odlagalištu završava i najveći dio otpada s vrijednim svojstvima (papir, staklo, metalni i biljni otpad,…), te gotovo sav opasni otpad iz kućanstava. Taj problem bi trebalo razmotriti u spomenutoj Studiji za područje Općine Jarmina.

NEOPASNI TEHNOLOŠKI OTPAD

Problematika rješavanja zbrinjavanja ove vrste otpada u nadležnosti je Županije. Dok Županija ne osigura provođenje mjera postupanja s neopasnim tehnološkim otpadom, preporuka je ovog plana da se isti odlaže na odlagalište komunalnog otpada.

OPASNI OTPAD

Na području Općine Jarmina nema izrazitih proizvođača opasnog otpada (energetskih postrojenja, crne i obojene metalurgije, prerade nafte, kemijske i farmaceutske industrije i sl.). Registrirane tvrtke u kojima se stvaraju manje količine opasnog otpada same ga zbrinjavaju na propisan način. 

Međutim sav neprijavljeni opasni otpad i gotovo sav opasni otpad iz kućanstva zbog otežane kontrole, te nepostojanje stanovništvu prihvatljivog načina organiziranog prikupljanja manjih količina, zbrinjava se na nepropisan i za okoliš štetan način. 

